title: ঢাকা বিশ্ববিদ্যালয়ের ইতিহাস

text:
১৯৬১ সালে পূর্ব পাকিস্তানে রবীন্দ্র জন্মশতবার্ষিকী পালনে বাধা দেওয়া হয়। কিন্তু আইয়ুব সরকারের সব ভয়ভীতি উপেক্ষা করে ঢাকা বিশ্ববিদ্যালয়ের ছাত্র শিক্ষকদের উদ্যোগে বিচারপতি মাহবুব মোর্শেদ ও অধ্যাপক খান সারওয়ার মোর্শেদের নেতৃত্বে গঠিত ডু কেন্দ্রিক রবীন্দ্র জন্মশতবার্ষিকী কমিটি মহাসমারোহে রবীন্দ্র জন্ম-শতবার্ষিকী উদ্‌যাপন করে। এই দশকেই পাকিস্তানের দুই অংশের জন্য পৃথক অর্থনীতি প্রবর্তনের প্রয়োজনীয়তাও ঢাকা বিশ্ববিদ্যালয়ের অর্থনীতিবিদরা প্রচার করতে থাকেন। ১৯৬২ সালে পাকিস্তানের পূর্ব অংশে প্রচন্ড ছাত্র বিক্ষোভের সূচনা ঘটে। ১৯৬২-৬৩ সালে ছাত্র বিক্ষোভ এমন আকার ধারণ করে যে সে বছর সর্বমোট ২৭ দিনের বেশি ক্লাস হয়নি। এই আন্দোলনের নেতৃত্বে ছিলেন ঢাকা বিশ্ববিদ্যালয়ের ছাত্রলীগ ও ছাত্র ইউনিয়নের মেনন ও মতিয়া গ্রুপের ছাত্রছাত্রীরা। ১৯৬২ সালের অক্টোবর মাসে আবদুল মোনায়েম খান পূর্ব পাকিস্তানের গভর্ণর হয়ে আসেন ও ঢাকা বিশ্ববিদ্যালয়ের উপাচার্য ড. মাহমুদ হোসেন মোনায়েম খানের কথা মত ছাত্র আন্দোলন বন্ধে উদ্যোগ না নিয়ে পদত্যাগ করেন। এরপর ময়মনসিংহ কৃষি বিশ্ববিদ্যালয়ের উপাচার্য অধ্যাপক এম ওসমান গনি ঢাকা বিশ্ববিদ্যালয়ের উপাচার্য হয়ে আসেন। ঐ সময় আইয়ুব বিরোধী ছাত্র আন্দোলন দমন করার জন্য মোনায়েম খান ‘জাতীয় ছাত্র ফেডারেশন’ (এনএসএফ) নামে একটি সশস্ত্র ক্যাডার বাহিনী গঠন করে। এনএসএফ ১৯৬৩ সাল থেকে ঢাকা বিশ্ববিদ্যালয়ে এক ত্রাসের রাজত্ব কায়েম করেছিল। ১৯৬৪ সালের ২২ মার্চ ঢাকা বিশ্ববিদ্যালয়ের সমাবর্তনে ছাত্ররা চান্সেলর মোনেম খানের কাছ থেকে ডিগ্রি নিতে অস্বীকার করে। এতে সমাবর্তন পন্ড হয়ে যায়। ১৯৬৬ সালে এনএসএফ সন্ত্রাসীরা অর্থনীতি বিভাগের শিক্ষক অধ্যাপক ড. আবু মাহমুদকে আহত করে। বিশ্ববিদ্যালয়ের ছাত্র ও শিক্ষক সমাজ এর বিরুদ্ধে প্রতিবাদ গড়ে তোলেন।
১৯৬০ সালের সমাবর্তন অনুষ্ঠিত হয় ১১ জানুয়ারি। এই সমাবর্তনের উপাচার্য ছিলেন বিচারপতি হামুদুর রহমান ও প্রধান অতিথি ছিলেন পাকিস্তানের সামরিক শাসক আইয়ুব খান। ১৯৬১ সালে সমাবর্তনে চ্যান্সেলর ছিলেন লেফটেনেন্ট জেনারেল আযম খান। ষাটের দশকের শুরুতে আইয়ুব খানের সামরিক শাসনামলে ঢাকা বিশ্ববিদ্যালয়ের উন্নয়ন কাজ শুরু হয় উপাচার্য ড. মাহমুদ হোসেন ও চ্যান্সেলর জেনারেল আযম খানের তত্ত্বাবধানে। ১৯২১ সালের পর এই প্রথম উন্নয়ন কার্য শুরু হয় ঢাকা বিশ্ববিদ্যালয়ে। এই সময়ই ১৯৫৮ সাল থেকে অসমাপ্ত অবস্থায় পড়ে থাকা কেন্দ্রীয় শহীদ মিনারের কাজ শেষ হয়। গভর্ণর জেনারেল আযম খান ড. মাহমুদ হোসেনকে সভাপতি এবং অধ্যাপক মুনীর চৌধুরীকে সদস্য সম্পাদক করে যে কমিটি গঠন করে, সে কমিটির সুপারিশ ক্রমেই শহীদ মিনারের কাজ শেষ হয়। । ১৯৬৪ সালের সমাবর্তনে উপাচার্য ছিলেন অধ্যাপক ড. এম ওসমান গনি ও চ্যান্সেলর আবদুল মোনায়েম খান। ঢাকা বিশ্ববিদ্যালয়ের ইতিহাসে এবারই প্রথম কোন সমাবর্তনে চ্যান্সেলর ও ভাইস চ্যান্সেলর উভয়ই ঢাকা বিশ্ববিদ্যালয়ের প্রাক্তন ছাত্র ছিলেন। কিন্তু, মোনায়েম খানের কাছ থেকে ডিগ্রি নিতে ছাত্র ছাত্রীরা অস্বীকার করলে এই সমাবর্তন পন্ড হয়ে যায়। এই ঘটনার পর ১৯৬৯ সাল পর্যন্ত আর ঢাকা বিশ্ববিদ্যালয়ে সমাবর্তন হয় নি।
১৯৬৭ সালে আইয়ুব সরকার পূর্ব পাকিস্তানের কয়েকজন সামরিক ও বেসামরিক ব্যক্তির বিরুদ্ধে লেফেটেন্যান্ট কর্ণেল মোয়াজ্জেম হোসেনকে আসামী রুপে ‘আগরতলা ষড়যন্ত্র মামলা’ করে। কয়েকদিন পর শেখ মুজিবকে প্রধান আসামী করা হয়। এই মামলার প্রতিক্রিয়ায় সমগ্র পূর্ব বাংলা ফেটে পরে এবং এই আন্দোলনের নেতৃত্ব দেয় ঢাকা বিশ্ববিদ্যালয়ের ১১ দফার ভিত্তিতে গঠিত ‘সর্বদলীয় সংগ্রাম পরিষদ’ ।
১৯৭১ সালে স্বাধীনতা সংগ্রামে ঢাকা বিশ্ববিদ্যালয় এক গুরুত্বপূর্ণ দলিল। একাত্তরে পাকিস্তান সশস্ত্রবাহিনী বাঙালি সৈনিক, বৈমানিক ও ছাত্রছাত্রীগনকে একই পর্যায়ভুক্ত করে আক্রমণ চালিয়েছিল। এই অপারেশনের নাম ছিল “অপারেশন সার্চ লাইট”। এইচ আওয়ার নির্ধারিত হয়েছিল ২৬ মার্চ রাত ১ টা। ক্যান্টনমেন্ট থেকে সেনাবাহিনী প্রথম প্রতিরোধের সম্মুখীন হয় ফার্মগেটে। রাস্তায় পড়ে থাকা একটি বিশাল গাছ বাহিনীর গতিরোধ করে, রাস্তার পাশের এলাকা পুরানো গাড়ি আর স্টিম রোলার দিয়ে বন্ধ ছিল। ঢাকা বিশ্ববিদ্যালয়ের মুসলিম হলের ছাত্ররা হলের সামনে একটি বড় গাছের গুড়ি ফেলে রেখে সেনাবাহিনীকে বাধাঁ দেয়। সকাল ৪টার মধ্যে বিশ্ববিদ্যালয় ভবন গুলো দখল করে নেয় তারা। ১৮ নং পাঞ্জাব, ২২ নং বেলুচ এবং ৩২ নং পাঞ্জাব রেজিমেন্টের বিভিন্ন ব্যাটেলিয়ন নিয়ে গঠিত বিশেষ মোবাইল বাহিনী লেফটেনেন্ট কর্ণেল তাজের নেতৃত্বে স্বয়ংক্রিয় রাইফেল, ট্যাংক বিধ্বংসী বিকয়েললেস রাইফেল, রকেট লাঞ্চার, মর্টার, ভারি ও হাল্কা মেশিনগানে সজ্জিত হয়ে ১৯৭১ সালের ২৫ মার্চ থেকে ২৭ মার্চ সকাল পর্যন্ত ঢাকা বিশ্ববিদ্যালয় ক্যাম্পাস ঘেরাও করে আক্রমণ, পাইকারি হত্যা, লুন্ঠন, অগ্নিসংযোগ এবং ধ্বংস যজ্ঞ চালায়। ঐ রাতে দৈবক্রমে পাকিস্তানী আক্রমণ থেকে বেঁচে যাওয়া অধ্যাপক ড. মফিজুল্লাহ্ কবির তার ১৯৭১-৭২ সালের বার্ষিক রিপোর্টে লেখেন, ঐ রাতে ছাত্র সহ প্রায় ৩০০ ব্যক্তি বিশ্ববিদ্যালয় এলাকায় নিহত হয়। সেই সাথে ছিলেন বিশ্ববিদ্যালয়ের ১০ জন শিক্ষক ও ২৬ জন অন্যান্য কর্মচারী। নিহত শিক্ষকদের মধ্যে ছিলেন, ড. ফজলুর রহমান (মৃত্তিকা বিজ্ঞান বিভাগ), অধ্যাপক এ. আর. খান খাদিম (গণিত বিভাগ), অধ্যাপক শরাফত আলী, ড. গোবিন্দচন্দ্র দেব (প্রাক্তন প্রোভস্ট জগন্নাথ হল), অধ্যাপক মনিরুজ্জামান, ড. জ্যোতির্ময় গুহঠাকুরতা (প্রোভস্ট জগন্নাথ হল), অনুদ্বৈপায়ন ভট্টাচার্য, অধ্যাপক মুহম্মদ মুকতাদির (ভূতত্ত্ব) প্রমুখ। সবচেয়ে নারকীয় ঘটনা ঘটে জগন্নাথ হলে, সেই রাতে ৩৪ জন ছাত্র শুধু সেই হলেই নিহত হয়। ২৬ মার্চ রমনা কালীবাড়িও আক্রান্ত হয়। সেস্থলে নিহত হয় জগন্নাথ হলের ৫/৬ জন ছাত্র। হানাদার বাহিনী হত্যা করে মধুর ক্যান্টিন খ্যাত মধুসূদন দে’কেও (মধুদা)। মুক্তিযুদ্ধ কালীন পাকিস্তানী সৈন্যরা মধুর ক্যান্টিন ডিনামাইট দিয়ে উড়িয়ে দিতে শুরু করলে উর্দু বিভাগের শিক্ষক আফতাব আহমদ সিদ্দিকী খবর পেয়ে তাদের বাধাঁ দেন এবং জানান যে এই ভবনেই ১৯০৬ সালে মুসলিম লীগ প্রতিষ্ঠিত হয়েছিল। ১০ নভেম্বর সশস্ত্র সৈন্যরা রোকেয়া হলে প্রবেশ করে এবং ত্রিশজন ছাত্রীর উপর নির্যাতন করে। তারা প্রোভোস্ট বাংলোও অবরোধ করে রাখে।


title: ঢাকা বিশ্ববিদ্যালয়ের ইতিহাস

text:
একাত্তরের মার্চ মাসে ঢাকা বিশ্ববিদ্যালয়ের তৎকালীন উপাচার্য বিচারপতি আবু সাঈদ চৌধুরী জাতিসংঘের মানবাধিকার কমিশনের অধিবেশনে যোগদানের জন্য জেনেভা যান। সেখানে জেনেভার একটি পত্রিকায় দু’জন ঢাকা বিশ্ববিদ্যালয় ছাত্রের মৃত্যু সংবাদ দেখে বিচলিত হয়ে ২৫ মার্চ পূর্ব পাকিস্তান প্রাদেশিক শিক্ষা সচিবকে পাকিস্তান দূতাবাসের মাধ্যমে প্রেরিত এক পত্রে লেখেন, “আমার নিরস্ত্র ছাত্রদের উপর গুলি চালানোর পর আমার ভাইস চ্যান্সেলর থাকার কোন যুক্তিসংগত কারণ নেই। তাই আমি পদত্যাগ করলাম”। ফলে মার্চের সেই কালরাত্রীতে ঢাকা বিশ্ববিদ্যালয় ছিল উপাচার্য বিহীন। পরে মুজিবনগর সরকার বিচারপতি সাঈদকে “প্রবাসী সরকারের বিশেষ প্রতিনিধি” হিসেবে নিয়োগ দেয়। পাকিস্তান বাহিনী রাজশাহী বিশ্ববিদ্যালয়ের তৎকালীন উপাচার্য ড. সৈয়দ সাজ্জাদ হোসায়েনকে তাদের কনভয়ে করে ঢাকায় নিয়ে এসে ১৯ জুলাই ঢাকা বিশ্ববিদ্যালয়ের উপাচার্যের পদে বসান। তাকে সহায়তা করেন ড. হাসান জামান, ড. মেহের আলি। স্বাধীনতার পর তিনজনই গ্রেফতার হন এবং মুক্তির পর দেশ ত্যাগ করেন।
ঢাকা বিশ্ববিদ্যালয়ের অসংখ্য ছাত্রছাত্রী মুক্তিযুদ্ধে সরাসরি অংশগ্রহণ করেন। এদের অনেকেই পরবর্তীকালে বাংলাদেশ সেনাবাহিনীতে কমিশন লাভ করে। ঢাকা বিশ্ববিদ্যালয়ের অনেক শিক্ষক মুক্তিযুদ্ধকালীন মুজিবনগর যান এবং প্রবাসী সরকারে গুরুত্বপূর্ণ ভূমিকা পালন করেন।


title: ঢাকা বিশ্ববিদ্যালয়ের ইতিহাস

text: বিশ্ববিদ্যালয়ে ধ্বংসযজ্ঞ চালাবার পরে টিক্কা খান ঢাকা বিশ্ববিদ্যালয়ের সকল বিভাগীয় প্রধানদের ২১ এপ্রিল ও সকল শিক্ষকদের ১ জুন কাজে যোগ দিতে বলেন। টিক্কা খান ২ আগস্ট থেকে সকল ক্লাস চালু করারও আদেশ জারি করেন। মুক্তিযুদ্ধের সঙ্গে সম্পৃক্ত থাকার অভিযোগে কয়েকজন শিক্ষককে গ্রেফতার করে ঢাকা ক্যান্টনমেন্টে বন্দী করা হয় এবং ইন্টারোগেশনের মাধ্যমে নির্যাতন করা হয়। এদের মধ্যে ছিলেন ড. আবুল খায়ের, ড. রফিকুল ইসলাম, কে এ এম সাদউদ্দিন, আহসানুল হক এবং এম শহীদুল্লাহ। টিক্কা খান অধ্যাপক মুনীর চৌধুরী, ড. নীলিমা ইব্রাহিম, ড. সিরাজুল ইসলাম চৌধুরী, ড. এনামুল হককে লিখিত ভাবে সতর্ক করে দেন। ড. আবু মোহাম্মদ হাবিবুল্লাহকে পদচ্যুত করা হয়।


title: ঢাকা বিশ্ববিদ্যালয়ের ইতিহাস

text: ১৯৭১ সালের ১৬ ডিসেম্বর ঢাকা বিশ্ববিদ্যালয় সংলগ্ন সোহরাওয়ার্দী উদ্যানে পাকিস্তান বাহিনীর আত্মসমর্পনের মধ্যে দিয়ে আনুষ্ঠানিকভাবে “স্বাধীন বাংলাদেশ” রাষ্ট্রের যাত্রা শুরু হয়। স্বাধীন বাংলাদেশ রাষ্ট্রের স্বপ্ন বাস্তবায়নের “ঢাকা বিশ্ববিদ্যালয়ের’ যে অবদান অপর কোনো সংস্থা বা প্রতিষ্ঠানের একক অবদান তার সমকক্ষ নয়। দেশ স্বাধীন হবার পর ১৭ ডিসেম্বর থেকে আল-বদর বাহিনী কর্তৃক অপহৃত শিক্ষকদের অনুসন্ধান শুরু হয়। মিরপুর, রায়ের বাজার, মোহাম্মদপুরের বধ্যভূমি থেকে যে সব শিক্ষকের লাশ শনাক্ত করা সম্ভব হয়েছিল তাদের দাফন করা হয় বিশ্ববিদ্যালয় মসজিদ প্রাঙ্গনে। মসজিদ প্রাঙ্গনেই শহীদ শিক্ষদের জানাজা অনুষ্ঠিত হয় এতে যোগ দেন বাংলাদেশ সরকারের প্রধানমন্ত্রী তাজউদ্দিন আহমেদ। স্বাধীন বাংলাদেশে প্রথম উপাচার্য হন রাষ্ট্রবিজ্ঞানী ড. মোজাফফর আহমদ চৌধুরী। পদাধিকার বলে তিনি ছিলেন স্বাধীনতার পর ডাকসুর প্রথম সভাপতি। আ স ম আবদুর রব ও আবদুল কুদ্দুস মাখন ছিলেন যথাক্রমে ডাকসুর নির্বাচিত ভিপি ও জিএস। স্বাধীনতার পর ঢাকা বিশ্ববিদ্যালয়ের প্রথম ছাত্র সমস্যা দেখা দেয় মুক্তিযুদ্ধের দোহাই দিয়ে অটো প্রমোশনের দাবিতে একাডেমির কাউন্সেলের সদস্যদের ঘেরাও করার ঘটনায়। এ সময় বিশ্ববিদ্যালয়ের কয়েকজন শিক্ষক শেখ মুজিবুর রহমানের সাথে দেখা করেন। শেখ মুজিব তাদের সাথে ঢাকা বিশ্ববিদ্যালয়তে আসেন এবং শিক্ষকদের মুক্ত করে ছাত্রদের তিরস্কার করেন। ১৯৭২ সালের এপ্রিল মাসে কলকাতা রবীন্দ্রসদন সম্মুখস্ত মাঠে আয়োজিত হয় প্রথম ‘বাংলাদেশ-ভারত মৈত্রী মেলা’। ডাকসুকে আমন্ত্রন জানানো হয় ছাত্রছাত্রীদের অভিনীত একটি নাটক মৈত্রী মেলায় মঞ্চস্থ করার জন্য। সেখানে মুনীর চৌধুরীর বাণার্ড শ’য়ের ‘নেভার ক্যান টেল’ এর বাংলা রুপান্তর ‘কেউ কিছু বলতে পারে না’ নাটকটি ঢাকা বিশ্ববিদ্যালয় ছাত্রছাত্রীরা মঞ্চস্থ করে। ১৯৭২ সালের ৬ মে প্রধানমন্ত্রী শেখ মুজিবুর রহমান আনুষ্ঠানিকভাবে ঢাকা বিশ্ববিদ্যালয় সফরে আসেন। ডাকসু থেকে তাকে আজীবন সদস্য পদ দেওয়া হয়, সেই সাথে বিশ্ববিদ্যালয় কর্তৃপক্ষ ১৯৪৯ সালের নিম্ন কর্মচারীদের ধর্মঘটের সময় বিশ্ববিদ্যালয় থেকে বহিস্কৃত শেখ মুজিবুর রহমানের বহিস্কার আদেশ প্রত্যাহার করে।


title: ঢাকা বিশ্ববিদ্যালয়ের ইতিহাস

text: ১৯৭৩ সালের ২০ এপ্রিল মুক্তিযুদ্ধের সময় ইউরোপে বাংলাদেশের বড় শুভাকাঙ্খি ফরাসি দার্শনিক আঁদ্রে মালরো বাংলাদেশে আসেন। ঢাকা বিশ্ববিদ্যালয়ের ছাত্র শিক্ষক কেন্দ্রে তাকে উষ্ণ সংবর্ধনা জ্ঞাপন করা হয়। ১৯৭৪ সালের ৯ ডিসেম্বর বিশ্ববিদ্যালয়ের এক বিশেষ সমাবর্তনে অধ্যাপক সত্যেন্দ্রনাথ বসু (মরণোত্তর), ড. মুহম্মদ শহীদুল্লাহ (মরণোত্তর), কাজী নজরুল ইসলাম, ওস্তাব আলী আকবর খান, ড. হিরেন্দ্রলাল দে, ড. মুহম্মদ কুদরত-ই-খুদা, অধ্যাপক কাজী মোতাহার হোসেন ও অধ্যাপক আবুল ফজলকে সম্মানসূচক ডক্টরেট ডিগ্রি দান করা হয়।


title: ঢাকা বিশ্ববিদ্যালয়ের ইতিহাস

text: গনপ্রজান্ত্রী বাংলাদেশ সরকার ১৯৭৫ সালে জাতীয় অধ্যাপক পদ প্রচলন করে এবং ঐ বছর ১৮ মার্চ তিনজনকে ঐ পদে নিযুক্ত করা হয়। এরা ছিলেন ঢাকা বিশ্ববিদ্যালয়ের অধ্যাপক কাজী মোতাহার হোসেন, অধ্যাপক আবদুর রাজ্জাক আর শিল্পাচার্য জয়নুল আবেদীন।


title: ঢাকা বিশ্ববিদ্যালয়ের ইতিহাস

text: ১৯৭৫ এর ১৫ আগস্ট সকাল ১০ টায় ঢাকা বিশ্ববিদ্যালয় চ্যান্সেলর রাষ্ট্রপতি শেখ মুজিবুর রহমানের আনুষ্ঠানিক ভাবে ঢাকা বিশ্ববিদ্যালয় পরিদর্শন এবং টিএসসিতে শিক্ষকদের উদ্দেশে ভাষণ প্রদানের কথা ছিল। কিন্তু তার কয়েক ঘণ্টা পূর্বে শেখ মুজিবুর রহমান তার ৩২ নং ধানমন্ডি রোডের বাড়িতে সপরিবারে নিহত হন। খন্দকার মোশতাক আহমদের সরকার ১৯৭৫ এর ২৩ সেপ্টেম্বর ঢাকা বিশ্ববিদ্যালয়ের উপাচার্য অধ্যাপক ড. মতিন চৌধুরীকে অব্যহতি প্রদান ও পরে গ্রেফতার করে। ১৯৭৫ এর ৭ নভেম্বর প্রথম প্রধান ও পরে উপ প্রধান সামরিক প্রশাসক রুপে জেনারেল জিয়াউর রহমান দায়িত্ব পালন করেন। ১৯৭৭ সালের ২১ ফেব্রুয়ারি জিয়াউর রহমান বাংলাদেশের রাষ্ট্রপতির দায়িত্ব গ্রহণ করেন। এর আগে ১৯৭৬ এর ২৯ আগস্ট বিদ্রোহী কবি কাজী নজরুল ইসলাম ঢাকার পিজি হাসপাতালে শেষ নিঃশ্বাস ত্যাগ করেন। এবং ঢাকা বিশ্ববিদ্যালয় মসজিদ প্রাঙ্গনে তাকে দাফন করা হয়। সেদিন অপরাহ্নে জানাজা নামাজ আদায়ের পর রাষ্ট্রপতি সায়েম, মেজর জেনারেল জিয়াউর রহমান, রিয়াল এডমিরাল এম এইচ খান, এয়ার ভাইস মার্শাল এ জি মাহমুদ, মেজর জেনারেল দস্তগীর জাতীয় পতাকা মন্ডিত নজরুলের মরদেহ সোহরাওয়ার্দী ময়দান থেকে বিশ্ববিদ্যালয় মসজিদ প্রাঙ্গনে নিয়ে যান। বিকেল পাঁচটায় কবির লাশ দাফন করা হয়। জেনারেল জিয়া ঢাকা বিশ্ববিদ্যালয়ের অর্থনীতি বিভাগের শিক্ষক ড. মুজাফফর আহমদকে বাংলাদেশ সরকারের বস্ত্র উপদেষ্টা নিয়োগ করেন। জিয়ার শাসনামলে ১৯৭৬ সালে ছাত্র ইউনিয়ন তার সাথে পুরাতন ব্রম্মপুত্র নদ খনন কার্যে অংশ গ্রহণ করেন। জেনারেল জিয়া বাংলাদেশে একুশে পদক প্রবর্তন করেন ও কাজী নজরুল ইসলামকে (মরণোত্তর) সেই পুরস্কার প্রথম প্রদান করেন। ১৯৭৮ সালের ২৮ অক্টোবর রাষ্ট্রপতি ও বিশ্ববিদ্যালয় চ্যান্সেলর জিয়া ঢাকা বিশ্ববিদ্যালয়ে আগমন করেন। জেনারেল জিয়া ঢাকা বিশ্ববিদ্যালয়ের কয়েকজন শিক্ষককে তার মন্ত্রী সভায় স্থান দেন।


title: ঢাকা বিশ্ববিদ্যালয়ের ইতিহাস

text: ১৯৮১ সালের ৬ ফেব্রুয়ারি ঢাকা বিশ্ববিদ্যালয়ে ধর্মঘট পালিত হয়। ঢাকা বিশ্ববিদ্যালয় শিক্ষক ধর্মঘট শুরু হয় ১৪ ফেব্রুয়ারি; শেষ পর্যন্ত ১৮ মার্চ বিশ্ববিদ্যালয় অর্ডিন্যান্স সংশোধনী গৃহীত হলে শিক্ষক ধর্মঘটের অবসান ঘটে। এ দিকে ১৯৮১ সালের ৩০ মে চট্টগ্রাম সার্কিট হাউসে সেনাবাহিনীর কতিপয় বিদ্রোহী অফিসারের এক অভ্যুত্থানে রাষ্ট্রপতি জিয়াউর রহমান নিহত হন। ১৯৮২ সালের ২৪ মার্চ হুসেইন মুহাম্মদ এরশাদ ক্ষমতা গ্রহণ করেন। এতে ঢাকা বিশ্ববিদ্যালয়ে ছাত্ররা প্রতিবাদ কর্মসূচী পালন করে। সামরিক সরকার ছাত্র আন্দোলন বাধা দিতে চেষ্টা করে ও অনেক ছাত্রকে গ্রেফতার করে। ১৯৮২ সালের ১৭ সেপ্টেম্বর ‘শিক্ষা দিবসে’ সামরিক সরকার ছাত্রদের শহীদ মিনারে ফুল দিতে বাধা দেয় এবং একজন ছাত্রকে গ্রেফতার করে। ৮ নভেম্বর ‘সিপাহী বিপ্লব দিবস’ পালন উপলক্ষে কলা ভবন প্রাঙ্গণে জাসদ ছাত্রলীগের শোভাযাত্রার ওপর পুলিশ হামলা চালায় ফলে ছাত্র পুলিশ সংঘর্ষ বেধে যায়। ১৯৮২ সালের ১৪ নভেম্বর অপরাজেয় বাংলার পাদদেশে ছাত্র সমাবেশে ২৯ নভেম্বর দেশব্যাপি দাবি দিবস পালনের সিদ্ধান্ত ঘোষিত হয়। ঐ দিবসে ছাত্রনেতারা সামরিক স্বৈরাচারের বিরুদ্ধে ঐক্যবদ্ধ হবার জন্য রাজনৈতিক দলগুলোর প্রতি আহ্ববান জানায়। ১৯৮৩ সালের ১৮ মার্চ ঢাকা বিশ্ববিদ্যালয়ের উপাচার্য অধ্যাপক ফজলুল হালিম চৌধুরীকে অব্যাহতি প্রদান করা হয়। ঐ বছর ৮ ডিসেম্বর সকাল সন্ধ্যা দেশব্যাপি সর্বাত্মক হরতাল পালিত হয়। ছাত্রনেতা রাউফুল বাসুনিয়া অজ্ঞাত আততায়ীর গুলিতে স্যার এ এফ রাহমান হলের নিকটে নিহত হন। ১৯৮৫ সালের ১৫ অক্টোবর জগন্নাথ হল মিলনায়তনে (পাকিস্তান আমলে পূর্ব বাংলা এসেম্বলির জন্য সংস্কারকৃত) টেলিভিশন অনুষ্ঠান দেখতে গিয়ে ছাঁদ ভেঙ্গে পড়লে ৩৪ জন ছাত্রের তৎক্ষনাৎ মৃত্যু হয়। পরে এই সংখ্যা আরো বৃদ্ধি পায়। ১৯৮৬ এর ৩০ নভেম্বর বাকশালের ছাত্র সংঘঠন জাতীয় ছাত্রলীগ নেতা রাউফুল বাসুনিয়া হত্যা মামলা সরকার তুলে নেয়, প্রতিবাদে ঐ দিন ঢাকা বিশ্ববিদ্যালয়ে হরতাল পালিত হয়। ঐ বছর ১ ডিসেম্বর এরশাদ দেশের সব শিক্ষা প্রতিষ্ঠানে রাজনীতি নিষিদ্ধ করে।


title: ঢাকা বিশ্ববিদ্যালয়ের ইতিহাস

text: মূলতঃ, সম্পূর্ণ আশির দশক ঢাকা বিশ্ববিদ্যালয় অস্থিতিশীল ছিল। এই দশকে ১৯৮২ সালের ২৪ মার্চ এরশাদ ক্ষমতা গ্রহণের পর থেকে ১৯৮৭ সাল পর্যন্ত ঢাকা বিশ্ববিদ্যালয় অবাঞ্ছিত কারণে মোট ৩৪৮ দিন বন্ধ ছিল।


title: ঢাকা বিশ্ববিদ্যালয়ের ইতিহাস

text: এসময়ে সৈরাশাসকের বিরুদ্ধে সাধারণ জনসাধারণের সাথে সোচ্চার হয়ে ওঠে ঢাকা বিশ্ববিদ্যালয়। ১০ অক্টোবর গনতন্ত্রের মুক্তির দাবীতে মিছিলে যোগদান করে পুলিশের গুলিতে প্রাণ হারায় হাজার হাজার ছাত্র-জনতা। পুলিশের গুলিতে শহীদ হন ঢাকা বিশ্ববিদ্যালয়ের জেহাদ নামের একজন ছাত্র। পুলিশ এসে তাঁর লাশ সরিয়ে ফেলার আগেই কয়েকজন ছাত্র জেহাদের লাশ উদ্ধার করে নিয়ে আসতে সক্ষম হয়। সেই লাশ এনে রাখা হয় "অপরাজেয় বাংলার" সামনে। শত শত ছাত্র-ছাত্রী জড়ো হয় লাশ দেখার জন্য। এবং সেই মূহুর্তে উপস্থিত সকল ছাত্র গনতন্ত্রের মুক্তির পক্ষে একাত্মতা ঘোষণা করে। ছাত্রদল ও ছাত্রলীগ একত্রিত হয়ে সৃষ্টি করে "সর্বদলীয় ছাত্র জোট"। সর্বদলীয় ছাত্র জোটের প্রধান ছিলেন ১১ জন ছাত্র। ২৬ নভেম্বর শহীদ মিনারে আয়োজিত একটি সভায় এই ১১ জন এবং ঢাকা বিশ্ববিদ্যালয়ের হাজার হাজার ছাত্র একত্র হয়ে তত্ত্বাবধায়ক সরকার প্রতিষ্ঠায় প্রতিজ্ঞাবদ্ধ হয়। পরবর্তী বিজয়দিবস তত্ত্বাবধায়ক সরকারের অধীনেই অনুষ্ঠিত হয়েছিলো।


title: ঢাকা বিশ্ববিদ্যালয়ের ইতিহাস

text:
১৯২১ থেকে ১৯৪৭ পর্যন্ত ঢাকা বিশ্ববিদ্যালয় “ঢাকা বিশ্ববিদ্যালয় এ্যক্ট ১৯২০” দ্বারা পরিচালিত হয়েছে। ১৯৪৭ সালে দেশ বিভাগের পর বিশ্ববিদ্যালয়ের আবাসিক চরিত্র বদলে যায় এবং পূর্ব বাংলার কলেজগুলি এই বিশ্ববিদ্যালয়ের অধিভূক্ত হয়। বিশ্ববিদ্যালয় এখন মঞ্জুরি প্রদানের ক্ষমতা লাভ করে আগে যা ঢাকা শহরের মধ্যে সীমাবদ্ধ ছিল। “The east Bengal education ordinance” এর বলে কলকাতা বিশ্ববিদ্যালয় অধিভূক্ত ৫৫টি প্রথম ও দ্বিতীয় শ্রেণী কলেজের মঞ্জুরি প্রদান ও তত্ত্বাবধানের কর্তৃত্ব লাভ করে ঢাকা বিশ্ববিদ্যালয়। যার ফলে এক্সিকিউটিভ কাউন্সিল, একাডেমিক কাউন্সিল, ফ্যাকাল্টি ও কোর্ট পুনর্গঠন ও সম্প্রসারণ করতে হয়, প্রথম শ্রেণীর কলেজ প্রিন্সিপালদের অর্ন্তভুক্ত করার জন্য।
১৯৬১ সালে পাকিস্তানের সামরিক সরকারের আজ্ঞাবহ পূর্ব পাকিস্তান সরকার “ঢাকা ইউনিভার্সিটি অর্ডিন্যান্স ১৯৬১” দ্বারা “ঢাকা ইউনিভার্সিটি এ্যক্ট ১৯২০” বাতিল করে। নতুন অর্ডিন্যান্সে বিশ্ববিদ্যালয়ের গনতান্ত্রিক ও স্বায়ত্তশাসিত চরিত্রের পরিবর্তন করা হয়, কোর্ট বাতিল করা হয়, একাডেমিক কাউন্সিলকে মনোনীত সংস্থায় রুপান্তর করা হয়, নির্বাচিত ডিন এবং উপাচার্যের নিযুক্তি প্রক্রিয়া বাতিল করা হয়। এ সময় এক্সিকিউটিভ কাউন্সিলের নাম সিন্ডিকেট এবং তা পদাধিকার বলে ও চ্যান্সেলর মনোনীত সদস্যদের নিয়ে গঠিত সর্বোচ্চ নির্বাহী পরিষদ হয়ে যায়। এই সময় থেকেই উপাচার্যের নিয়োগ কোর্টের পরিবর্তে সরকার দ্বারা করবার ব্যবস্থা করা হয়।
““ঢাকা ইউনিভার্সিটি অর্ডিন্যান্স ১৯৬১” এর সম্পর্কে শিক্ষকদের ক্ষোভ ছিল। ষাটের দশকে এ বিশ্ববিদ্যালয়ের স্বায়ত্বশাসনের জন্য আন্দোলন হয়েছে। স্বাধীনতার পর বিশ্ববিদ্যালয় শিক্ষক সমিতির পক্ষ থেকে অধ্যাপক মোজাফফর আহমেদ চৌধুরী, অধ্যাপক আবু মোহাম্মদ হাবিবুল্লাহ, অধ্যাপক খান সরওয়ার মোর্শেদ শেখ মুজিবুর রহমানের কাছে একটি নতুন বিশ্ববিদ্যালয় আইনের খসড়া উপস্থাপন করেন। খসড়াটি প্রায় অপরিবর্তীত অবস্থায় ‘The Dacca University order 1973’ নামে প্রধানমন্ত্রী শেখ মুজিবের পরামর্শ ক্রমে রাষ্ট্রপতি বিচারপতি আবু সাঈদ চৌধুরী ১৯৭৩ সালের ১৫ ফেব্রুয়ারি অধ্যাদেশ জারি করেন। সেই থেকে বিশ্ববিদ্যালয় এই আইন দ্বারা পরিচালিত হয়ে আসছে।
১৯৭৩ এর অর্ডিন্যান্স চালু হওয়ার পর থেকে বিশ্ববিদ্যালয়ের শিক্ষকবৃন্দ নীল, সাদা ও গোলাপী এই তিন রঙের প্যানেলে বিভক্ত হয়ে বিশ্ববিদ্যালয়ের বিভিন্ন নির্বাচনে অংশগ্রহণ করছেন। বিশ্ববিদ্যালয় শিক্ষক সমিতি হল ঢাকা বিশ্ববিদ্যালয়ের শিক্ষকদের স্বীকৃত পেশাজীবী প্রতিষ্ঠান, এই সমিতির কর্মকর্তারাও প্রতি বছর নির্বাচিত হন। ঢাকা বিশ্ববিদ্যালয় অধ্যাদেশের সাথে সঙ্গতি রেখে ১৯৭৩-এর ১৩ এপ্রিল বিশ্ববিদ্যালয় মঞ্জুরী কমিশন গঠন করা হয় এবং প্রবীণ শিক্ষাবিদ ড. মুহম্মদ এনামুল হককে তার চেয়ারম্যান নিযুক্ত করা হয়।


title: রমেশচন্দ্র মজুমদার

text:
অধ্যাপক রমেশচন্দ্র মজুমদার (১৮৮৮- ১৯৮০) একজন বাঙালি ইতিহাসবিদ। তিনি সচরাচর আর, সি, মজুমদার নামে অভিহিত। ১৯৩৬-১৯৪২ তিনি ঢাকা বিশ্ববিদ্যালয়ের উপাচার্য হিসেবে দায়িত্ব পালন করেন। ভারতীয় উপমহাদেশের বিখ্যাত ইতিহাসবিদ আর.সি. মজুমদার প্রাচীন ভারতের ইতিহাসের উপর অনেক কাজ করেছে। তিনি ভারতের স্বাধীনতার ইতিহাসের উপরও অনেক কাজ করেন।
তিনি ১৮৮৮ সালের ৪ ডিসেম্বর বাংলাদেশের বর্তমান গোপালগঞ্জ জেলার (তৎকালীন ফরিদপুর জেলা) মুকসুদপুর থানার খান্দারপাড়া গ্রামে এক সম্ভ্রান্ত পরিবারে জন্মগ্রহন করেন। তার বাবার নাম হলধর মজুমদার, মাতার নাম বিন্দুমুখী। ১৯০৯ সালে কলকাতার প্রেসিডেন্সি কলেজ থেকে ইতিহাসে স্নাতক ও ১৯১১ সালে স্নাতোকত্তর লাভ করেন। এরপরে তিনি হরপ্রসাদ শাস্ত্রীর অধীনে ইতিহাস গবেষণা শুরু করেন। ১৯১২ সালে অন্ধ-কুষান কাল অভিসন্দর্ভের জন্য ১৯১২ সালে প্রেমচাদ রায়চাদ বৃত্তি পান। ১৯২৮ সালে লন্ডনের British Museum, লেইডেনের kern Institute প্যারিসের Bibliothèque Nationale এ পড়াশোনা করেন।


title: রমেশচন্দ্র মজুমদার

text: ১৯১৬ সালে ঢাকা টিচার্স ট্রেনিং কলেজে তার কর্মজীবন শুরু হয়। ১৯১৪ সালে তিনি কলকাতা বিশ্ববিদ্যালয়ের ইতিহাস বিভাগের প্রভাষক হিসেবে যোগ দেন। ১৯১৯ সালে "Corporate life in ancient India" শীর্ষক PHD গবেষণা প্রকাশ করে কলকাতা বিশ্ববিদ্যালয়। ১৯২১ সালে তিনি নবপ্রতিষ্ঠিত ঢাকা বিশ্ববিদ্যালয়ের ইতিহাস বিভাগে অধ্যাপক হিসেবে যোগ দেন। ১৯২৪ সালে Early History of Bengal রচনা করেন। ১৯২৭ সালে তিনি ভিয়েতনামের ইতিহাসের উপরে "চম্পা" নামক একটি পুস্তক, ও ভারতের ইতিহাসের উপরে Ancient India নামক একটি বই রচনা করেন।বাংলাপিডিয়া


title: গুগ-৪১১

text: গুগ-৪১১ () বা গুগল ভয়েস লোকাল সার্চ (Google Voice Local Search) গুগল ল্যাব্‌স-এর তৈরি একটি উপকরণ যার মাধ্যমে ব্যবহারকারীরা যেকোন মার্কিন শহর থেকে বিভিন্ন ব্যবসা অনুসন্ধান করতে পারেন।


title: গুগ-৪১১

text: এজন্য ব্যবহারকারীকে প্রথমে 1-800-466-4411 (1-800-GOOG-411), এই বিনামূল্যের নম্বরে ফোন করতে হয়। ব্যবহারকারীকে প্রথমে জানানো হয় যে তাঁর কলটি সিস্টেমের মান উন্নয়নের স্বার্থে রেকর্ড করা হচ্ছে। এরপর ব্যবহারকারীকে প্রশ্ন করা হয় তিনি যুক্তরাষ্ট্রের কোন্ শহর ও অঙ্গরাজ্যে অনুসন্ধান চালাতে চান। এরপর ব্যবহারকারীকে ব্যবসার নাম বা প্রকার উল্লেখ করতে বলা হয়। ব্যহারকারীর দেয়া তথ্যের প্রত্যুত্তরে একটি ক্রমিক সংখ্যাযুক্ত তালিকা উপস্থাপন করা হয়, যেখান থেকে ব্যবহারকারী তার পছন্দের ক্রমিক সংখ্যাটি উচ্চারণ করে ব্যবসাটির সাথে সরাসরি যোগাযোগ করতে পারেন (গুগল স্বয়ংক্রিয়ভাবে বিনামূল্যে এই যোগাযোগ স্থাপন করে দেয়))। কন্ঠস্বর ছাড়াও টেক্সট বার্তার মাধ্যমেও এই সংযোগ স্থাপন সম্ভব।


title: গুগ-৪১১

text: যদি গুগ-৪১১ ব্যবস্থা ব্যবহারকারীর কথা বুঝতে না পারে, তবে ফোনের কী-প্যাড দিয়ে জিজ্ঞাসা প্রেরণ করার ব্যবস্থা আছে।


title: বিষুব

text: বিষুব একটি জ্যোতি:বিষয়ক ঘটনা যখন পৃথিবীর তল সূর্যের কেন্দ্র বরাবর অতিক্রম করে। বলা যায় এ সময় সূর্য বিষুব রেখা বরাবর অবস্থান করে। । এই ঘটনা ঘটে বছরে দুইবার, ২০ মার্চ আর ২৩ সেপ্টেম্বর।


title: বিষুব

text: বিষুবের সময, সারা পৃথিবী জুড়ে দিনরাত্রি প্রায় সমান হয়। তবে সূর্যের কৌনিক আকার ও বায়ুমন্ডলের প্রতিসরণের কারণে তা একেবারে সমান সমান হয় না।


title: জামালপুর

text: জামালপুর বাংলাদেশের মধ্যাংশে অবস্থিত একটি শহর। এটি জামালপুর সদর উপজেলায় অবস্থিত এবং জামালপুর জেলার প্রধান শহর।


title: জামালপুর

text: জামালপুর পৌরসভা প্রতিষ্ঠিত হয় ১৮৬৯ সালে। শহরটিতে ১২টি ওয়ার্ড এবং ৭৬ টি মহল্লা রয়েছে। শহরের মোট এলাকা ৫৩.২৮ বর্গ কিলোমিটার। জামালপুর শহরে একটি রেলওয়ে জাংশনও রয়েছে।


title: জামালপুর

text: শাহ জামাল নামক এক আধ্যাত্মিকব্যক্তি এই অঞ্চরে ইসলাম ধর্ম প্রচার করতে আসেন। এর থেকেই এই শহরের নাম করা হয়েছে জামালপুর। যমুনা, ব্রহ্মপুত্র, ঝিনাই, জিঞ্জিরাম, সুবর্ণখালী, বংশ নদী তীরবর্তী উঁচুভূমি ও জঙ্গলাকীর্ণ জামালপুরে কবে থেকে লোকালয় গড়ে উঠে এ বিষয়ে স্পষ্ট কোনো তথ্য আজো পাওয়া যায়নি। তবে ধারণা করা হয় যে, ৮'শ বছর পূর্ব থেকে জঙ্গলাকীর্ণ এই ভূ-খন্ডে জনবসতি শুরু হয়। উত্তাল যমুনা, ব্রহ্মপুত্র হয়ে জঙ্গলাকীর্ণ এই ভূ-খন্ডের বুক চিরে বয়ে যাওয়া অধূনালুপ্ত বংশ নদী হয়ে ব্যবসায়ীদের বিশাল সব বজরা নৌকা যাতায়াত করতো উত্তর-পশ্চিম থেকে পূর্ব-দক্ষিণ বঙ্গে। যাতায়াতের পথে ব্যবসায়ী সওদাগররা জঙ্গলাকীর্ণ এই এলাকার নদীর তীরে বজরা থামিয়ে বিশ্রাম নিতো। বংশ নদী তীরবর্তী ব্যবসায়ী সওদাগরদের বিশ্রামস্থলটিতে একসময় ছোট্ট একটি "গঞ্জ" গড়ে উঠে। এভাবে ক্রমশ: এই অঞ্চলটি "গঞ্জের হাট" নামে পরিচিত হয়ে উঠে। ব্যবসায়ী সওদাগরদের বিশ্রামস্থলটি এখনো শহরের মাঝখানে "রাণীগঞ্জ" বাজার নামে অতীত স্মৃতির জানান দেয়।


title: জামালপুর

text: মূলত গঞ্জের হাটকে কেন্দ্র করে সে সময় জঙ্গলাকীর্ণ এই এলাকায় জনবসতি গড়ে উঠতে থাকে। ধারণা করা হয় যে, প্রাচীন বঙ্গের গৌড়ের সেন বংশের রাজত্বকালে (১১০০-১২০৩ খ্রী:) হিন্দুদের মধ্যে যখন কলীন প্রথার প্রচলন হয়, তখন এই এলাকায় জনবসতি গড়ে উঠে। এ সময় গঞ্জের হাটের কাছের একটি এলাকায় শিবমিন্দর স্থাপিত হয়। পরবর্তী সময়ে কাছাকাছি এলাকায় স্থাপিত হয় দয়াময়ী মন্দির। একসময় শিবমন্দিরকে ঘিরে একশ্রেণীর হিন্দু সন্ন্যাসীদের আনাগোনা শুরু হয় এই অঞ্চলে। পরে দূরদেশ থেকে আগত এই সব হিন্দু সন্ন্যাসীরা আস্তানা গড়ে এই শিবমন্দিরে। হিন্দু সন্ন্যাসীদের আগমনে এবং তাদের পদচারণায় অঞ্চলটি "গঞ্জের হাট" থেকে "সন্ন্যাসীগঞ্জ" হিসেবে পরিচিতি লাভ করে। ক্রমান্বয়ে হিন্দু জমিদারদের উদ্ভব হলে সন্ন্যাসীগঞ্জকে মৌজা তৈরি করে এর নাম রাখেন "সিংহজানী"। এই সিংহজানী মৌজা থেকেই আজকের জামালপুর জেলা। জেলা শহরের দুইটি বিদ্যালয়ের নামের সাথে সিংহজানী নামটি আজও সমুন্নত।


title: জামালপুর

text: জামালপুর বর্তমানে ময়মনসিংহ বিভাগের একটি জেলা। নদীভাঙনে যার আকার ক্রমান্বয়ে ছোট হয়ে আসছে। এ অবস্থা চলতে থাকলে একসময় নিশ্চিহ্ন হয়ে যাবে জেলাটি। কিন্তু অতীত নানা ঐতিহ্যের ধারক ও বাহক এ জেলার সৃষ্টি আর নামকরণের ক্ষেত্রে রয়েছে ইতিহাস ও ঐতিহ্য। দিল্লীর তৃতীয় মোঘল সম্রাট আকবরের রাজত্বকালে (১৫৪২-১৬০৫ খ্রী:) ইয়েমেন থেকে ইসলামধর্ম প্রচারের উদ্দেশ্যে শাহ্ জামাল সিংহজানী মৌজায় আগমন করেন। এখানকার প্রাকৃতিক সৌন্দর্য্যে মুগ্ধ হয়ে তিনি ক্ষরস্রোতা ব্রহ্মপুত্র নদের তীরে নিজ আস্তানা স্থাপন করেন। সে সময় তার অলৌকিক ক্ষমতার কথা দিল্লী পৌঁছলে সম্রাট আকবর তাকে খানকাহ্ শরীফ বা আস্তানার ব্যয় নির্বাহের জন্য সিংহজানীর অন্তর্গত কয়েকটি পরগণা "পীরপাল" হিসেবে প্রদান করে তার কাছে সনদ পাঠালেও তিনি তা গ্রহণ করেননি। ইসলামের পতাকাবাহী এবং একত্মবাদের একনিষ্ঠ প্রচারক শাহ্ জামাল-এর পূণ্যাত্মার প্রতি স্মরণার্থে পরবর্তীতে এ অঞ্চলের নামকরণ করা হয় "জামালপুর"।জেলার সংবাদপত্রের মধ্যে দৈনিক আজকের জামালপুর, দৈনিক জামালপুর দিনকাল, দৈনিক পল্লীকন্ঠ, দৈনিক নবতান,দি ডেইলী ডাইক,দৈনিক সচেতন কন্ঠ,দৈনিক মুক্ত আলো, দৈনিক পল্লীর আলো,সাপ্তাহিক জামালপুর সংবাদ,সাপ্তাহিক উর্মিবাংলা,সাপ্তাহিক নতুন যুগ উল্লেখযোগ্য । এছাড়াও *জামালপুর বার্তা ডট কম , জামালপুর নিউজ টুয়েন্টিফোর ডট কম *বাংলারচিঠি ডট কম নামে কয়েকটি জামালপুরভিত্তিক একটি অনলাইন সংবাদ মাধ্যম পরিচালিত হয় ।


title: রফিকুল ইসলাম (অধ্যাপক)

text: রফিকুল ইসলাম (জন্ম: ১ জানুয়ারি ১৯৩৪) একজন বাংলাদেশি লেখক এবং দেশের প্রথম নজরুল গবেষক। তিনি ঢাকা বিশ্ববিদ্যালয়ের বাংলা বিভাগের প্রথম নজরুল অধ্যাপক ও অত্র শিক্ষাপ্রতিষ্ঠানের নজরুল-গবেষণা কেন্দ্রের প্রথম পরিচালক। তিনি স্বাধীনতা পদক, একুশে পদক এবং বাংলা একাডেমি পুরস্কার পেয়েছেন। ২০১৮ সালের ১৯ জুন বাংলাদেশ সরকার তাঁকে জাতীয় অধ্যাপক হিসেবে নিয়োগ দেয়।


title: রফিকুল ইসলাম (অধ্যাপক)

text: রফিকুল ইসলাম ১৯৩৪ সালের ১ জানুয়ারি বাংলাদেশের চাঁদপুর জেলার মতলব উত্তর উপজেলার কলাকান্দা গ্রামে জন্মগ্রহণ করেন।


title: রফিকুল ইসলাম (অধ্যাপক)

text: অধ্যাপক রফিকুল ইসলাম ঢাকা বিশ্ববিদ্যালয়ের বাংলা বিভাগে লেখাপড়া করেন। ভাষাতত্ত্বে উচ্চতর প্রশিক্ষণ নেন ও গবেষণা সম্পাদনা করেন আমেরিকার কর্নেল বিশ্ববিদ্যালয়, মিনেসোটা বিশ্ববিদ্যালয়, মিশিগান-অ্যান আরবর বিশ্ববিদ্যালয় এবং হাওয়াই বিশ্ববিদ্যালয়ের ইস্ট ওয়েস্ট সেন্টারে।


title: রফিকুল ইসলাম (অধ্যাপক)

text: ১৯৫৮ সাল থেকে তিনি ঢাকা বিশ্ববিদ্যালয়ে অধ্যাপনা ও নজরুল গবেষণায় নিয়োজিত রয়েছেন।


title: রফিকুল ইসলাম (অধ্যাপক)

text: তিনি ১৯৫২ সালের ভাষা আন্দোলন ও একাত্তরের মুক্তিযুদ্ধে সক্রিয় অংশগ্রহণ করেন। মুক্তিযুদ্ধের সময় তিনি পাকিস্তান সামরিক বাহিনীর বন্দীশিবিরে নির্যাতিত হন।


title: রফিকুল ইসলাম (অধ্যাপক)

text: ভাষা, সাহিত্য, সংস্কৃত, ইতিহাস এবং বাংলাদেশের স্বাধীনতা সংগ্রাম ও মুক্তিযুদ্ধ সম্পর্কে তার বেশ কয়েকটি উল্লেখযোগ্য প্রকাশনা রয়েছে।


title: রফিকুল ইসলাম (অধ্যাপক)

text: সাহিত্য চর্চা ও গবেষণার পাশাপাশি শিক্ষাক্ষেত্রেও অসাধারণ অবদানের জন্য ২০১২ সালে বাংলাদেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে। এছাড়াও তিনি একুশে পদক, বাংলা একাডেমি পুরস্কার এবং নজরুল একাডেমি পুরস্কার লাভ করেছেন।


title: মসলিন

text: মসলিন বিশেষ এক প্রকার তুলার আঁশ থেকে প্রস্তুতকৃত সূতা দিয়ে বয়ন করা এক প্রকারের অতি সূক্ষ্ম কাপড়বিশেষ। এটি ঢাকাই মসলিন নামেও সুবিদিত। ফুটি কার্পাস নামক তুলা থেকে প্রস্তুত অতি চিকন সুতা দিয়ে মসলিন তৈরি করা হত। চড়কা দিয়ে কাটা, হাতে বোনা মসলিনের জন্য সর্বনিম্ন ৩০০ কাউন্টের সুতা ব্যবহার করা হত যার ফলে মসলিন হত কাচের মত স্বচ্ছ। এই মসলিন রাজকীয় পোশাক নির্মাণে ব্যবহার করা হত। মসলিন প্রায় ২৮ রকম হয়ে হত যার মধ্যে জামদানী এখনও ব্যাপক আকারে প্রচলিত। নানা কারণে আঠারো শতকের শেষার্ধে বাংলায় মসলিন বয়ন বন্ধ হয়ে যায়।


title: মসলিন

text: বাংলা মসলিন শব্দটি আরবি, ফার্সি কিংবা সংস্কৃতমূল শব্দ নয়। এস. সি. বার্নেল ও হেনরি ইউল নামের দুজন ইংরেজ কর্তৃক প্রকাশিত অভিধান 'হবসন জবসন'-এ উল্লেখ করা হয়েছে মসলিন শব্দটি এসেছে 'মসুল' থেকে। ইরাকের এক বিখ্যাত ব্যবসাকেন্দ্র হল মসুল। এই মসুলেও অতি সূক্ষ্ম কাপড় প্রস্তুত হত। এই 'মসুল' এবং 'সূক্ষ্ম কাপড়' -এ দুয়ের যোগসূত্র মিলিয়ে ইংরেজরা "অতিসূক্ষ্ম" কাপড়ের নাম দেয় 'মসলিন'। অবশ্য বাংলার ইতিহাসে 'মসলিন' বলতে বোঝানো হয় তৎকালীন ঢাকা ও তার পার্শ্ববর্তী অঞ্চলে উৎপাদিত অতি সূক্ষ্ম একপ্রকার কাপড়কে।


title: মসলিন

text: মসলিন প্রস্তুত করা হত পূর্ব বাংলার সোনারগাঁও অঞ্চলে। কথিত আছে যে মসলিনে তৈরি করা পোশাকসমূহ এতই সুক্ষ্ম ছিল যে ৫০ মিটার দীর্ঘ মসলিনের কাপড়কে একটি দিয়াশলাই বাক্সে ভরে রাখা যেত।


title: মসলিন

text:
মসলিনের পার্থক্য করা হত সূক্ষ্মতা, বুননশৈলী আর নকশার পার্থক্যে। এরই প্রেক্ষিতে বিভিন্ন প্রকার মসলিনের আলাদা আলাদা নাম হয়ে যায়।
'মলবুস খাস' মানেই হলো "খাস বস্ত্র" বা আসল কাপড়। এ জাতীয় মসলিন সবচেয়ে সেরা আর এগুলো তৈরি হত সম্রাটদের জন্য।
আঠারো শতকের শেষদিকে মলবুস খাসের মতো আরেক প্রকারের উঁচুমানের মসলিন তৈরি হত, যার নাম 'মলমল খাস'। এগুলো লম্বায় ১০ গজ, প্রস্থে ১ গজ, আর ওজন হত ৬-৭ তোলা। ছোট্ট একটা আংটির মধ্যে দিয়ে এ কাপড় নাড়াচাড়া করা যেত। এগুলো সাধারণত রপ্তানি করা হত।
এ মসলিনও মলবুস খাসের মতোই উঁচুমানের ছিল। বাংলার নবাব বা সুবাদারদের জন্য তৈরি হত এই মসলিন। সরকার-ই-আলা নামের জায়গা থেকে পাওয়া খাজনা দিয়ে এর দাম শোধ করা হত বলে এর এরকম নামকরণ। লম্বায় হত ১০ গজ, চওড়ায় ১ গজ আর ওজন হত প্রায় ১০ তোলা।


title: মসলিন

text: 'ঝুনা' শব্দটি, জেমস টেইলরের মতে, এসেছে হিন্দি "ঝিনা" থেকে, যার অর্থ হল "সূক্ষ্ম"। ঝুনা মসলিনও সূক্ষ্ম সুতা দিয়ে তৈরি হ্ত, তবে সুতার পরিমাণ থাকত কম । তাই এ জাতীয় মসলিন হালকা জালের মতো হত দেখতে। একেক টুকরা ঝুনা মসলিন লম্বায় ২০ গজ, প্রস্থে ১ গজ হত। ওজন হত মাত্র ২০ তোলা। এই মসলিন বিদেশে রপ্তানি করা হত না, পাঠানো হতো মোঘল রাজ দরবারে। সেখানে দরবারের বা হারেমের মহিলারা গরমকালে এ মসলিনের তৈরি জামা গায়ে দিতেন।


title: মসলিন

text:
আব-ই-রওয়ান ফার্সি শব্দ, অর্থ "প্রবাহিত পানি"। এই মসলিনের সূক্ষ্মতা বোঝাতে প্রবাহিত পানির মতো টলটলে উপমা থেকে এর নামই 'আব-রওয়ান' হয়ে যায়। লম্বায় হত ২০ গজ, চওড়ায় ১ গজ, আর ওজন হত ২০ তোলা।
আব-ই-রওয়ান সম্পর্কে প্রচলিত গল্পগুলোর সত্যতা নিরূপণ করা না গেলেও উদাহরণ হিসেবে বেশ চমৎকার। যেমন: একবার সম্রাট আওরঙ্গজেবের দরবারে তাঁর মেয়ে উপস্থিত হলে তিনি মেয়ের প্রতি রাগান্বিত হয়ে বললেন তোমার কি কাপড়ের অভাব নাকি? তখন মেয়ে আশ্চর্য হয়ে জানায় সে আব-ই-রওয়ানের তৈরী সাতটি জামা গায়ে দিয়ে আছে। অন্য আরেকটি গল্পে জানা যায়, নবাব আলীবর্দী খান বাংলার সুবাদার থাকাকালীন তাঁর জন্য তৈরী এক টুকরো আব-ই-রওয়ান ঘাসের উপর শুকোতে দিলে একটি গরু এতটা পাতলা কাপড় ভেদ করে ঘাস আর কাপড়ের পার্থক্য করতে না পেরে কাপড়টা খেয়ে ফেলে। এর খেসারৎস্বরূপ আলীবর্দী খান ওই চাষীকে ঢাকা থেকে বের করে দেন।


title: মসলিন

text: ফার্সি শব্দ "খাসসা"। এই মসলিন ছিল মিহি আর সূক্ষ্ম, অবশ্য বুনন ছিল ঘন। ১৭ শতকে সোনারগাঁ বিখ্যাত ছিল খাসসার জন্য। ১৮-১৯ শতকে আবার জঙ্গলবাড়ি বিখ্যাত ছিল এ মসলিনের জন্য। তখন একে 'জঙ্গল খাসসা' বলা হত। অবশ্য ইংরেজরা একে ডাকত 'কুষা' বলে।


title: মসলিন

text: 'শবনম' কথাটার অর্থ হলো "ভোরের শিশির"। ভোরে শবনম মসলিন শিশিরভেজা ঘাসে শুকোতে দেয়া হলে শবনম দেখাই যেত না, এতটাই মিহি আর সূক্ষ্ম ছিল এই মসলিন। ২০ গজ লম্বা আর ১ গজ প্রস্থের শবনমের ওজন হত ২০ থেকে ২২ তোলা।


title: মসলিন

text:
মসলিনের একমাত্র এই নামটিই বাংলায়। সাধারণত গলাবন্ধ রুমাল হিসেবে এর ব্যবহার হত। এ জাতীয় মসলিনও ২০ গজ লম্বা আর ১ গজ চওড়া হত।
এ জাতীয় মসলিনের নাম থেকে ধারণা করা হয় সম্ভবত শুধু জামা তৈরিতে এ মসলিন ব্যবহৃত হতো কারণ 'বদন' মানে "শরীর"। এর বুনন ঘন হত না। এগুলো ২৪ গজ লম্বা আর দেড় গজ চওড়া হত, ওজন হত ৩০ তোলা।
ফার্সি শব্দ সর-বন্ধ মানে হল "মাথা বাঁধা"। প্রাচীন বাংলা উচ্চপদস্থ কর্মচারীরা মাথায় পাগড়ি বাঁধতেন, যাতে ব্যবহৃত হত সার-বন্ধ। লম্বায় ২০-২৪ গজ আর চওড়ায় আধা থেকে এক গজ হতো; ওজন হতো ৩০ তোলা।
ডোরা কাটা মসলিন 'ডোরিয়া' বলে পরিচিত ছিল। লম্বায় ১০-১২ গজ আর চওড়ায় ১ গজ হত। শিশুদের জামা তৈরি করে দেয়া হত ডোরিয়া দিয়ে।
জামদানি কার্পাস তুলা দিয়ে প্রস্তুত একধরনের পরিধেয় বস্ত্র। প্রাচীনকালের মিহি মসলিন কাপড়ের উত্তরাধিকারী হিসেবে জামদানি শাড়ি বাঙ্গালি নারীদের অতি পরিচিত। মসলিনের উপর নকশা করে জামদানি কাপড় তৈরি করা হয়। জামদানি বলতে সাধারণত শাড়িকেই বোঝান হয়। তবে জামদানি দিয়ে নকশি ওড়না, কুর্তা, পাগড়ি, রুমাল, পর্দা প্রভৃতিও তৈরি করা হত। ১৭০০ শতাব্দীতে জামদানি দিয়ে নকশাওয়ালা শেরওয়ানির প্রচলন ছিল। এ ছাড়া, মুঘল নেপালের আঞ্চলিক পোশাক রাঙ্গার জন্যও জামদানি কাপড় ব্যবহৃত হত। তবে আগেকার যুগে 'জামদানী' বলতে বোঝানো হতো নকশা-করা মসলিনকে।


title: মসলিন

text: এ ছাড়াও আরো বিভিন্ন প্রকারের মসলিন ছিল: 'রঙ্গ', 'আলিবালি', 'তরাদ্দাম', 'তনজেব', 'সরবুটি', 'চারকোনা' ইত্যাদি।


title: মসলিন

text: ভারতে ব্রিটিশশাসন প্রতিষ্ঠিত হওয়ার পরে ঊনবিংশ শতাব্দীতে স্থানীয়ভাবে প্রস্তুত করা বস্ত্রের উপরে ৭০ হতে ৮০ শতাংশ কর আরোপ করা হয়, যেখানে ব্রিটেনে প্রস্তুত-করা আমদানীকৃত কাপড়ের উপরে মাত্র ২ থেকে ৪ শতাংশ কর ছিল। এর ফলে ভারতীয় উপমহাদেশের তাঁতশিল্পে ধস নামে।


title: মসলিন

text: কথিত আছে, ব্রিটিশ ঔপনিবেশিক শাসকেরা মসলিন উৎপাদন বন্ধ করার জন্য মসলিন বয়নকারী তাঁতিদের হাতের বুড়ো আঙুল কেটে দেয়। তবে অধুনা অন্য আরেকটি দাবি বেশ যৌক্তিকভাবে সামনে উঠে এসেছে। তা হল, তাঁতিদের হাত ব্রিটিশরা নয়, বরং তারা নিজেরাই নিজেদের আঙ্গুল কেটে নিত, যাতে এই তাঁতের কাজ আর না করতে হয়।


title: আব্দুল লতিফ

text: আব্দুল লতিফ একজন খ্যাতনামা বাংলাদেশী গীতিকার ও সুরকার। তিনি বাংলাদেশের বিভিন্ন জনপ্রিয় গান; যেমনঃ "ওরা আমার মুখের কথা", "আমি দাম দিয়ে কিনেছি বাংলা" ইত্যাদির রচয়িতা। এছাড়া তিনি ভাষা আন্দোলনের প্রেক্ষাপটে রচিত জনপ্রিয় গান আমার ভাইয়ের রক্তে রাঙানো এর প্রথম সুরকার।


title: আব্দুল লতিফ

text: উচ্চ বিদ্যালয় থেকে মেট্রিকুলেশন পরীক্ষায় উত্তীর্ণ হবার পর তিনি উচ্চ শিক্ষাতর্থে কলকাতায় যান। কংগ্রেস সাহিত্য সংঘে তিনি ১৬ বছর বয়স থেকে গান গাইতে শুরু করেন। ১৯৪৮ সালের জুলাই মাসে তিনি ঢাকায় আসেন এবং পরের মাসে রেডিও পাকিস্তানের নিয়মিত শিল্পী হিসেবে যোগ দেন। তিনি নিয়মিত বিভিন্ন মঞ্চ অনুষ্ঠানে গান গাইতেন এবং ভাষা আন্দোলনে অণুপ্রেরণা যোগাতেন। ১৯৫২ সালে আব্দুল গাফফার চৌধুরীর লেখা "আমার ভাইয়ের রক্তে রাঙানো" গানটিতে তিনি সুরারোপ করেন। পরবর্তীকালে গানটিতে সুরারোপ করেছিলেন আলতাফ মাহমুদ। বর্তমানে আলতাফ মাহমুদের সুরটিই টিকে আছে। তিনি তার জীবনে অসংখ্য গানে সুরারোপ করেছেন এবং কন্ঠ দিয়েছেন। তিনি বাংলাদেশ সরকারের তথ্য অধিদপ্তরে চাকরি করেছেন।


title: আব্দুল লতিফ

text: এদেশের সঙ্গীতে অসাধারণ অবদানের জন্য ২০০২ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে।


title: শোলাকিয়া

text: শোলাকিয়া বাংলাদেশের কিশোরগঞ্জ সদর উপজেলায় অবস্থিত একটি এলাকা। বাংলাদেশের সর্ববৃহৎ ঈদের জামাত এখানে অনুষ্ঠিত হয়ে থাকে। প্রতি ঈদের জামাতে এখানে প্রায় ৩ লাখ মানুষ অংশগ্রহণ করে থাকে।. ঈদগাহটি নরসুন্দা নদীর তীরে প্রায় ৭ একর এলাকা জুড়ে অবস্থিত। এখানে ২৫০টি কাতারে প্রায় ১৫০,০০০ মুসুল্লী একসাথে নামাজ পড়ে থাকেন। প্রায় সমসংখ্যক মুসুল্লী পার্শ্ববর্তী মাঠ, রাস্তা এবং নিকটবর্তী এলাকায় দাঁড়িয়ে ঈদের নামাজে অংশ নেন।


title: শোলাকিয়া

text: অল্প কিছু নেতৃস্থানীয় ব্যক্তিরা দুইতলা মিম্বরের ভবনটিতে নামাজ পড়েন, যেখানে প্রায় ৫০০ লোকের স্থান সংকুলান হয়। ঈদুল ফিতর ছাড়াও ঈদুল আজহার নামাজেও অনুরূপ বিশাল জনসমাগম হয়ে থাকে। শোলাকিয়ার স্থানীয় অধিবাসীর সংখ্যা ১,০২৬, যা ১৮০ টি পরিবার নিয়ে গঠিত।


title: শোলাকিয়া

text: ইসলামের ঐষী বাণী প্রচারের জন্য সুদূর ইয়েমেন থেকে আগত শোলাকিয়া "সাহেব বাড়ীর" পূর্ব পুরুষ শাহ সুফি সৈয়দ আহমদ তাঁর নিজস্ব তালুকে নরসুন্দা নদীর তীরে ১৮২৮ খৃস্টাব্দে ৭ একর জমির ওপর "শোলাকিয়া ঈদগাহ ময়দান" প্রতিষ্ঠা করেন ও তাঁর ইমামতিতে প্রথম ঈদের জামাত অনুষ্ঠিত হয়। স্থানীয় কিংবদন্তী মতে, শাহ সুফি সৈয়দ আহমদ ঈদের জামাতের মোনাজাতে ভবিষ্যতে মাঠে মুসল্লীদের প্রাচুর্যতা প্রকাশে "সোয়া লাখ" কথাটি ব্যবহার করেন। অন্য একটি মতে, সেই দিনের সেই জামাতে ১,২৫,০০০ (অর্থাৎ সোয়া লাখ) লোক জমায়েত হয় এবং এর ফলে “শোলাকিয়া” নামটি (“সোয়া” মানে পূর্ণ এক এবং চার ভাগের একভাগ এবং “লাখ” মানে এক লক্ষ) চালু হয়ে যায় (সোয়া লাখ-এর অপভ্রংশ সোয়ালাক যা থেকে শোলাকিয়া)। পরবর্তীতে ১৯৫০ সনে স্থানীয় দেওয়ান মান্নান দাদ খাঁ (যিনি ঈশা খাঁর বংশধর ছিলেন), ঈদগাহের জন্য ৪.৩৫ একর জমি দান করেন। এই মাঠে ২৬৫টি কাতার আছে এবং প্রতিটি কাতারে ৫০০ শত মুসল্লী নামাজের জন্য দাঁড়াতে পারেন।


title: শোলাকিয়া

text: মুফতি আবুল খায়ের মো: শফিউল্লাহ ২০০৪ সাল থেকে ঈদের নামাজ পরিচালনা করছেন। তার আগে তার পিতা অধ্যাপক মুফতি আবুল খায়ের মুহাম্মদ নুরুল্লাহ, ১৯৭৫ সাল থেকে ২০০৩ সাল পর্যন্ত ২৮ বছর ধরে এই নামাজগুলো পরিচালনা করেন। মুফতি নুরুল্লাকে এখনো তার সন্তান নামাজের সময় স্মরণ করেন। . জেলা কমিশনারকে (ডিসি) প্রেসিডেণ্ট করে ঈদগাহের ৫১ সদস্য বিশিষ্ট একটি কমিটি আছে। প্রতিটি জমায়েতে, জেলা পুলিশ প্রশাসক মেটাল ডিটেক্টর, মাইন ডিটেক্টর ও ক্লোজ সার্কিট ক্যামেরাসহ প্রচুর পরিমাণ পুলিশ নিয়োগ করেন। মেডিকেল টিম ও অগ্নিনির্বাপক দলকে প্রার্থনা চলাকালে সতর্কাবস্থায় রাখা হয়। মুসলিম-প্রধান বাংলাদেশে ঈদ-উল-ফিতর হচ্ছে বৃহত্তম ধর্মীয় উৎসব এবং ঈদ-উল-আযহা দ্বিতীয় বৃহত্তম। বহু কৃতী ছাত্রের পীঠস্থান আজিম উদ্দিন উচ্চ বিদ্যালয় শোলাকিয়াতে অবস্থিত।


title: শোলাকিয়া

text: শোলাকিয়া কিশোরগঞ্জ-করিমগঞ্জ সড়কের পাশে অবস্থিত এবং এলাকার বাণিজ্যিক শাখা। স্থানটি আর্সেনিক থেকে প্রায় সম্পূর্ণ মুক্ত এবং গঙ্গা বেসিনের হুমকির মুখে অবস্থিত।. খড়মপাটি ও কলাপাড়া মহল্লায় বিভক্ত শোলাকিয়ার একটি ক্রীড়া দল আছে।. ‘’সোলাকিয়া স্পোর্টিং ক্লাব’’ নামের এই দলটি স্থানীয় ফুটবল প্রতিযোগিতায় অংশগ্রহণ করে। ইট ও টাইলস তৈরি স্থানীয় অর্থনীতির প্রধান চালিকাশক্তি।.


title: কুইন্‌স

text: কুইন্‌স () মার্কিন যুক্তরাষ্ট্রের বৃহত্তম শহর নিউ ইয়র্ক সিটির একটি অংশ। পাঁচটি বরোর মধ্যে কুইন্‌স বৃহত্তম যার সর্বমোট আয়তন ২৮২.৯ বর্গ কিমি (১০৯.২ বর্গ মাইল)। এটি লং দ্বীপের পশ্চিম প্রান্তে অবস্থিত, ব্রুকলিন থেকে নিউটাউন খাঁড়ি এবং দ্বীপের অন্যান্য শহর থেকে ইস্ট রিভার ও লং আইল্যান্ড সাউন্ড দ্বারা বিচ্ছিন্ন হয়ে আছে। এটি দক্ষিণে আটলান্টিক মহাসাগর পর্যন্ত বিস্তৃত এবং পূর্বে নাসাউ কাউন্টির সীমানা নির্দেশ করে। ২০০০ সালের তথ্য মোতাবেক এই বরোর জনসংখ্যা ২,২২৯,৩৭৯। পাঁচটি বরোর মধ্যে এই সংখ্যা দ্বিতীয়, প্রথম ব্রুকলিন। কুইনস বিশ্বের সবচেয়ে বিভিন্ন জাতিগতভাবে শহুর এলাকা যার জনসংখ্যা প্রায় ২.২ মিলিয়ন এবং এর ৪৮% জন্মগ্রহণকারী শিশু হচ্ছে বিদেশী। এখানে প্রতিনিধিত্বমূলক ১০০টি বিভিন্ন জাতির লোক বসবাস করে এবং এরা ১৩৮টি ভাষায় কথা বলে থাকে।


title: ব্রুকলিন

text: ব্রুকলিন (Brooklyn) মার্কিন যুক্তরাষ্ট্রের বৃহত্তম শহর নিউ ইয়র্ক সিটির পাঁচটি বারো তথা কাউন্টির একটি। এটি নিউ ইয়র্কের দ্বিতীয় বৃহত্তম এবং সবচেয়ে জনবহুল বরো। লং দ্বীপের দক্ষিণ-পশ্চিম প্রান্তে অবস্থিত। ম্যানহাটন থেকে আপার বে এবং ইস্ট রিভার পার হয়ে এখানে আসতে হয়। মোট আয়তন ১৮২.৯ বর্গ কিমি (৭০.৬ বর্গ মাইল) এবং ২০০০ সালের তথ্যমতে মোট জনসংখ্যা ২,৪৬৫,৩২৬। এর জনসংখ্যা যুক্তরাষ্ট্রের যেকোন একক শহর থেকে বেশি, অবশ্য সমগ্র নিউ ইয়র্ক শহর বা লস অ্যাঞ্জেল্‌স ও শিকাগো শহর ধরলে এটি চতুর্থ হয়ে যায়। ১৮৯৮ সালের আগে এটি যখন পৃথক মিউনিসিপ্যালিটি ছিল তখন এটি যুক্তরাষ্ট্রের তৃতীয় বৃহৎ শহর ছিল।


title: স্ট্যাটেন আইল্যান্ড

text: স্ট্যাটেন আইল্যান্ড () মার্কিন যুক্তরাষ্ট্রের পূর্ব উপকূলে অবস্থিত দেশটির বৃহত্তম শহর নিউ ইয়র্কের পাঁচটি বরো তথা কাউন্টির একটি। এটি আয়তনের দিক থেকে শহরটির তৃতীয় বৃহত্তম বরো। এর মোট আয়তন ১৫১.৫ বর্গকিলোমিটার (৫৮.৫ বর্গমাইল)। কিন্তু সব বরোর মধ্যে এটির জনসংখ্যা সবচেয়ে কম। ২০০০ সালের তথ্য মোতাবেক এর জনসংখ্যা প্রায় সাড়ে চার লক্ষ ( ৪৪৩,৭২৯) যা সমগ্র নিউ ইয়র্ক শহরের জনসংখ্যার শতকরা মাত্র ৫ ভাগ।


title: স্ট্যাটেন আইল্যান্ড

text: স্ট্যাটেন আইল্যান্ড নিউ ইয়র্ক শহরের সর্বদক্ষিণে অবস্থিত বরো। এটি আপার নিউ ইয়র্ক বে এবং লোয়ার নিউ ইয়র্ক বে নামক উপসাগরদ্বয়ের সংযোগস্থলে অবস্থিত। ভৌগোলিকভাবে স্ট্যাটেন আইল্যান্ড দ্বীপটি নিউ জার্সি অঙ্গরাজ্যের বেশি কাছে অবস্থিত। এটি নিউ জার্সির সাথে চারটি সেতুর মাধ্যমে যুক্ত। নিউ ইয়র্ক শহরের সাথে এর সংযোগ সাধন করে কেবল ভেরাজানো-ন্যারোস সেতু এবং বিখ্যাত স্ট্যাটেন আইল্যান্ড ফেরি।


title: দ্য ব্রংক্‌স

text: দ্য ব্রংক্‌স () মার্কিন যুক্তরাষ্ট্রের বৃহত্তম শহর নিউ ইয়র্ক শহরের পাঁচটি বরোর একটি। একই সাথে এটি বৃহত্তর নিউ ইয়র্ক অঙ্গরাজ্যের একটি কাউন্টি। আয়তন ও জনসংখ্যার বিচারে এটি শহরটির চতুর্থ বৃহত্তম বরো। দ্য ব্রংক্‌সের আয়তন ১০৯ বর্গকিমি (৪২ বর্গমাইল) এবং ২০১৭ সালের তথ্য মোতাবেক মোট জনসংখ্যা ১,৪৭১,১৬০। ১৯১৪ সাল থেকে ব্রংক্‌স কাউন্টি ও দ্য ব্রংক্‌স বরো দুইটি সমসীম অর্থাৎ একই সীমানাভুক্ত এলাকার উপরে অবস্থিত। দ্য ব্রংক্‌স কাউন্টিটি সমগ্র মার্কিন যুক্তরাষ্ট্রের তৃতীয় সর্বোচ্চ জনঘনত্ববিশিষ্ট কাউন্টি।


title: দ্য ব্রংক্‌স

text: ভৌগোলিকভাবে দ্য ব্রংক্‌স নিউ ইয়র্ক শহরের সর্ব-উত্তরে অবস্থিত বরো। কেবল এই বরোটিই মার্কিন যুক্তরাষ্ট্র তথা উত্তর আমেরিকা মহাদেশের মূল ভূখণ্ডে, নিউ ইয়র্ক অঙ্গরাজ্যের ওয়েস্টচেস্টার কাউন্টির ঠিক দক্ষিণে অবস্থিত। অবশ্য এর তিন দিকেও জলাশয় রয়েছে: পূর্বে লং আইল্যান্ড সাউন্ড, দক্ষিণে হারলেম নদী ও ইস্ট নদী এবং পশ্চিমে হাডসন নদী। অন্যান্য বরোগুলির সাথে তুলনা করলে দ্য ব্রংক্‌স বরোটি ম্যানহাটন বরোর উত্তরে ও পূর্বে (হারলেম নদী দিয়ে আলাদা), এবং কুইন্‌স বরোর উত্তর (ইস্ট নদী দিয়ে আলাদা) অবস্থিত।


title: দ্য ব্রংক্‌স

text: দ্য ব্রংক্‌স বরোটি নিজে ভৌগোলিকভাবে ব্রংক্‌স নদী দ্বারা পূর্ব-পশ্চিমে দুই ভাগে বিভক্ত হয়েছে। পশ্চিম ব্রংক্‌স অঞ্চলটি অপেক্ষাকৃত পাহাড়ি ও টিলাময়, অন্যদিকে পূর্ব ব্রংক্‌স অপেক্ষাকৃত সমতল ভূমিময়। সড়কব্যবস্থার দৃষ্টিভঙ্গি থেকে দেখলে ম্যানহাটন বরোর ফিফথ অ্যাভিনিউ নামক রাজপথটি দ্য ব্রংক্‌সে এসে জেরোম অ্যাভিনিউ নাম ধারণ করেছে এবং ব্রংক্‌সকে পূর্ব ও পশ্চিমে বিভক্ত করেছে। ১৮৭৪ সালে পশ্চিম ব্রংক্‌স এবং ১৮৯৫ সালে পূর্ব ব্রংক্‌সকে নিউ ইয়র্ক শহরের অন্তর্ভুক্ত করে নেওয়া হয়। ১৯১৪ সালে ব্রংক্‌স কাউন্টিকে নিউ ইয়র্ক কাউন্টি থেকে আলাদা করে ফেলা হয়। ব্রংক্‌সের এক-চতুর্থাংশ অঞ্চলই উন্মুক্ত। এর মধ্যে উডলন সিমেট্রি নামক সমাধিস্থল, ভ্যান কর্টলান্ট পার্ক, পেলহ্যাম বে পার্ক, নিউ ইয়র্ক বোটানিকাল গার্ডেন নামের উদ্যান এবং দ্য ব্রংক্‌স জু নামের চিড়িয়াখানাটি বরোটির উত্তর ও কেন্দ্রে অবস্থিত। ১৯শ শতকের শেষ থেকে এই উন্মুক্ত জায়গাগুলি ইচ্ছা করেই এমন করে রাখা হয়েছে। সেসময় ম্যানহাটনের উত্তর ও পূর্ব থেকে নগরায়িত এলাকাগুলি উত্তরে ব্রংক্‌সের দিকে প্রসারিত হচ্ছিল।


title: ম্যানহাটন

text: ম্যানহাটন মার্কিন যুক্তরাষ্ট্রের বৃহত্তম শহর নিউ ইয়র্ক সিটির পাঁচটি বরো তথা কাউন্টির একটি। পাঁচটি বরোর মধ্যে ক্ষুদ্রতম। এর অপর নাম নিউ ইয়র্ক কাউন্টি। মূলত ম্যানহাটন দ্বীপ নিয়ে গঠিত হলেও গভর্নর্‌স দ্বীপ, রান্ডাল্‌স দ্বীপ, ওয়ার্ডস দ্বীপ, রুজভেল্ট দ্বীপ, উথান্ট দ্বীপ এবং মার্বল হিল (ব্রঙ্ক্‌স'র মূল ভূমির প্রান্তে অবস্থিত একটি এনক্লেভ) এই শহরের অন্তর্ভুক্ত। মোট আয়তন ৫৯.৫ বর্গ কিমি (২৩ বর্গ মা) এবং ২০০০ সালের তথ্য মোতাবেক মোট জনসংখ্যা ১,৫৩৭,১৯৫। ১৯১০ সালে এই শহরের জনসংখ্যা ছিল ২.৩ মিলিয়ন যা ১৯৮০ সাল নাগাদ কমে গিয়ে ১.৪ মিলিয়নে দাঁড়ায়। এরপর কিছুটা বেড়েছে। ম্যানহাটনই মূলত নিউ ইয়র্ক শহরের প্রাণ। এখানেই এর বিখ্যাত সব গগনচুম্বী দালানের অধিকাংশ অবস্থিত যার মধ্যে সবচেয়ে বিখ্যাত হচ্ছে এম্পায়ার স্টেট দালান (১৯৩১), ক্রিস্‌লার দালান (১৯৩০) এবং সিটিকর্প সেন্টার (১৯৭৭)। ১০১ তলা ওয়ার্ল্ড ট্রেড সেন্টারের দালান যুগল এই দ্বীপেই অবস্থিত ছিল। নিউ ইয়র্কের নগরায়িত অঞ্চলের মধ্যে এটিই সবচেয়ে প্রাচীন, ঘন এবং সুগঠিত।


title: অর্কুট

text: অর্কুট একটি ইন্টারনেট ভিত্তিক সামাজিক নেটওয়ার্ক পরিসেবা যেটি পরিচালনা করে থাকে বিখ্যাত সার্চ ইঞ্জিন নির্মাতা গুগল। গুগলের একজন কর্মী অর্কুটের নামে ওয়েবসাইটটির নাম রাখা হয়েছে অর্কুট। নতুন বন্ধুর সাথে পরিচয় এবং পুরনো সম্পর্ক বজায় রাখার উদ্দেশ্যেই মূলত অর্কুটের জন্ম হয়েছে। ইন্টারনেটের অন্যান্য একই ধরনের ওয়েবসাইট Friendster এবং MySpace এর মত হলেও অর্কুট সহজে কয়েকজন ব্যবহারকারী নিয়ে নিজস্ব কমিউনিটি তৈরির সুবিধা দেয়। প্রথম দিকে কেবল পরিচিত জনের কাছ থেকে নিমন্ত্রণের মাধ্যমে অর্কুটে নিবন্ধন করা যেত। ২০০৬ সালের অক্টোবর মাস থেকে অর্কুট কোন নিমন্ত্রণ ছাড়াই অ্যাকাউন্ট খোলার সুবিধা প্রদান করতে শুরু করেছে। ২০০৭ সালে এপ্রিল থেকে অর্কুট তার কমিউনিটিতে ভোট প্রদানের ব্যবস্থা চালু করেছে।


title: অর্কুট

text: অর্কুট চালু হয়েছিল ২০০৪ সালের জানুয়ারি মাসে। গুগলের তুর্কী সফটওয়ার প্রকৌশলী অর্কুট বায়ুক্কুকটেন গুগলে কর্মরত অবস্থায় নিজস্ব প্রকল্প হিসেবে অর্কুট নির্মাণ করেন।


title: অর্কুট

text: ২০০৪ সালের জুনের শেষভাগে অ্যাফিনিট ইঞ্জিনস গুগলের বিরুদ্ধে মামলা দায়ের করে এই অভিযোগে যে অর্কুট বায়ুক্কুকটেন ও গুগল inCircle এর কোড ব্যবহার করে অর্কুট নির্মাণ করেছেন। শুরুর দিকে অর্কুটের সদস্যরা নিজেকে বেশ বড় মনে করতেন কারণ কোন নিমন্ত্রণ ছাড়া অর্কুট ব্যবহার করা সম্ভব ছিল না। ২০০৪ সালের জুলাই মাসের শেষে অর্কুটের ব্যবহারকারীর সংখ্যা ১,০০০,০০০ ছাড়িয়ে যায়। সেপ্টেম্বর মাসে এ সংখ্যা বেড়ে দাড়াঁয় ২,০০০,০০০ এরও বেশি। ২০১৪ সালে গুগল অর্কুট সেবাকে বন্ধ ঘোষণা করে। বন্ধ হওয়ার আগে প্রায় ৩০০ মিলিয়ন লোক এটি ব্যবহার করতেন।


title: আবদুল্লাহ আল রাকিব

text: আবদুল্লাহ আল রাকিব (জন্ম ১৯৮০) একজন বাংলাদেশী দাবা খেলোয়াড়। তিনি ২০০৭ সালের ২৫শে সেপ্টেম্বর ফিদে গ্র্যান্ডমাস্টার খেতাব লাভ করেন। তিনি নিয়াজ মোর্শেদ, রিফাত বিন সাত্তার, এবং জিয়াউর রহমানের পর ৪র্থ বাংলাদেশী গ্রান্ডমাস্টার।


title: আবদুল্লাহ আল রাকিব

text: ২০০৭ সালের এপ্রিলে ফিদের বোর্ড সভার পরই রাকিবের এই খেতাব জেতার কথা ছিল। বাংলাদেশ দাবা ফেডারেশনের ভাষ্যমতে তখন কিছু ভুল বোঝাবুঝির কারণে রাকিবের গ্রান্ডমাস্টার হতে বিলম্ব ঘটে। তবে ১৩-১৪ সেপ্টেম্বর মেক্সিকোয় অনুষ্ঠিত ফিদে বোর্ড মিটিং এ তার গ্রান্ডমাস্টার হওয়া নিশ্চিত হয়। রাকিব বলেছেন, "গ্রান্ডমাস্টার হলো একটা নির্দিষ্ট খেতাব। এর মানে এই নয় যে আমার দাবা খেলাটা এ পর্যন্তই। আমি খুব ভালো করে জানি আমার অনেক দুর্বলতা আছে। সেগুলো ঠিক করতে হবে। তার চেয়েও বড় কথা দাবারু হিসেবে নিজেকে এগিয়ে নিতে চাইলে এই খেতাবের দিকে তাকিয়ে থাকলে চলবে না।" রাকিব তাঁর প্রথম গ্রান্ডমাস্টার নর্মটি লাভ করেন ২০০১ সালে কলকাতায় অনুষ্ঠিত ২য় এশীয় দাবা প্রতিযোগিতায়, দ্বিতীয়টি পান ২০০৪ সালে লিওনাইন চেস ক্লাবের গ্রান্ডমাস্টার দাবা টুর্নামেন্টে এবং তৃতীয়টি পান ২০০৭ সালের এপ্রিলে ঢাকায় অনুষ্ঠিত জাতীয় দাবা চ্যাম্পিয়নশীপে।


title: রুশ ব্যাকরণ

text: রুশ ব্যাকরণ কতগুলি স্বতন্ত্র বৈশিষ্ট্য প্রদর্শন করে, যেগুলির মধ্যে আছে:


title: রুশ ব্যাকরণ

text: রুশ ভাষায় ইন্দো-ইউরোপীয় সংশ্লেষণাত্মক-বিভক্তিমূলক গঠন বজায় আছে, তবে এর যথেষ্ট পরিবর্তন সাধিত হয়েছে।


title: রুশ ব্যাকরণ

text: কথ্য রুশ ভাষা ও লিখিত রুশ ভাষার মধ্যে যথেষ্ট পার্থক্য বিদ্যমান; তাই রুশ ভাষায় দ্বিভাষিকতা (diglossia) বিদ্যমান --- একথা বলা যায়। বিভিন্ন রুশ কথ্য উপভাষায় অনেক প্রাচীন উপাদান বিদ্যমান যেগুলি লিখিত সাহিত্যিক ভাষায় বর্জন করা হয়েছে।


title: রুশ ব্যাকরণ

text: রুশ নামশব্দের শব্দরূপ (nominal declension) কারক, বচন ও ব্যাকরণিক লিঙ্গভেদে পরিবর্তিত হয়, অর্থাৎ বিশেষ্যগুলির সাথে কারক, বচন ও লিঙ্গসূচক ভিন্ন ভিন্ন চিহ্ন প্রযুক্ত হয়। রুশ ভাষায় ছয়টি কারক বিদ্যমান --- কর্তা, প্রত্যক্ষ কর্ম (accusative), সম্বন্ধ, পরোক্ষ কর্ম (dative), করণ এবং অধিকরণ বা পূর্বসর্গীয় (prepositional)। তবে বিভিন্ন রুশ পাঠ্যপুস্তকে (উদাহরণস্বরূপ Andrey Zaliznyak, Evgeni Klobukov, Igor Miloslavsk, প্রমুখের রচিত বইয়ে) আরও প্রায় ১০টি কারকের উল্লেখ রয়েছে, যদিও এই সব কারকের রূপভেদ হয় সব বিশেষ্যে প্রযুক্ত হয় না কিংবা উল্লিখিত ছয়টি কারকের রূপভেদ মাত্র।


title: রুশ ব্যাকরণ

text: রুশ ভাষার বিশেষ্যের দুইটি বচন রয়েছে --- একবচন ও বহুবচন। রুশ ভাষায় ব্যাকরণিক লিঙ্গের সংখ্যা তিন --- পুংলিঙ্গ, স্ত্রীলিঙ্গ ও ক্লীবলিঙ্গ। রুশ ভাষার বিশেষণ, সর্বনাম ও প্রথম দুইটি সংখ্যাশব্দ লিঙ্গভেদে পরিবর্তিত হয়। প্রাচীন রুশ ভাষায় দ্বিবচন ছিল, তবে বর্তমানে কর্তা ও কর্মকারকে দুই, তিন ও চার সংখ্যাগুলির সাথে ছাড়া এই বচনের চিহ্ন বর্তমান রুশ ভাষায় বিলুপ্ত।


title: রুশ ব্যাকরণ

text: রুশ ভাষায় কোন নির্দিষ্টতা বা অনির্দিষ্টতাসূচক নির্দেশক (definite or indefinite articles) নেই। কোন বিশেষ্য নির্দিষ্ট নাকি অনির্দিষ্ট, তা বাক্যে এর প্রতিবেশ (context) দেখে নির্ণয় করতে হয়। তবে তা সত্ত্বেও রুশ ভাষায় কিছু কিছু উপায়ে বিশেষ্যের নির্দিষ্টতা বা অনির্দিষ্টতা প্রকাশ করা যায়। এগুলি হল:


title: রুশ ব্যাকরণ

text: প্রাণীবাচকতা ক্যাটেগরিটিও রুশ বিশেষ্য ও বিশেষণের রূপভেদের কারণ, বিশেষত প্রত্যক্ষ কর্মের ক্ষেত্রে। যদি প্রত্যক্ষ কর্মটি মানুষ বা প্রাণী হয়, তবে তার রূপটি হয় সম্বন্ধ পদের রূপের মত। আর যদি কর্মটি অপ্রাণীবাচক হয়, তবে তার রূপ হয় কর্তার মত। এই নীতিটি প্রথম রূপভদের একবচনে পুংলিঙ্গের বিশেষ্য ও বিশেষণে, এবং লিঙ্গনির্বিশেষে বহুবচনের সমস্ত রূপভেদে প্রযোজ্য।


title: রুশ ব্যাকরণ

text: রুশ ভাষায় তিন ধরনের রূপভেদ আছে, এবং এগুলির নাম যথাক্রমে প্রথম, দ্বিতীয় ও তৃতীয় রূপভেদ। প্রথম রূপভেদটি পুংলিঙ্গ ও ক্লীবলিঙ্গের বিশেষ্যের জন্য প্রযোজ্য। দ্বিতীয় রূপভেদটি বেশির ভাগ স্ত্রীলিঙ্গের বিশেষ্যের জন্য প্রযোজ্য। তৃতীয় রূপভেদটি ь দিয়ে শেষ হয়, এমন স্ত্রী-বাচক বিশেষ্য এবং мя দিয়ে শেষ হয়, এমন ক্লীব্লিঙ্গের বিশেষ্যের জন্য প্রযোজ্য।


title: রুশ ব্যাকরণ

text:
যেসব বিশেষ্য ব্যঞ্জনে শেষ হয়েছে, সেগুলির কোন বিভক্তি হয় না। তাই - (ড্যাশ) দিয়ে দেখানো হয়েছে।
দ্রষ্টব্য:
কথ্য ও লিখিত দুই ধরনের রুশ ভাষাতেই বাক্যের পদগুলি মূলত কর্তা-ক্রিয়া-কর্ম এই ক্রম মেনে চলে। তবে যেহেতু ক্রিয়ার সাথে বাকী পদগুলির সম্পর্ক বিভক্তির সাহায্যে সুস্পষ্টভাবে নির্দেশিত, যে কারণে যেকোন ক্রমেই পদগুলি বাক্যে বসতে পারে এবং এতে বাক্যে কোন ব্যাকরণিক ত্রুটি ঘটে না। উদাহরণস্বরূপ "я пошёл в магазин" ("আমি দোকানে গিয়েছিলাম") বাক্যটি নীচের মত করে ছয় ভাবেই লেখা যায় এবং এতে কোন ত্রুটি নেই:


title: রুশ ব্যাকরণ

text: তবে বাক্যে পদের ক্রম যৌক্তিক গুরুত্ব (logical stress), এবং নির্দিষ্টতার মাত্রা (degree of definiteness) নির্দেশেও ব্যবহার করা হয়। সাধারণত বাক্যের প্রথম পদে সবচেয়ে বেশি গুরুত্ব থাকে, এবং শেষ পদে তার চেয়ে কিছু কম গুরুত্ব থাকে।


title: রুশ ব্যাকরণ

text: অন্য অনেক ভাষার মত রুশ ভাষাতেও নঞর্থকতা বোঝাতে দুইটি নঞর্থক উপাদান তথা দ্বি-নঞর্থক (double negative) ব্যবহৃত হয়। উদাহরণস্বরূপ никто никогда никому ничего не прощает "কেউ কাউকে কোন কিছু ক্ষমা করে না।" (ইংরেজি আক্ষরিক অনুবাদ অনেকটা এরকম --- "no-one never to no-one nothing does not forgive").


title: সাইকো (দ্ব্যর্থতা নিরসন)

text: সাইকো শব্দটি নিজের যে কোনটি বুঝাতে পারে:


title: সাইকো (১৯৬০-এর চলচ্চিত্র)

text: সাইকো বিখ্যাত মার্কিন চলচ্চিত্র পরিচালক আলফ্রেড হিচকক পরিচালিত একটি সাসপেন্স থ্রিলার, হরর এবং মনোজাগতিক জটিলতা ও বিকৃতিধর্মী চলচ্চিত্র। ১৯৬০ সালে এটি মুক্তি পেয়েছিল। মানসিক বিকৃতিতে আক্রান্ত এক খুনীকে ঘিরে এর কাহিনী নির্মিত হয়েছে। রবার্ট ব্লখ-এর উপন্যাস সাইকো অবলম্বনে এর নির্মাণ করা হয়েছে। প্রধান চরিত্র নরমান বেট্‌স-এর চরিত্র অভিনয় করেছেন অ্যান্টনি পারকিন্‌স যাকে পৃথিবীর সেরা খলনায়কদের তালিকায় প্রথম স্থান দেয়া হয়েছে। ছবিটির প্রধান নারী চরিত্র "ম্যারিয়ন ক্রেইন"-এর ভূমিকায় অভিনয় করেছেন জেনেট লেই। মূল অভিনয় হয়েছে বেট্‌স মোটেল নামক একটি সরাইখানায় যা স্টুডিওর সেটে নির্মাণ করা হয়েছিল। এই মোটেলের মালিক বেট্‌স মানসিক বিকৃতিগ্রস্ত একজন খুনী। তার হাতে ম্যারিয়ন ক্রেইন খুন হয়।


title: সাইকো (১৯৬০-এর চলচ্চিত্র)

text: স্বর্ণকেশী মেরিয়োন ক্রেন একগাদা টাকা চুরি করে পালায়। পথে সে এক রাতের জন্য একটি মোটেলে ঠাঁই নেয়। মোটেলের কর্মকর্তা নর্মান বেটস কিছু একটা আন্দাজ করে। সে রাতে মোটেলে মেরিয়োন ছিলো একমাত্র অতিথি। এদিকে নর্মানের মা মেরিয়োনকে পছন্দ করে না, মেরিয়োনের মতো একাকী মেয়েকে অতিথি হিসাবে সে চায় না। যাহোক, মেরিয়োন চলে যায়। কিছুক্ষণ পরেই মেরিয়োনের বোন লীলা এবং গোপন প্রেমিক স্যাম লুমিস মোটেলে আসে মেরিয়োনকে খুঁজতে। তাদের অনুসন্ধানেই বেরিয়ে আসে ভয়াবহ কাহিনী।রবার্ট ব্লখের উপন্যাসের স্বত্ত্ব মাত্র নয় হাজার ডলারে কিনেছিলেন হিচকক। স্বত্ত্ব কেনার পর বাজারে এই উপন্যাসের যতো কপি ছিলো তা-ও কিনে নেন হিচকক। কারণ তিনি চেয়েছিলেন, তার ছবির গল্পটি যেন আগেভাগে কেউ জানতে না-পারে। গল্পের টানটান উত্তেজনা অটুট রাখতেই এই চেষ্টা। চিত্রগ্রাহক জন এল রাসেল সহ আলফ্রেড হিচকক প্রেজেন্টস নামের হিচককের টিভি শো’র অধিকাংশ কলাকুশলীরাই এ ছবিতে কাজ করেছেন। প্রচলিত অনেক ধারাকেই অস্বীকার করেছিলো এই ছবি। প্রথম দৃশ্যেই নায়িকাকে অন্তর্বাসে দেখানো, ছবির এক তৃতীয়াংশেই প্রধান তারকাকে মেরে ফেলা এর মধ্যে উল্লেখযোগ্য। পরবর্তীতে সাইকো’র তিনটি সিক্যুয়াল তৈরি হয়েছিলো। অবশ্য এর একটিও হিচকক বানাননি। ১৯৮৩, ১৯৮৬ এবং ১৯৯০ সালে নির্মিত এই তিনটি সিক্যুয়ালেই এন্থনি পার্কিন্স অভিনয় করেছেন নর্মান বেইটস চরিত্রে। শেষের ছবি সাইকো ৩ -এর মাধ্যমে এন্থনি’র চলচ্চিত্র পরিচালনায় অভিষেক হয়।


title: সাইকো (১৯৬০-এর চলচ্চিত্র)

text: মাত্র ৮০ হাজার ডলার ব্যয়ে নির্মিত এই ছবি আয় করেছিলো ৪০ মিলিয়নেরও বেশি ডলার।


title: রফিকুল ইসলাম

text: রফিকুল ইসলাম বলতে বোঝাতে পারে:


title: জগন্মোহন প্যালেস

text: জগনমোহন প্যালেস ভারতের কর্ণাটক রাজ্যের মাইসোর এলাকার একটি প্রাসাদ। এটি নির্মিত হয়েছে ১৮৬১ সালে এবং প্রথম দিকে মাইসোর রাজ্যের রাজপরিবারের বাসস্থান হিসেবে ব্যবহৃত হত। পরবর্তীতে এটিকে শিল্প গ্যালারিতে পরিনত করা হয়।


title: জগন্মোহন প্যালেস

text: ১৮৬১ সালে জগনমোহন প্রাসাদ নির্মাণ করেন মাইসোরের রাজা কৃষ্ণরাজা উদিয়ার তৃতীয়। এটিকে রাজপরিবারের বিকল্প আবাসস্থল হিসেবে নির্মাণ করা হয়েছিল। মাইসোর প্যালেস, যা ছিল রাজ-পরিবারের আদি বাসস্থান আগুনে পুড়ে গিয়েছিল এবং সেই স্থানে পুনরায় নতুন প্রাসাদ নির্মাণ শুরু হয় ১৮৯৭ সালে। ১৯১২ সালে এটির নির্মাণ শেষ না হওয়া পর্যন্ত জগনমোহন প্যালেস রাজ-পরিবারের বাসস্থান হিসেবে ব্যবহৃত হয়েছিল। ১৯০২ সালে রাজা নালভাদি কৃষ্ণরাজা উদিয়ার রাজ-সিংহাসনের অধিকারী হন, এবং এ রাজ-অভিষেক জহনমোহন প্যালেসের অভ্যন্তরের একটি কক্ষে অনুষ্ঠিত হয়। এই অনুষ্ঠানে অংশ নিয়েছিলেন তৎকালীন ভাইসরয় ও ভারতের গভর্নর লর্ড কার্জন। এই প্রাসাদ রাজার দৈনিক দরবার ও মাইসোর দসারার সময়ে বিশেষ "দসারা দরবার" হিসেবে ব্যবহৃত হত। ১৯১৫ সালে এই প্রাসাদটিকে আর্ট গ্যালারিতে রুপান্তর করা হয়, যেটিকে ১৯৫৫ সালে জয়চামারাজেন্দ্র উদিয়ারের নামানুসারে "শ্রী জয়চামারাজেন্দ্র আর্ট গ্যালারি" নামে নামকরণ করা হয়। মাইসোর বিশ্ববিদ্যালয়ের প্রাথমিক কনভোকেশন এখানেই অনুষ্ঠিত হত। মাইসোর রাজ্যের বিধান পরিষদের প্রথম সভা এই প্রাসাদে অনুষ্ঠিত হয় ১৯০৭ সালের জুলাই মাসে। এই পরিষদ শুরুর দিকে "রিপ্রেজেন্টেটিভ কাউন্সিল" নামে পরিচিত ছিল এবং এটির সভাপতিত্ব করতেন দেওয়ান। জয়চামারাজেন্দ্র উদিয়ার প্রাসদটিকে একটি ট্রাস্টের হাতে ন্যস্ত করেন এবং জনগনের প্রদর্শনের জন্য উম্মুক্ত করে দেন।


title: জগন্মোহন প্যালেস

text: প্রাসাদটি তৈরীতে চিরাচরিত হিন্দু স্থাপত্যকলা ব্যবহার করা হয়েছে, যা তিনতলা বিশিষ্ট।


title: জোসে মরিনহো

text: জোসে মারিও দস সান্তোস মরিনহো ফেলিক্স, সাধারনভাবে জোসে মরিনহো নামে পরিচিত, (জন্ম ২৬ জানুয়ারি ১৯৬৩) একজন পর্তুগিজ ফুটবল ম্যানেজার ও সাবেক ফুটবল খেলোয়ার, যিনি বর্তমানে ম্যানচেস্টার ইউনাইটেডের কোচ।।


title: জোসে মরিনহো

text: মরিনহো পরপর চারটি লীগ শিরোপা (পোর্তোর পক্ষে দুটি এবং চেলসির পক্ষে দুটি) এবং পোর্তোর হয়ে উয়েফা চ্যাম্পিয়নস লীগ ও উয়েফা কাপ জিতেছেন। পরপর দুবছর (২০০৪ ও ২০০৫) মরিনহো আন্তর্জাতিক ফুটবল ইতিহাস ও পরিসংখ্যান সংস্থার বিচারে শ্রেষ্ঠ ফুটবল কোচ নির্বাচিত হয়েছিলেন। তিনি অনেক সময়েই বিভিন্ন কারণে বিতর্কিত ছিলেন।


title: জোসে মরিনহো

text: জোসে মরিনহোর পিতা ফেলিক্স মরিনহো ছিলেন পর্তুগিজ ফুটবল দলের গোলরক্ষক ও ফুটবল ম্যানেজার এবং মা মারিয়া জুলিয়া ছিলেন একজন বিদ্যালয় শিক্ষিকা। তার ধনী গডফাদার ছিলেন "ভিক্টোরিয়া দি সেন্তুবাল" ফুটবল দলের চেয়ারম্যান, যেটি ছিল অত্র এলাকার নামী ফুটবল দল। ছোটবেলাতেই তিনি তার ব্যবস্থাপনার ক্ষমতা দেখাতে শুরু করেন। এসময় তিনি তার পিতার দলের ম্যাচ রিপোর্ট ও ডোসিয়ে লিখতেন। মাধ্যমিক স্তরের পড়াশোনা করার সময় গণিতের শিক্ষকের সাথে তার বিরোধ ঘটে এবং তিনি বিদ্যালয় ছেড়ে দেন। তবে তিনি পুনরায় বিদ্যালয়ে ফেরত আসেন এবং তার ১২তম গ্রেড সম্পন্ন করেন। এসময় মরিনহো পর্তুগালের একটি শারিরীক শিক্ষা প্রতিষ্ঠানে ভর্তি হতে চেষ্টা করেছিলেন, কিন্তু বিদ্যালয়ে গণিতের শিক্ষকের সাথে বিরোধের কারণে তার যে কিছুটার সময় নষ্ট হয়েছিল তাই সে বছর তিনি সেখানে ভর্তি হতে পারেননি। তার মা শারীরিক শিক্ষার বদলে মরিনহোকে ব্যবস্থাপনা পড়াতে চেয়েছিলেন এবং বেসরকারী ব্যবস্থাপনা প্রতিষ্ঠানে মরিনহোর জন্য আবেদন পত্রও সংগ্রহ করেছিলেন। কিন্তু মরিনহো সেই বিষয়ে আগ্রহ পাননি এবং ভর্তির পর প্রথম দিনেই বিদ্যালয় ত্যাগ করেছিলেন। এরপর মরিনহো তার পিতার সাথে "ভিলা দে কোন্দে" তে চলে আসেন, যেখানে ফেলিক্স মরিনহো "রিও অ্যাভে এফ.সি." ক্লাবের কোচ হিসেবে কর্মরত ছিলেন। পরের বছর মরিনহো আইএসইএফ (পর্তুগালের একটি শারীরিক শিক্ষা প্রতিষ্ঠান) এ ভর্তি হন এবং পাঁচ বছর পর তিনি শারীরিক শিক্ষায় ডিগ্রি লাভ করেন। তার ফল ছিল বেশ ভাল। তিনি স্পোর্ট মেথডলজিতে বিশেষত্ব অর্জন করেন। পরে তিনি স্কটল্যান্ডে আসেন এবং উয়েফা ফুটবল কোচ কোর্স করেন। পরে তিনি পর্তুগালে ফিরে গিয়ে উচ্চ বিদ্যালয়ের কোচ হিসেবে কাজ শুরু করেন।


title: জোসে মরিনহো

text: জোসে মরিনহোর ফুটবল খেলোয়াড়ের ক্যারিয়ার বেশি দীর্ঘ বা সফল কোনটাই হয় নি। তিনি কয়েকটি ছোট ও মাঝারি পর্তুগিজ ক্লাবে কয়েকবছর খেলেছেন, যখন তিনি পড়াশোনা করতেন। তিনি"বেলেনেনসেস" ক্লাবে ও পরে "রিও অ্যাভে এফ.সি." দলের পক্ষে খেলেছেন। এর পরে তিনি আবার লিসবনে ফেরৎ আসেন এবং "বেলেনেনসেস" ক্লাবে যোগ দেন। কোনরুপ সাফল্য ছাড়া খেলোয়াড় হিসেবে তিনি সেসিমব্রা ও কমেরসিও ই ইন্ডাসট্রিয়া ক্লাবের মত ছোট দলে থেকে খেলোয়াড়ী জীবনের ইতি ঘটান।


title: জোসে মরিনহো

text: বিদ্যালয়ের কোচ হবার পর তিনি "এস্ত্রেলা দা আমাদোরা" ক্লাবের তৎকালীন কোচ "মানুয়েল ফের্নান্দেজ" এর আমন্ত্রনে ক্লাবটিতে একটি চাকরি পান। তিনি তার নিজ শহরে "ভিক্টোরিয়া দি সেন্তুবাল" ক্লাবে যোগ দেন ১৯৯০ দশকের শুরুতে। পরে তিনি স্যার ববি রবসনের অধীনে স্পোর্টিং এবং এফসি পোর্তোর পক্ষে দোভাষীর চাকরি করেন। এ সময় তার ডাকনাম হয়ে গিয়েছিল "ট্রাডুটর" (অনুবাদক)।


title: জোসে মরিনহো

text: ১৯৯৬ সালে তিনি রবসনের সাথে বার্সেলোনা ক্লাবে যোগ দেন, এখানে তিনি ক্যাটালান ভাষা শেখেন। রবসন পিএসভি ক্লাবে চলে গেলেও মরিনহো ন্যু ক্যাম্পে থেকে যান এবং রবসনের পরবর্তী বার্সেলোনার ডাচ কোচ লুইস ভ্যান গালের সহকারী হিসেবে কাজ করেন। মরিনহোর ব্যক্তিত্ব ও আত্মবিশ্বাসের কারণ তিনি তা মূল কাজের বাইরে বিভিন্ন কোচিং ও ব্যবস্থাপনার ক্ষেত্রে সক্রিয় ভূমিকা নিতে শুরু করেন। শেষ পর্যন্ত মরিনহো "এফসি বার্সেলোনা বি" দলের কোচ নির্বাচিত হন।


title: জোসে মরিনহো

text: ম্যানেজার হবার প্রথম সুযোগ তিনি পান ২০০০ সালের সেপ্টেম্বরে। এ সময় লিসবনের দল বেনফিকার ম্যানেজার জাপ হেইঙ্কেস লীগ শুরু হবার চতুর্থ সপ্তাহে চলে গেলে তিনি সহকারী কোচ থেকে পূর্ণ ম্যানেজার পদে পদোন্নতি পান। তিনি এসময় অবসরপ্রাপ্ত বেনফিকা ডিফেন্ডার "কার্লোস মোজার" কে তার সহকারী হিসেবে নির্বাচন করেন।


title: জোসে মরিনহো

text: এই জুটি বেশ জনপ্রিয় হয়েছিল, বিশেষত চির-প্রতিদ্বন্দ্বী স্পোর্টিংকে ৩-০ গোলে হারানোর পর। বেনফিকার ক্লাব প্রেসিডেন্ট নির্বাচনে তৎকালীন প্রেসিডেন্ট "জোয়াও ভালে ই আযেভেদো" হেরে যান এবং নতুন প্রেসিডেন্ট হন "মানুয়েল ভিলারিনহো", যিনি আরেকজন কিংবদন্তি বেনফিকা খেলোয়াড় "টনি"কে কোচের দায়িত্ব দিতে চেয়েছিলেন। যদিও ভিলারিনহো মরিনহোকে তাক্ষনিৎভাবে বরখাস্ত করতে চাননি তবে মরিনহো মৌসুমের মাঝেই তার কাছে তার চুক্তির সম্প্রসারন দাবি করেন। ভিলারিনহো তাতে সম্মত না হলে মরিনহো বেনফিকা ত্যাগ করেন ২০০০ সালের ৫ ডিসেম্বর (মাত্র ৯টি লীগ খেলার পর)। ভিলারিনহো পরে সাক্ষাৎকারে বলেছিলেন মরিনহো যদি মৌসুমে লীগ শিরোপা জিততেন তবে তিনি তার চুক্তি সম্প্রসারন করতেন।


title: জোসে মরিনহো

text: মরিনহো দ্রুতই নতুন ম্যানেজারের চাকরি পেয়ে যান ২০০১ সালের জানুয়ারি মাসে। তিনি মধ্যমসারির একটি দল "ইউনিয়াও দি লেইরিয়া" এর ম্যানেজার হন এবং তাদেরকে পঞ্চম অবস্থানে উন্নীত করেন যা ছিল তাদের সেরা লীগ অবস্থান। মরিনহো এ সময় বেনফিকার ঠিক ওপরেই লীগ শেষ করেছিলেন।


title: জোসে মরিনহো

text: মরিনহো এরপর ২০০২ সালের জানুয়ারি মাসে যোগ দেন পোর্তো ক্লাবে। পোর্তো ক্লাবের তৎকালীন অবস্থা ছিল বেশ নাজুক। তারা লীগ শিরোপা তো দূরে থাকুক কোন ইউরোপীয় প্রতিযোগিতায় প্রতিদ্বন্দীতা করার সুযোগ না পাওয়ার দ্বারপ্রান্তে ছিল। তিনি তৎকালীন ম্যানেজার "অক্টাভিও মাছাদো"র স্থলাভিষিক্ত হন। মরিনহো দলকে সে বছর তৃতীয় অবস্থানে উন্নীত করেন। তিনি ১৫ টি খেলার মধ্যে ১১ জয়, ২ ড্র ও ২পরাজয়ের মাধ্যমে এ অবস্থানে দলকে নিয়ে গিয়েছিলেন। তার দল পরবর্তী উয়েফা চ্যাম্পিয়নস লীগ খেলার যোগ্যতা অর্জন করে (যাতে ভবিষ্যতে তার দল চ্যাম্পিয়ান হবে)।


title: জোসে মরিনহো

text: তিনি দ্রুত কিছু খেলোয়াড়কে চিহ্নিত করেন যারা আসলে দলের মেরুদন্ড এবং একটি শ্রেষ্ঠ পোর্তো দল গঠন করার অধিকারী। এদের মধ্যে রয়েছেন বাইয়া, রিকার্ডো কারভালহো, কস্তিনহা, দেকো, দিমিত্রি আলেনিচেভ ও পস্তিগা। তিনি ছয়মাস ধারে চার্লটন অ্যাথলেটিকে থাকা (মাচাদোর সাথে বাকবিতন্ডার কারণে) অধিনায়ক "জর্জ কস্তা" কে দলে ডেকে আনেন। এছাড়া তিনি নুনো ভ্যালান্তে, "দেরলেই" কে লেইরিয়া, পাওলো ফেরেইরা কে ভিক্টোরিয়া সেতুবাল, পেড্রো এমানুয়েলকে বোয়াভিস্তা এবং এডগারাস জ্যাঙ্কাউস্কাস ও মানিশ কে বেনফিকা থেকে কেনেন।


title: জোসে মরিনহো

text: মৌসুমপূর্ব প্রস্তুতির সময় মরিনহো ক্লাবের ওয়েবসাইটে দলের প্রশিক্ষনের ওপর রিপোর্ট প্রকাশ করেন। এই রিপোর্টে তিনি প্রচলিত শব্দের বদলে প্রাতিষ্ঠানিক শব্দ ব্যবহার করেন, যেমন ২০কিমি জগিং এর বদলে তিনি "দীর্ঘায়িত অ্যারোবিক ব্যায়াম" ব্যবহার করেন। তার এ নবউদ্ভাবিত বৈজ্ঞানিক পদ্ধতি পর্তুগালে বেশ সাড়া ফেলে। মরিনহোর খেলার বিশেষ বৈশিষ্ঠ্য ছিল তিনি খেলায় বেশি চাপ প্রয়োগ করতেন। শক্তিশালী ডিফেন্ডার ও মিডফিল্ডারগণ যেমন, দেরলেই, মানিশ ও ডেকো আক্রমণ ভাগ থেকেই চাপ প্র্যোগ করে খেলতেন এবং বিপক্ষ দলকে বল ছেড়ে দেয়া বা লম্বা পাসে প্ররোচিত করতেন।


title: জোসে মরিনহো

text: ২০০৩ সালে মরিনহো প্রথম সুপার লিগা জেতেন ২৭-৫-২ (জয়-ড্র-হার) রেকর্ডে। তিনি বেনফিকার তুলনায় ১১ পয়েন্ট এগিয়ে ছিলেন, যে দলকে তিনি আগে প্রশিক্ষন দিতেন। তিনি ১০২ পয়েন্টের ভিতর ৮৬ পয়েন্ট জেতেন যা প্রতি জয়ে তিন পয়েন্ট নিয়ম চালু করার পর সর্বোচ্চ পয়েন্ট জেতার নতুন পর্তুগিজ রেকর্ড। পূর্ববরতী রেকর্ড ছিল ১৯৯৬/৯৭ মৌসুমে পোর্তোরই ৮৫ পয়েন্ট। মরিনহো এছাড়া পর্তুগিজ কাপ জেতেন লেইরিয়া ক্লাবের বিপক্ষে এবং উয়েফা কাপ জেতেন সেল্টিকের বিপক্ষে ২০০৩ সালের মে মাসে।


title: জোসে মরিনহো

text: পরবর্তী মৌসুমগুলোতে তিনি আরো সাফল্য পান যদিও খেলার মান নিয়ে কিছু প্রশ্ন থেকে যায়। পোর্তো তাদের ২০তম সুপার লিগা খেতাব অর্জন করে। ক্লাবটির নিজ মাঠে খেলার ফল ছিল খুবই ভাল। এছাড়া তারা আট পয়েন্ট এগিয়ে থাকে এবং পরপর অনেকগুলো খেলায় অপরাজিত থাকে যা কেবল ভিসেন্তের বিপক্ষে শেষ হয়। মৌসুম শেষের পাচ সপ্তাহ আগেই তারা শীর্ষস্থান দখল করে এবং চ্যাম্পিয়নস লীগেও ব্যস্ত সময় কাটায়। পোর্তো বেনফিকার কাছে ২০০৪ সালের মে মাসে পর্তুগিজ কাপ হেরে বসে। কিন্তু মরিনহো তার চরম সাফল্য পান যখন তিনি চ্যাম্পিয়নস লীগ জেতেন। জার্মানির "অ্যারেনা আফসালকে" মাঠে মোনাকোর বিপক্ষে তার দল ৩-০ গোলে জেতে। ফাইনালে ওঠার পথে ক্লাবটি ম্যানচেস্টার ইউনাইটেড, অলিম্পিক লিওনেস ও দেপোর্তিভো দে লা করুনা কে প্রতিযোগিতা থেকে বিদায় করে দেয়। ক্লাবটি কেবল গ্রুপ পর্যায়ের একটি খেলায় রিয়াল মাদ্রিদের কাছে পরাজিত হয়েছিল।


title: জোসে মরিনহো

text: পোর্তোয় থাকার সময় মরিনহোর সাথে কয়েকটি শীর্ষ ইউরোপীয় দলের কথাবার্তা চলার গুজব ছিল। এসব দলের মধ্যে রয়েছে লিভারপুল এবং চেলসি। মরিনহো জনসম্মুখে চেলসির চেয়ে লিভারপুলের প্রতি বেশি আগ্রহ দেখিয়েছিলেন। তিনি বলেছিলেন, "লিভারপুল এমন একটি দল যেটি সকলের আগ্রহ জাগায় এবং চেলসি আমার আগ্রহ জাগায় না কারণ এটি নতুন প্রকল্প যাতে অঢেল অর্থের বিনিয়োগ রয়েছে। আমার মনে হয় এটি এমন একটি প্রকল্প যাতে ক্লাব সবকিছু বিজয়ে ব্যর্থ হলে, আব্রাহামোভিচ অবসর নিবে এবং ক্লাব থেকে অর্থ প্রত্যাহার করে নেবে। এটা একটা অনিশ্চিত প্রকল্প। একজন কোচের কাছে ভাল খেলোয়াড় কেনার অর্থ থাকাটা আনন্দের কিন্তু আপনি কখনই জানেন না যে এই ধরনের প্রকল্প সফল হবে।"


title: জোসে মরিনহো

text: মরিনহো চেলসিতে যোগদেন ২০০৪ সালের জুন মাসে এবং প্রতি বছরে ৪.২ মিলিয়ন পাউন্ড বেতনের ফলে ফুটবলের ইতিহাসে অন্যতম সর্বোচ্চ পারিশ্রমিকপ্রাপ্ত ম্যানেজারের খাতায় নাম লেখান। ২০০৫ সালে এ বেতন বেড়ে হয় ৫.২ মিলিয়ন পাউন্ড।


title: জোসে মরিনহো

text: এই দলে যোগ দেয়ার পর মরিনহো সংবাদ মাধ্যমে নিজেকে ইউরোপীয়ান চ্যাম্পিয়ান এবং বিশেষ একজন বলে বর্ণনা করেন।


title: জোসে মরিনহো

text:
মরিনহো তার পোর্তোতে থাকাকালীন সহযোগীদেরকে চেলসিতে নিয়োগ করেন। এসব নিয়োগপ্রাপ্তদের মধ্যে ছিলেন সহকারী ম্যানেজার "বাল্টিমার ব্রিটো", ফিটনেস কোচ "রুই ফারিয়া", প্রধান স্কাউট "আন্দ্রে ভিলাস" এবং গোলরক্ষন কোচ "সিলভিনো লোউরো"। তিনি চেলসির পুরনো খেলোয়াড় "স্টিভ ক্লার্ক" কে বহাল রাখেন যিনি পূর্ববর্তী ম্যানেজারের সহকারীর মত কাজ করতেন। খরচের দিক থেকে মরিনহো পূর্ববর্তী ম্যানেজার যেখানে শেষ করেছিলেন সেখান থেকেই শুরু করেন। তিনি ৭০ মিলিয়ন পাউন্ডের বিনিময়ে তিয়াগো মেন্দেজ (১০ মিলিয়ন পাউন্ড) বেনফিকা থেকে, দিদিয়ের দ্রগবা (২৪ মিলিয়ন পাউন্ড) অলিম্পিক মার্সেই থেকে, মাটেজা কেজম্যান (৫.৪ মিলিয়ন পাউন্ড) পিএসভি আইন্দোভেন থেকে এবং এফসি পোর্তো থেকে রিকার্ডো কারভালহো (১৯.৮ মিলিয়ন পাউন্ড) এবং পাওলো ফেরেইরা (১৩.৩ মিলিয়ন পাউন্ড) প্রভৃতি খেলোয়াড়কে কেনেন।
১২ আগস্ট ২০০৭ তারিখে চেলসি নিজস্ব মাঠ স্ট্যামফোর্ড ব্রিজে বার্মিংহামকে ৩-২ গোলে পরাজিত করে এবং নিজস্ব মাঠে অপরাজিত থাকার নতুন ইংরেজ রেকর্ড অর্জন করে। ক্লাবের পরপর ৬৪ খেলায় অপরাজিত থাকার রেকর্ড লিভারপুলের ১৯৭৮ সাল থেকে ১৯৮১ সাল পর্যন্ত অপরাজিত থাকার রেকর্ড ভং করেছে।
মরিনহো জনসম্মুখে বলেছেন যে তিনি তার ক্যারিয়ারের কোন মুহুর্তে পর্তুগাল জাতীয় দলের কোচ হতে চান। চেলসির হয়ে যে ম্যাচে তিনি দ্বিতীয় শিরোপা জেতেন সে ম্যাচে তিনি পর্তুগালের একটি স্কার্ফ পরেছিলেন, এবং সংবাদ সম্মেলনে বলেছিলেনঃ "এর অর্থ আমি একজন পর্তুগিজ। আমি অন্য কোন দেশের স্কার্ফ পড়ব না। আমি আমার দেশের গন্ধ পাই, অনুভব করি এখনও কিছু ইদুর আছে যারা আমার ভুল উদযাপন করার জন্য অপেক্ষা করে আছে। কিন্তু যখন আমি চিন্তা করি অন্য ১০.৫ মিলিয়ন পর্তুগিজ সারা বিশ্বে কাজ করছে তখন আমি জানি আমি তাদের কাছে কি অর্থ বহন করি। আমি জানি তারা আমি যা করছি তা নিয়ে গর্বিত।"


title: জোসে মরিনহো

text:
১৯৮৯ সালে মরিনহো মাটিল্ডের সাথে বিবাহ বন্ধনে আবদ্ধ হন, যাকে তিনি শৈশব থেকে চিনতেন। তাদের দু'সন্তানঃ মাটিল্ডে ও জোসে জুনিয়র।
তার দৃঢ় ব্যক্তিত্বের জন্য তিনি পরিচিত। এছাড়া তিনি সংবাদ সম্মেলনে বিভিন্ন উক্তির জন্যও বিখ্যাত। তিনি ইউরোপে স্যামসাং, আমেরিকান এক্সপ্রেস, ও অন্যান্য প্রতিষ্ঠানের প্রতিনিধিত্ব করেন। তার প্রাতিষ্ঠানিক আত্মজীবনী পর্তুগালে বেস্ট সেলার হয়েছিল।


title: জোসে মরিনহো

text: জোসে মরিনহো বিন্ন সামাজিক কর্মকান্ডের সাথেও জড়িত। ইসরায়েলি ও প্যালেস্টাইনি শিশুদের নিয়ে তিনি কাজ করেছেন। এছাড়া নিজ দেশের শিশুদের সাথেও তিনি জড়িত। ২০০৭ সালের ১৬ মে মরিনহোর তার কুকুরকে পুলিশ নিতে চাইলে বাধা দেয়ার অভিযোগে গ্রেপ্তার করা হয়েছিল।


title: জোসে মরিনহো

text: "It's like having a blanket that is too small for the bed. You pull the blanket up to keep your chest warm and your feet stick out. I cannot buy a bigger blanket because the supermarket is closed. But the blanket is made of cashmere!"


title: জোসে মরিনহো

text: "For me, pressure is bird flu. I'm feeling a lot of pressure with the problem in Scotland. It's not fun and I'm more scared of it than football"


title: জোসে মরিনহো

text: "It is omelettes and eggs. No eggs - no omelettes! It depends on the quality of the eggs. In the supermarket you have class one, two or class three eggs and some are more expensive than others and some give you better omelettes. So when the class one eggs are in Waitrose and you cannot go there, you have a problem"


title: জোসে মরিনহো

text: “If I wanted to have an easy job... I would have stayed at Porto - beautiful blue chair, the Uefa Champions League trophy, God, and after God, me.”


title: আলপিন (ক্রোড়পত্র)

text: আলপিন বাংলাদেশী দৈনিক সংবাদপত্র "প্রথম আলো"-র সোমবারের ক্রোড়পত্র। পত্রিকাটি বাংলাদেশের সমাজজীবন সম্পর্কে বিভিন্ন বিদ্রূপাত্মক রচনা, কার্টুন, ইত্যাদি ছাপিয়ে থাকে, যেগুলোর কোন কোনটি বিতর্কের সৃষ্টি করেছে।


title: আলপিন (ক্রোড়পত্র)

text: আলপিন সংকলনের নিয়মিত বিভাগগুলো হল মূল গল্প নিয়ে লেখা “গজাল” , সম্পাদকীয় “বাউণ্ডুলে” , এবং উল্লেখযোগ্য পরিমাণ কার্টুন। কার্টুনসহ অন্যান্য ফিচার বিভাগগুলোতে মূলত পাঠকরাই অবদান রাখেন।


title: আলপিন (ক্রোড়পত্র)

text: ১৭ই সেপ্টেম্বর, ২০০৭ তারিখে প্রকাশিত আলপিনের ৪৩১তম সংখ্যায় স্থান পাওয়া একটি কার্টুনকে নিয়ে বাংলাদেশে বিতর্কের সূচনা হয়। কার্টুনটিতে একটি পূর্ণবয়স্ক মানুষের সাথে একজন বালকের সংলাপে বালকটি ইসলামের নবী মুহাম্মদ (সঃ) এর নাম নিয়ে একটি কৌতুক করে।


title: আলপিন (ক্রোড়পত্র)

text: ২০ বছর বয়সী কার্টুনিস্ট আরিফুর রহমানের আঁকা কার্টুনটির বিষয়বস্তু একজন বয়স্ক মানুষের সাথে বিড়াল হাতে এক বালকের আলাপচারিতা। কার্টুনটির লিখিত সংলাপই মূলত বিতর্কের কারণ হয়ে দাঁড়ায়। যখন বালকটিকে তার নাম জিজ্ঞাসা করা হয় তখন সে নামের আগে "মোহাম্মদ" উল্লেখ করে না, যা বাংলাদেশের মুসলিম সম্প্রদায় ইসলাম ধর্মের নবী মুহাম্মদ (সঃ)-এর সম্মানার্থে ব্যবহৃত করে। অগ্রজ লোকটি ছেলেটিকে সকল নামের আগে এই শব্দ ব্যবহার করতে বলে। কার্টুনের শেষ অংশে যখন লোকটি জানতে চায় যে, বালকটির হাতে কী, তখন জবাবে সে বলে "মোহাম্মদ বিড়াল"।


title: আলপিন (ক্রোড়পত্র)

text: বাংলাদেশী মুসলিম সংগঠনগুলি কার্টুনটির তীব্র প্রতিবাদ করে ও গণপ্রতিবাদের আয়োজন করে, যা ২০০৭ সালের শুরুতে স্থাপিত বাংলাদেশের তৎকালীন তত্ত্বাবধায়ক সরকারের আমলে নিষিদ্ধ ছিল। এর ধারাবাহিকতায় রাস্তায় সংঘাতের সৃষ্টি হয়। মুসলিম নেতারা সরকারের সাথে আনুষ্ঠানিক বৈঠক করে এবং প্রথম আলোর অনুমোদন কেড়ে নেবার আবেদন জানায়। বাংলাদেশ সরকার আলপিনের ৪৩১তম সংখ্যাটির বিক্রয় নিষিদ্ধ ঘোষণা করে এবং এর সকল কপি বাজেয়াপ্ত করে। কার্টুনটির রচয়িতা আরিফুর রহমানকে গ্রেপ্তার করা হয় ও সাজা দেয়া হয়।


title: আলপিন (ক্রোড়পত্র)

text: পরবর্তীতে আলপিন ও মূল প্রথম আলো পত্রিকার সম্পাদক মতিউর রহমান প্রথম আলোয় একটি লিখিত মন্তব্যে কার্টুনটির জন্য ক্ষমাপ্রার্থনা করেন এবং তা প্রকাশের জন্য অনুতাপ প্রকাশ করেন।. তিনি বলেন "অসম্পাদিত, অননুমোদিত ও অগ্রহণযোগ্য" কার্টুনটিকে অপসারণ করা হয়েছে এবং "সংশ্লিষ্ট ব্যক্তিদের বিরুদ্ধে ব্যবস্থা নেয়া হবে"। অবশ্য দেশের ধর্মীয় নেতারা তাদের আপত্তি অব্যাহত রাখে এবং মতিউর রহমান ও প্রথম আলোর প্রকাশক মাহফুজ আনামের গ্রেপ্তার দাবি করে।


title: আলপিন

text: আলপিন হলো একপ্রকারের সরু, সূচাগ্র কীলকবিশেষ, যা সাধারণত কাগজ ইত্যাদি ফুঁড়ে, গেঁথে রাখার জন্য ব্যবহৃত হয়। আলপিনকে সংক্ষেপে পিনও বলা হয়ে থাকে।


title: আলপিন

text: বাংলা "আলপিন" শব্দটি এসেছে পোর্তুগিজ শব্দ "alfinete" থেকে বিবর্তিত হয়ে।


title: জঁ-জাক রুসো

text: জঁ-জাক রুসো ()(২৮শে জুন, ১৭১২ – ২রা জুলাই, ১৭৭৮) ফরাসি দার্শনিক, সমাজবিদ, আলোকিত যুগের অন্যতম প্রবক্তা। রুসোর রাজনৈতিক চিন্তাধারা ফরাসি বিপ্লবকে যেমন প্রভাবিত করেছে, তেমনি পরবর্তীকালে জাতীয়তাবাদের বিকাশেও ভুমিকা রেখেছে। জন্মসূত্রে সুইজারল্যান্ডের অধিবাসী হলেও রুসো ছিলেন ফরাসি জ্ঞানালোক আন্দোলনের অন্যতম প্রতিনিধি এবং ইউরোপের প্রগতিবাদী ও গণতান্ত্রিক সমাজচেতনার প্রধান পৃষ্ঠপোষক।। তিনি আত্মজৈবনিক রচনাশৈলীতে আধুনিক ধারার সূত্রপাত করেন এবং তাঁর লেখনীতে মন্ময়ী (subjective) চেতনার বিকাশের প্রভাব হেগেল ও ফ্রয়েডসহ অনুবর্তী অনেক চিন্তাবিদের মাঝেই সুস্পষ্ট। তাঁর রচিত উপন্যাসগুলি ছিল একদিকে অষ্টাদশ শতকের জনপ্রিয় বেস্টসেলার এবং একই সাথে সাহিত্যে রোমান্টিকতাবাদের অন্যতম উৎস। তাত্ত্বিক ও সুরকার হিসাবে পাশ্চাত্য সঙ্গীতেও তাঁর অসামান্য অবদান রয়েছে।


title: জঁ-জাক রুসো

text: ১৭১২ সালে জেনেভাপ্রবাসী প্রোটেস্ট্যান্ট মতানুসারী এক ফরাসি পরিবারে রুসোর জন্ম হয়। জন্মকালেই মাতৃহারা এবং দশ বছর বয়সে পিতা-পরিত্যক্ত রুসো আত্মীয়স্বজনের কাছে প্রতিপালিত হন। আত্মীয়রা পারিবারিক ঘড়ির ব্যাবসায় তাঁকে কাজে লাগাতে চাইলে ১৬ বছর বয়সে রুসো বাড়ি থেকে পালিয়ে যান এবং ভবঘুরের মতো বিভিন্ন স্থানে বিচিত্র পেশায় জীবিকা উপার্জন করেন। ১৭১৮ সালের দিকে মাদাম দ্য ওয়ারেনের সংস্পর্শে আসেন, পরবর্তীকালে যাঁর সাথে রুসোর প্রণয় সম্পর্কও গড়ে ওঠে। তিনি ভদ্রমহিলার অনুপ্রেরণায় ক্যাথলিক ধর্মে দীক্ষিত হন। নয়-দশ বছর তাঁর কাছেই ছিলেন রুসো। তাঁদের মধ্যে একপর্যায়ে মনোমালিন্য হলে রুসো লিয়োঁ শহরে চলে যান ও সেখানে গৃহশিক্ষক হিসাবে কিছুদিন কাজ করেন। ১৭৪২ সালে প্যারিসে নিবাস গড়েন। প্রথম দিকে স্বরলিপি নকল করে উপার্জনের চেষ্টা করেন। এরপর মাদাম দুপাঁ নামের জনৈক অভিজাত মহিলার ব্যক্তিগত সহকারীর চাকুরী লাভ করলে আর্থিকভাবে খানিকটা সচ্ছল হন। প্রতিভাবান রুসো অল্পদিনের মধ্যেই মারিভো (Marivaux), দিদেরো (Diderot), ফঁতনেল (Fontenelle) প্রমুখ নামককরা চিন্তাবিদের ঘনিষ্ঠতা অর্জনে সক্ষম হন। দিদেরো তার বিশ্বকোষে লেখার সুযোগ করে দিলে লেখালেখির প্রথম স্বীকৃতি পান। ১৭৪৯ সালে দিজোঁ অ্যাকাডেমি "বিজ্ঞান ও শিল্পকলার অগ্রগতি কি নৈতিকতাকে দূষিত করছে, না পবিত্র করেছে?" শীর্ষক প্রতিযোগিতামূলক রচনা আহবান করে। রুসো নেতিবাচক দৃষ্টিকোণ থেকে বিষয়টির পর তাঁর নিবন্ধটি উপস্থাপন করেন। ১৭৫০ এ রচনাটিই প্রথম পুরস্কার জিতে নেয় এবং এরপর ভিন্ন মতাবলম্বী চিন্তাধারার লেখক হিসাবে রুসোর খ্যাতি দ্রুত ছড়িয়ে পড়ে। তবে প্যারিসের মার্জিত শহুরে অভিজ্ঞতা তাঁর জন্য সুখকর ছিল না। সারল্য-আভিজাত্যের দ্বন্দ্ব, বঞ্চনা, ও ভাগ্যবিড়ম্বনা তাঁকে আরো স্পর্শকাতর, রুঢ়স্বভাবের এক খ্যাপাটে মানুষে পরিণত করে এবং তাঁকে সকল প্রচলিত রীতিনীতি ও প্রতিবন্ধকতার বিরুদ্ধে বিদ্রোহী এবং শাসক ও সভ্যতার সমালোচক করে তোলে। ১৭৫৫ সালে রুসো রচনা করেন ‘মানব জাতির অসমতার উৎস’( Discourse on the Origin of Inequality) শীর্ষক আরেকটি নিবন্ধ, এ জন্য পুরস্কৃত না হলেও মুখবন্ধে দিজোঁ একাডেমীর নাম উদ্যোক্তা হিসাবে উল্লেখ করা আছে। লেখাটি রুসো তার জন্মস্থান জেনেভা প্রজাতন্ত্রকে উৎসর্গ করেন। প্যারিসের কৃত্রিমতায় অচিরেই তার অনাসক্তি ধরে যায়, ফলশ্রুতিতে শহর ছেড়ে অপেক্ষাকৃত গ্রামাঞ্চলের দিকে বসবাস শুরু করেন। এখানে থাকা অবস্থায়ই তাঁর লেখা রোমান্টিক ধারার বিখ্যাত উপন্যাস Julie, ou la nouvelle Héloïse (১৭৬০) প্রকাশিত হলে নাগরিক জীবনে বীতশ্রদ্ধ এ গ্রন্থাকারের খ্যাতি ছড়িয়ে পড়ে ইউরোপ জুড়ে। আমস্টার্ডাম থেকে প্রকাশিত হয় কালজয়ী রাষ্ট্রদর্শন "সামাজিক চুক্তি" Du Contrat Social, Principes du droit politique (১৭৬২), এবং শিক্ষাদর্শন "এমিল" Émile (১৭৬২) । গ্রন্থদ্বয় প্রকাশিত হলে রুসো একই সাথে গির্জা ও রাজতন্ত্রের রোষানলে পড়েন। ফরাসি আইনসভা "এমিল" বইটি পোড়ানোর ও রুসোকে গ্রেফতারের আদেশ দেয়। হল্যান্ড ও সুইজারল্যান্ডেও নিষিদ্ধ ঘোষিত হয় গ্রন্থটি। ১৭৬৬ সালের দিকে রুসো ইংল্যান্ডে আশ্রয় নেন। দার্শনিক ডেভিড হিউম বন্ধুত্বের সুবাদে তাঁকে সর্বাত্মক সহযোগিতা করলেও বিতাড়িত পলাতক জীবনের তিক্ত অভিজ্ঞতা রুসোকে সন্দেহবাতিক মানুষে পরিণত করে। তাঁর ধারণা জন্মে যে ইংরেজ সরকার তাঁকে হত্যার ষড়যন্ত্র করছে এবং হিউমের সাথে তাঁর মতান্তর ঘটে। ১৭৭০ সালে প্যারিসে ফেরত আসেন এবং আবার স্বরলিপি রচনায় আত্মনিবেশ করেন। তার স্বরলিপির প্রণালী ছিল স্বউদ্ভাবিত, ব্যাতিক্রমী ধরনের। তিনি লেখা শুরু করেন বিখ্যাত আত্মজীবনী। জীবনের শেষদিকে সন্দেহপ্রবণতা মানসিক বিকারের পর্যায়ে চলে গিয়েছিল। সকলেই তাঁকে অপমানিত ও হেয় প্রতিপন্ন করার ষড়যন্ত্রে লিপ্ত এ ধারণা ক্রমেই রুসোর মাঝে বদ্ধমূল হতে থাকে এবং বন্ধুপ্রতিম দিদেরো, হিউম, গ্রিম প্রমুখ সকলকেই শত্রু ভাবতে শুরু করেন। ১৭৭৮ সালের ২রা জুলাই ভাগ্যবিড়ম্বিত এ চিন্তানায়কের জীবনাসান ঘটে।


title: জঁ-জাক রুসো

text:
রুসোর মতে, প্রকৃতি মানুষকে যেভাবে ও যে উদ্দেশ্যে গড়ে, সমাজের দোষে তা ব্যর্থ হয়ে যায়। ললিতকলা ও বিজ্ঞানের বেদীমূলে সৃষ্ট সভ্যতার উপর তাঁর কোন আস্থা ছিল না। মানব উৎকর্ষর সাথে শিল্পকলা ও বিজ্ঞানের বিকাশ সম্পর্কিত রেনেসাঁস ও আলোকময়তা মতবাদের সাথে সম্পূর্ণ দ্বিমত পোষণ করে রুসো বলেন:
রুসো "আদি পাপে" (Original sin) বিশ্বাস করতেন না। তাঁর মতে মানুষের দুর্দশা ও দুর্বলতার কারণ আদি পাপ নয়, বরং এটা হয়েছে তার আপন প্রকৃতির সাথে পরিবেশের দ্বন্দ্ব এবং অসঙ্গতির ফলে। মানুষ জন্মসূত্রে যে সম্ভাবনা নিয়ে আসে, তা অর্জনের প্রয়াস থেকেই তার মাঝে দেখা দেয় চাহিদা ও উচ্চাকাঙ্খা। অন্তহীন সে চাহিদা পূরণে অন্যের সাথে সে নিরন্তর সংগ্রামে লিপ্ত হয়। সমকালীন সমাজ কাঠামো ব্যাক্তির বিকাশের পথে অন্তরায়, যা মানুষকে মানুষের মুখোমুখি করে দেয়, তাকে দ্বন্দ্বে লিপ্ত হতে বাধ্য করে। আদিম মানুষ ছিল স্বাচ্ছন্দ্য, সুখী ও আত্মসমাহিত। সঞ্চিত রাখার মতো সম্পদ ছিল না বলেই আদিম মানুষের মাঝে কোনো দ্বন্দ্ব ছিল না।


title: জঁ-জাক রুসো

text:
রুসোর মতবাদঃ প্রকৃতি সাম্য ধারণার উপর নির্ভরশীল, যেখানে মানুষ মাত্রই সমান, স্বয়ংসম্পূর্ণ এবং তৃপ্ত। প্রকৃতির সেই সুখী ও সৎ মানুষকে সমাজ ব্যবস্থা দুর্নীতিপ্রবণ ও দুর্দশাগ্রস্ত করেছে। রুসো সেই সমাজ ব্যবস্থার একাধারে সমালোচক এবং সমাধানে প্রয়াসী। সমাধান হবে ব্যক্তি ও সমাজের যৌথ পরিবর্তনের দ্বারা। ব্যক্তির উদ্ধার হবে শিক্ষায়, যার বিবরণী আছে "এমিল" বইটিতে। আর সমাজের উদ্ধারসাধন সম্ভব যদি মানুষ সমাজবন্ধনের গোড়ার কথা মনে রাখে। যার আলোচনা আছে "সামাজিক চুক্তি" গ্রন্থে।
ব্যক্তি তার নিজস্ব স্বাধীনতা খানিকটা বিসর্জন দেয় রাষ্ট্র-সমাজ গঠনে, কিন্তু সে কারো গোলাম নয়। রুসোর মতে, মানবিক জ্ঞানের উন্নতি এবং ব্যক্তিগত সম্পত্তির উদ্ভবের ফলে শ্রমের শ্রেণীবিভক্তি সূচিত হয় এবং মানবজাতির প্রাকৃতিক সুখকর অবস্থা পরিবর্তিত হয়ে ধনী-দরিদ্র বিভাজন সৃষ্টি করে, যার পরিণতিতে রাষ্ট্রীয় সমাজ অত্যাবশ্যক হয়ে যায়। এ সমাজ সংগঠন তথা রাষ্ট্র মানুষের কৃত্রিম জীবনের ফল।


title: জঁ-জাক রুসো

text:
যে পদ্ধতির মাধ্যমে রাজনৈতিক সমাজের সৃষ্টি হয়েছে তা হচ্ছে একটি "সামাজিক চুক্তি" (Social Contract)। এ চুক্তি কেনো নিরঙ্কুশ শাসক তৈরি করে না। প্রত্যেক ব্যক্তি তার সমস্ত অধিকারকে সামাজিক চুক্তির দ্বারা সমষ্টির নিকট সমুদয়ভাবে সমর্পণ করে। আবার সকল নাগরিক একটা সার্বভৌম কাঠামোর সমান অধিকারী হিসাবে রাষ্ট্রের নিরাপত্তার অধীনে তা পুনরায় লাভ করে। প্রত্যেকে নিজেদেরকে সমর্পণ করবে অথচ ব্যক্তিগতভাবে কারো কাছে নত হবে না। ক্ষমতা এখানে ব্যক্তিবিশেষের নয়, পরস্পরের।
এভাবে একক ব্যক্তির ইচ্ছা সামষ্টিকভাবে একটি "সাধারণ ইচ্ছায়" (General will) পরিনত হয়। এই সাধারণ ইচ্ছাই রাষ্ট্রীয় জীবনে মানুষের নিয়ামক। রাষ্ট্র হচ্ছে পূর্ণ রাজনৈতিক সংস্থা, সর্বোচ্চ এবং সার্বভৌম সাধারণ ইচ্ছার প্রকাশ, আর সরকার হচ্ছে সাধারণ ইচ্ছাকে কার্যকরী করার জন্য সম্প্রদায়ের দ্বারা নির্বাচিত লোকের সমষ্টি।


title: জঁ-জাক রুসো

text: রুসো তাঁর শিক্ষাদর্শন গল্পের ঢঙে "এমিল" বইটিতে বিবৃত করেছেন। বইটিতে এমিল নামের একটি বালকের বেড়ে ওঠার ঘটনা বর্ণনা করা হয়েছে। রুসো তাকে শহরের বাইরে গ্রামাঞ্চলে নিয়ে যান, যে শহরে মানুষ শুধু কায়-মনে খারাপ অভ্যাসগুলিই আয়ত্তে আনে। কেননা তার মতে শিক্ষার উদ্দেশ্যই হল নিষ্ঠাবানরূপে বাঁচতে শেখা। শিশুর বিকাশ রুসো তিন ভাগে বিভক্ত করেছেন। বারো বছর পর্যন্ত ১ম ভাগ, যে সময়ে তার মাঝে বিশ্লেষণাত্মক জটিল চিন্তাকাঠামো গড়ে ওঠেনি, শিশু তখন অনেকটা পশুতুল্য। বারো থেকে ষোল পর্যন্ত ২য় ভাগ, যখন তার মাঝে যৌক্তিকতার বিকাশ হয়। ষোল-পরবর্তী সামনের দিকে শেষ ভাগ যখন সে সাবালকত্ব লাভ করে।


title: জঁ-জাক রুসো

text: রুশোকে ফরাসি বিপ্লবের মূল কারিগর মনে করা হয়।তিনি তার লেখনির মাধ্যমে ফরাসি মননে বিপ্লবের অগ্নিস্ফুলিঙ্গ জাগ্রত করতে সক্ষম হন।তিনিই প্রথম উল্লেখ করেন,"মানুষ জন্মগতভাবে স্বাধীন, কিন্তু সমাজ তাকে শৃঙ্কলিত করে।(Man is born free but everywhere he is in chains)" তিনি উল্লেখ করেন পূর্বে মানুষ প্রকৃতির রাজ্যে স্বাধীন ছিল।কিন্তু ব্যক্তিমালিকানার ধারণা সৃষ্টি হলে সমাজে বৈষম্য সৃষ্টি হয়।এর ফলে প্রতারণা ও অপৃপ্ত বাসনা মানুষের জীবনের নিরাপত্তাকে বিঘ্নিত করে।তাই মানুষ ব্যক্তিগত ইচ্ছাকে সামষ্টিক ইচ্ছার কাছে সর্মপন করে।এভাবেই রাষ্টের সৃষ্টি।তাই জনতার অধিকার রয়েছে বিপ্লবের দ্বারা রাজতন্ত্রের পতন ঘটাবার। "লা কস্তা সোসিয়াল" গ্রন্থে উল্লেখিত এ বাণী ফরাসি জনগণকে বিপ্লবে অনুপ্রাণীত করে।তাই রুশোকে ফরাসি বিপ্লবের মূল প্রবক্তা বলা হয়।


title: জঁ-জাক রুসো

text: রুসো বিভিন্ন বিষয়ে লিখেছেন। এগুলির মধ্যে আছে উপন্যাস, নাটক, রাষ্ট্রনীতি, সমাজনীতি, শিক্ষা, সংগীত, উদ্ভিদবিদ্যা প্রভৃতি বিষয়ক গ্রন্থ।


title: শূন্যের সমমূল্যতা

text: শূন্য সংখ্যাটি জোড় সংখ্যা। কোন পূর্ণসংখ্যা জোড় হওয়া বলতে কী বোঝায়, তা ব্যাখ্যা করার বেশ কিছু উপায় আছে এবং শূন্য সংখ্যাটি এরকম সমস্ত সংজ্ঞাই সিদ্ধ করে: শুন্য ২ এর গুণিতক, ২ দিয়ে বিভাজ্য এবং নিজের সাথে একটি পূর্ণসংখ্যার যোগফলের সমান। এই সংজ্ঞাগুলি কেবল শূন্যের জন্যই ব্যতিক্রমীভাবে প্রযোজ্য নয়, বরং এগুলি জোড় সংখ্যার যোগফল ও গুণফলের সাধারণ নিয়ম দ্বারা ব্যাখ্যা করা যায়।


title: শূন্যের সমমূল্যতা

text: জোড় সংখ্যাগুলির মধ্যে শূন্য কেন্দ্রীয় ভূমিকা পালন করে। শূন্য জোড় পূর্ণসংখ্যার পরিচয়সূচক উপাদান, এবং এটি পর্যায়ক্রমে আসা সকল উপাদানের ভিত্তি কেস। শূন্যের জোড় হবার প্রবণতার সরাসরি প্রয়োগের প্রমাণ আছে এবং এর কাঠামো জোড় সংখ্যার অনুরুপ। সাধারণভাবে, ০ সকল পূর্ণ সংখ্যা দ্বারা বিভাজ্য, যার মধ্যে দুই এর সকল ঘাত আছে। ফলে, শূন্য সকল সংখ্যার মধ্যে সবচেয়ে বেশি জোড়।


title: শূন্যের সমমূল্যতা

text: শুন্য ধনাত্মক না ঋণাত্মক তা নিয়ে দ্বন্দ্ব থাকলেও একে "অঋণাত্মক (non negative)" ধরা হয়।


title: শূন্যের সমমূল্যতা

text: একটি সংখ্যাকে জোড় বলা হয় যদি তা ২ এর গুণিতক হয়। শূন্য দুই এর একটি গুণিতক, অর্থাৎ ০ × ২, সুতরাং শূণ্য জোড়।0<10^-99.99999999999999999...


title: শূন্যের সমমূল্যতা

text:
দ্বিতীয় গ্রেডের ১৫ ছাত্রের উপর চালানো এক সমীক্ষায় দেখা গেছে:
শূণ্য জোড় হবার ক্ষেত্রে ভিন্নমত খুব সামান্য। প্রথম যুক্তি হল সংখ্যাগুলো একটি ছন্দ মেনে চলে ... বিজোড়, জোড়, বিজোড়, জোড়, বিজোড়... এখন যেহেতু দুই একটি জোড় সংখ্যা এবং এর আগে এক বিজোড়, তাহলে যে কোন ঋনাত্মক পূর্ণ সংখ্যার আগে প্রথম কোন পূর্ণসংখ্যা হল শূণ্য। তাই শূণ্যকে অবশ্যই জোড় হতে হবে। দ্বিতীয় যুক্তি হল, যদি কোন ব্যক্তির শূণ্যটি বস্তু থাকে এবং সে সেটিকে দুই ভাগ করে তবে প্রত্যেক ভাগ শুন্য পড়বে, যা সমান।


title: শূন্যের সমমূল্যতা

text: ২২ জন তৃতীয় গ্রেডের ছাত্রের আরেক সমীক্ষায় একজন শিক্ষক তার ছাত্রদের সাথে“একটি বৃহৎ এবং সংশয়পূর্ণ আলোচনা” করেন। একজন ছাত্রী মন্তব্য করেন অন্যান্য ধারণাগুলো জানতে পেরে তার বোধগম্যতা বেড়েছে।


title: শূন্যের সমমূল্যতা

text:
আরেক ছাত্র কম নিশ্চিত হলেও বলেন:
আমি ভেবেছিলাম শুন্য একটি জোড় সংখ্যা, কিন্তু আলোচনার পর থেকে আমি দ্বিধাগ্রস্ত হয়ে পড়েছি, কেননা আমি এমন ধারণা পেরেছি যার সাথে আমি একমত কিন্তু এখন জানি না যে কোন ধারণার সাথে একমত হব।


title: শূন্যের সমমূল্যতা

text: গাণিতিকভাবে "জোড় সংখ্যা" শব্দের অর্থ "পূর্ণসংখ্যা যা ২ এর গুণিতক" হল একটি কনভেনশন। "জোড়" শব্দটিকে সাধারণভাবে "দুই এর অশূণ্য গুণিতক" বলে ধরা যায়। শেষোক্ত সংজ্ঞানুসারে শূণ্য জোড় সংখ্যা হবে না। প্রথম সংজ্ঞাকে দ্বিতীয়টির আগে প্রাধান্য দেবার কারণ যুক্তিহীন নয়, এটি জোড় ও বিজোড় সংখ্যা নির্বাহে বীজগাণিতিক নিয়ম অধীনে গৃহীত হয়।


title: শূন্যের সমমূল্যতা

text:
সব থেকে সংগতিপূর্ণ নিয়ম যোগ, বিয়োগ ও গুণ অন্তর্ভুক্ত:
এই নিয়মাবলীর বামপক্ষে উপযুক্ত মান বসিয়ে ডান পক্ষে শূণ্য আনা যায়:
উপরোক্ত নিয়মগুলো ভূল প্রমাণিত হবে যদি শূণ্য জোড় না হয়, অন্তত তাদেরকে কিছুটা হলেও পরিবর্তিত করতে হবে। উদাহরণস্বরুপ, থমসন প্রকাশিত একটি বই অনুযায়ী, জোড় হল সেইসকল যা দুই এর গুণিতক, কিন্তু শূণ্য “জোড়ও নয়, বিজোড়ও নয়”। এই বইয়ের বর্ণণা কিছুটা ব্যতিক্রমধর্মী:


title: শূন্যের সমমূল্যতা

text: জোড় সংখ্যার সংজ্ঞার এমন পরিবর্তন এর নীতিকে পরিবর্তিত করে। ধনাত্মক পূর্ণ সংখ্যার নিয়ম গ্রহণ করে এবং এদের সাধারণ ধরে নিয়ে শূণ্যর জোড় হবার সাধারণ সংজ্ঞা গৃহীত হয়।


title: সুব্রত মুখার্জী

text: এয়ার মার্শাল সুব্রত মুখার্জী ওবিই, (৫ মার্চ ১৯১১ – ৮ নভেম্বর ১৯৬০) ছিলেন ভারতীয় হিসেবে দেশটির বিমান বাহিনীর প্রথম চীফ অভ দ্যা এয়ার স্টাফ বা বিমান বাহিনীর প্রধান কর্মকর্তা; তাঁর পূর্বের প্রধানগণ সবাই ব্রিটিশ ছিলেন। তার জন্ম একটি নামকরা বাঙালি পরিবারে। তিনি পড়াশোনা করেছেন ভারত ও ইংল্যান্ডে। তিনি প্রথমে রয়াল এয়ার ফোর্সে যোগ দেন এবং পরবর্তীতে ভারতীয় বিমান বাহিনীর প্রথম দিককার সদস্য ছিলেন। তার বৈচিত্রপূর্ণ জীবনে তিনি অনেক পুরস্কারে ভূষিত হয়েছেন। ১৯৬০ সালে তিনি দুর্ঘটনায় মারা যান। তাকে বলা হয় "ভারতীয় বিমান বাহিনীর জনক"।


title: সুব্রত মুখার্জী

text: সুব্রত মুখার্জী কলকাতায় জন্ম গ্রহণ করেন ৫ মার্চ, ১৯১১ তারিখে। তার পিতামহ "নিবারন চন্দ্র মুখার্জী" সে সময়কার নামকরা সামাজিক ও শিক্ষা কর্মী ছিলেন। তিনি ছিলেন ব্রাহ্ম সমাজের সদস্য। পিতা সতীশচন্দ্র মুখার্জী খ্যাতনামা আই সি এস ও মাতা চারুলতা মুখার্জী ছিলেন প্রথম মহিলা 'ঈশান স্কলার' ও নিরলস সমাজকর্মী। তার মাতামহ ড. প্রসন্নকুমার রায় ছিলেন ভারতীয় শিক্ষা মন্ত্রকের কর্মকর্তা এবং কলকাতার প্রেসিডেন্সী কলেজের প্রথম ভারতীয় অধ্যক্ষ। তার মাতামহী সরলা রায় ছিলেন গোখালে স্মৃতি বিদ্যালয়ের প্রতিষ্ঠাতা। চার সন্তানের মধ্যে সর্বকনিষ্ঠ সুব্রত তিন মাস বয়সেই ইংল্যান্ড গমন করেন। জ্যেষ্ঠা ভগিনী রেণুকা রায়, সাংসদ, কেন্দ্রীয় সরকারের ক্যাবিনেট মন্ত্রী ও সমাজকর্মী। তিনি তার শৈশব কাটিয়েছেন কৃষ্ণনগর ও চিনসুরা এলাকায়।


title: সুব্রত মুখার্জী

text: সুব্রত মুখার্জী ছিলেন এয়ার ইন্ডিয়ার ১৯৬০ সালের নভেম্বরে প্রথম টোকিওগামী ফ্লাইটের যাত্রীদের একজন। ১৯৬০ সালের ৮ নভেম্বর সুব্রত ভারতীয় নৌবাহিনীর একজন বন্ধুর সাথে টোকিওর একটি রেস্তোরায় আহার করছিলেন। এ সময় খাবারের একটি টুকরা তার গলায় আটকে যায় এবং তিনি শ্বাস বন্ধ হয়ে মৃত্যু বরন করেন।


title: সুব্রত মুখার্জী

text: তার স্মৃতিতে বিমানবাহিনীর সদর দপ্তরে দিল্লীতে একটি পার্ক নামাংকিত আছে।


title: গীতাঞ্জলি

text:
গীতাঞ্জলি হল রবীন্দ্রনাথ ঠাকুরের লেখা একটি কাব্যগ্রন্থ। এই বইয়ে মোট ১৫৭টি গীতিকবিতা সংকলিত হয়েছে। কবিতাগুলি ব্রাহ্ম-ভাবাপন্ন ভক্তিমূলক রচনা। এর বেশিরভাগ কবিতাতেই রবীন্দ্রনাথ নিজে সুরারোপ করেছিলেন। ১৯০৮-০৯ সালে বিভিন্ন পত্রপত্রিকায় এই কবিতাগুলি প্রকাশিত হয়। এরপর ১৯১০ সালে "গীতাঞ্জলি" কাব্যগ্রন্থটি প্রকাশিত হয়।
১৯১২ সালে রবীন্দ্রনাথের "সং অফারিংস" (ইংরেজি: Song Offerings) কাব্যগ্রন্থটি প্রকাশিত হয়। এতে "গীতাঞ্জলি" ও সমসাময়িক আরও কয়েকটি কাব্যগ্রন্থের কবিতা রবীন্দ্রনাথ নিজে অনুবাদ করে প্রকাশ করেন। ১৯১৩ সালে ইংরেজি কাব্যগ্রন্থটির জন্য রবীন্দ্রনাথ সাহিত্যে নোবেল পুরস্কার পেয়েছিলেন।


title: গীতাঞ্জলি

text: ২০১০ সালে গীতাঞ্জলি প্রকাশের শতবর্ষ-পুর্তি উপলক্ষে কলকাতা মেট্রোর নাকতলা স্টেশনটির নামকরণ করা হয় "গীতাঞ্জলি মেট্রো স্টেশন"।


title: গীতাঞ্জলি

text: ১৯০৮ সালের পূজার ছুটিতে রবীন্দ্রনাথ ঠাকুর শিলাইদহে গিয়েছিলেন। ছুটির পর ফিরে শান্তিনিকেতনে একটানা পাঁচ মাস ছিলেন। এই সময় তিনি তাঁর বিখ্যাত "শান্তিনিকেতন" প্রবন্ধ গ্রন্থটি রচনা করেন। পরের বছর বর্ষা ও শরৎ কালে তিনি কিছুদিন শিলাইদহে গিয়েছিলেন। ফিরে কিছুদিন কলকাতায় জোড়াসাঁকো ঠাকুরবাড়িতে কাটান। "গীতাঞ্জলি" কাব্যগ্রন্থের কবিতা ও গানগুলি শিলাইদহ, শান্তিনিকেতন ও কলকাতায় রচিত হয়। জানা যায়, রবীন্দ্রনাথ এই সময় কঠোর নিরামিশাষী ছিলেন। দেবেন্দ্রনাথ ঠাকুরের আশ্রম পরিচালনার আদেশগুলি এই সময় তিনি কঠোরভাবে মেনে চলতেন। এমনকি অসুস্থতার সময় ডাক্তার আমিষ খাওয়ার পরামর্শ দিলেও, তিনি তা শোনেননি।


title: গীতাঞ্জলি

text:
"গীতাঞ্জলি" কাব্যগ্রন্থ রচনার প্রসঙ্গে রবীন্দ্র-গবেষক সুকুমার সেন লিখেছেন:
উৎসর্গ' আর 'খেয়া'র সময়ে গান লেখা চলিয়াছিল প্রচুর। ইতিমধ্যে (১৩১৪ সালের মাঝামাঝি) কনিষ্ঠ পুত্রের [শমীন্দ্রনাথ ঠাকুর (১৮৯৬-১৯০৭)] আকস্মিক মৃত্যুতে কবিধর্ম কিছুদিনের মতো যেন বিচলিত হইল। তখন শোকবেদনার উৎসাহ হইল এক অভিনব ভক্তিরসে। তাহার মুখ্য প্রকাশ 'গীতাঞ্জলি'তে (১৩১৭)।


title: গীতাঞ্জলি

text:
রবীন্দ্র-জীবনীকার প্রভাতকুমার মুখোপাধ্যায়ের মতে:
প্রায়শ্চিত্ত' [১৯০৯] নাটক লিখতে লিখতে অনেকগুলি গান লিখলেন [রবীন্দ্রনাথ]-তার কয়েকটির মধ্যে 'গীতাঞ্জলি' পর্বের পদধ্বনি শোনা গেল। জীবন গভীর একটা রসের স্তরে প্রবেশ করছে, গানগুলি তারই আগমনী।


title: গীতাঞ্জলি

text:
রবীন্দ্রনাথ ঠাকুর নিজেই "গীতাঞ্জলি"-র কবিতা ও গানগুলি ইংরেজি ভাষায় অনুবাদ করার কাজ শুরু করেছিলেন। মূল বাংলা কাব্যগ্রন্থের অন্তর্গত ৫৩টি গান "সং অফারিংস" সংকলনে প্রকাশিত হয়। তবে রবীন্দ্রনাথ নিজে সব কটি কবিতা ও গানের অনুবাদ করেননি। কয়েকটি অনুবাদ করেছিলেন ব্রাদার জেমস। ব্রিটিশ কবি ও অনুবাদক জো উইন্টার বাংলাভাষা শিখে মূল বাংলা গীতাঞ্জলি সর্বাংশে ইংরেজী ভাষায় অনুবাদ করেছেন। নিচে "গীতাঞ্জলি" কাব্যের ১২৫ সংখ্যক গানটি উদ্ধৃত করা হল:
রবীন্দ্রনাথের করা ইংরেজি অনুবাদে এটি হয়েছে ("Gitanjali", verse VII):


title: গীতাঞ্জলি

text:
গীতাঞ্জলি: সং অফারিংস (ইংরেজি: "Gitanjali - Song Offerings") ইংরেজি ভাষায় অনূদিত রবীন্দ্রনাথের প্রথম সংকলনগ্রন্থ। এর কবিতাগুলি পাশ্চাত্যে খুবই সমাদৃত হয়। কিন্তু গ্রন্থদুটির নাম অভিন্ন হলেও ইংরেজি গীতাঞ্জলিতে বাংলা "গীতাঞ্জলি'র" একচ্ছত্র আধিপত্য নেই। রবীন্দ্রনাথ বাংলা "গীতাঞ্জলি'র" ১৫৭টি গান/কবিতা থেকে ইংরেজি গীতাঞ্জলিতে (Song Offerings) মাত্র ৫৩টি স্থান দিয়েছেন। বাকি ৫০টি বেছে নিয়েছেন "গীতিমাল্য", "নৈবেদ্য", "খেয়া", "শিশু", "কল্পনা", "চৈতালি", "উৎসর্গ", "স্মরণ" ও "অচলায়তন" থেকে। গীতিমাল্য থেকে ১৬টি, নৈবেদ্য থেকে ১৫টি, খেয়া থেকে ১১টি, শিশু থেকে ৩টি, কল্পনা থেকে ১টি, চৈতালি থেকে ১টি, উৎসর্গ থেকে ১টি, স্মরণ থেকে ১টি এবং অচলায়তন থেকে ১টি কবিতা/গান নিয়ে তিনি ইংরেজি গীতাঞ্জলির বিন্যাস করেছেন। অর্থাৎ ইংরেজি গীতাঞ্জলিতে তিনি মোট ৯টি গ্রন্থের কবিতা বা গানের সন্নিবেশ ঘটিয়েছেন।
১৯১২ খ্রিস্টাব্দের শুরুর দিকে রবীন্দ্রনাথের জাহাজযোগে লণ্ডন যাওয়ার কথা ছিল। যাত্রার পূর্বে তিনি অর্শ রোগের কারণে অসুস্থ হয়ে পড়েন এবং পদ্মা নদীতে নৌকায় বিশ্রাম নিতে শুরু করেন। এ সময় তিনি তাঁর গীতাঞ্জলি কাব্যগ্রন্থ থেকে সহজ ইংরেজিতে অনুবাদ শুরু করেন। পরবর্তীকালে গীতাঞ্জলি ৫৩টি এবং গীতিমাল্য, নৈবেদ্য, খেয়া প্রভৃতি আরো নয়টি কাব্যগন্থ থেকে ৫০টি - সর্বমোট ১০৩টি কবিতার অনুবাদ নিয়ে একটি পাণ্ডুলিপি তৈরি করেন। এই পাণ্ডুলিপি সঙ্গে করে রবীন্দ্রনাথ
২৭ মে ১৯১২ বোম্বাই বন্দর থেকে বিলেত যাত্রা করেন। যাত্রকালে আরো কিছু কবিতা অনুবাদ করে সংযোজন করেন। তিনি লন্ডনে পৌঁছান ১৬ জুন। এ সময় উইলিয়াম রোটেনস্টাইনের সঙ্গে সাক্ষাৎ হয় এবং পাণ্ডুলিপিটি তাকে দেয়া হয়। তিনি টাইপ করিয়ে পাণ্ডুলিপিটি কবি ইয়েটস সহ আরো কয়েকজন কাব্যবোদ্ধাকে প্রদান করেন। ১৯১২ খ্রিস্টাব্দের শেষের দিকে লণ্ডনে ইন্ডিয়া সোসাইটি কর্তৃক গ্রন্থটি প্রকাশিত হয়। "সঙ্গ অফরিংস"-এর ভূমিকা লিখেছিলেন স্বয়ং কবি ইয়েটস্। এ ভূমিকাটি ছিল একই সঙ্গে আন্তরিক ও যথেষ্ট প্রশস্তিতমূলক।


title: গীতাঞ্জলি

text: নিজ অনুবাদে রবীন্দ্রনাথ বেশ স্বাধীনতা নিয়েছিলেন। আক্ষরিক তো নয়ই বরং ভাবানুবাদেরও বেশি ; কখনো কবিতাংশ সংক্ষেপিত করা হয়েছে কখনো বা স্রেফ ভাবার্থ করা হয়েছে ; কেবল কবিতার ভাবসম্পদ অক্ষত রাখা হয়েছে। পুস্তকাকারে প্রকাশ কালে কবি ইয়েটস কিছু সম্পাদনার কাজ করেছিলেন। ইংরেজিভাষী সমালোচকরা সানন্দে তাঁর অনুবাদের উৎকর্ষ স্বীকার করেছেন। তবে এ উৎকর্ষর ক্রমাবনতি হয়েছিল বলে মনে করা হয়। রবীন্দ্রনাথের জীবদ্দশায় ইংরেজ পাঠক ও সমালোচক এবং রবি-জীবনীকার এডওয়ার্ড টম্পসন মন্তব্য করেছেন, "প্রথম দিকের অনুবাদ ছিল নিখুঁত ও মনোরম ; শেষের দিকে অযত্নে ও নৈমিত্তিকভাবে অনুবাদের কাজ সারা হয়েছে"। তবে স্বকৃত অনুবাদ নিয়ে স্বয়ং রবীন্দ্রনাথের মনেই দ্বিধা-দ্বন্দ্ব্ব ছিল। ইয়োরোপে যাওয়ার আগে তিনি অসুস্থ হয়ে পড়ে শিলাইদহে নীত হন, তখন সময় কাটানোর ছলেই তিনি গীতাঞ্জলি’র অনুবাদে হাত দেন। কিন্তু প্রিয় কবিতাগুলোর অনুবাদ তাঁর কাছে সন্তোষজনক মনে হয়নি, মনে হয়েছিল ‘school-boy exercise'।।


title: গীতাঞ্জলি

text: ১৯১২ খ্রিস্টাব্দে লন্ডনের ইন্ডিয়া সোসাইটি কর্তৃক গ্রন্থটি প্রথম প্রকাশিত হয়। এই সংস্করণের মুদ্রণ সংখ্যা ছিল ৭৫০। মূল্য সাড়ে চার শিলিং। এবং আমেরিকায় সোয়া এক ডলার। এতে কবি ইয়েটস-এর ভূমিকা এবং রটেনস্টেইন অঙ্কিত কবির একটি পেন্সিল স্কেচ প্রতিকৃতি সংযোজন করা হয়। পরে ম্যাকমিলান কোম্পানী এই গ্রন্থের দ্বিতীয় সংস্করণ একযোগে লন্ডন ও নিউ ইয়র্ক থেকে প্রকাশ করে। মূল্য কমিয়ে রাখা হয় ইংল্যান্ডে সাড়ে চার শিলিং এবং আমেরিকায় সোয়া এক ডলার। উল্লেখ্য যে ১৯১৮ খ্রিস্টাব্দে ম্যাকমিলান কোম্পানী কর্তৃক প্রকাশিত সংস্করণটিকে প্রামাণ্য ধরা হয়। ১৯১৯ খ্রিস্টাব্দে প্রকাশিত "দি রেমিনিসেন্স" অনুবাদ গ্রন্থটির শেষে প্রদত্ত বিজ্ঞাপন থেকে দেখা যায় যে ততোদিনে "স্যার রবীন্দ্রনাথ ঠাকুর"-এর "গীতাঞ্জলি"-র সাঁইত্রিশ সহস্রতম মুদ্রণ বাজারে ছাড়া হয়েছে।


title: গীতাঞ্জলি

text:
এই সংকলন গ্রন্থটির ভূমিকা লিখেছিলেন ইংরেজ কবি ডব্লু বি ইয়েটস।
"গীতাঞ্জলি: দ্য সং অফারিংস" প্রকাশনার পর লন্ডনের পত্র-পত্রিকায় আলোচনা-সমালোচনা মুদ্রিত হয়। লন্ডনে রথেনস্টাইনের বাসগৃহে কবি ইয়েটস্ যেদিন বন্ধু-বান্ধবকে গীতাঞ্জলি থেকে পাঠ করে শুনিয়েছিলেন সেদিন ঐ আসরে কবি মে সিনক্লেয়ার উপস্থিত ছিলেন। রবীন্দ্রনাথের কবিতায় অভিভূত হয়ে তিনি নিঃসংকোচে লিখেছিলেন : “রবীন্দ্রনাথের কবিতায় মানুষের সাধারণ আবেগমথিত নিবেদনের মিলন হয়েছে এমন এক সঙ্গীত ও ছন্দে যা সুইনবার্নসুইনবার্নের চেয়েও পরিশীলীত। এমন এক সঙ্গীত ও ছন্দ যা পশ্চিমী শ্রোতার কাছে অচিন্তনীয়, যাতে আছে শেলীর অপার্থিব চেতনা, অদ্ভুত সূক্ষ্মতা ও তীব্রতা... এবং তা এমন সহজিয়া রীতিতে যাতে এই যাদুকরী-আবেশকেও মনে হয় পৃথিবীর সবচে’ স্বাভাবিক রূপবন্ধ। মিল্টনও না, সে মানুষের হৃদয়ের তুলনায় বড় বেশি জাঁকালো ; ওয়ার্ডসওয়ার্থও নয়, সে বড় সূক্ষ্ম আর অন্তর্লীন ... এমনকি দান্তেও নয় যদিও তিনি বাংলার এই মরমিয়া কবির খুব কাছাকাছি।”


title: গীতাঞ্জলি

text: দি টাইমস্-এর সুবিখ্যাত সাহিত্য-সাময়িকী যা টাইমস লিটারেরী সাপ্লিমেন্ট (টিএলএস) নামে খ্যাত তার ৭ নভেম্বর ১৯১২ সংখ্যায় (পৃ. ৪৯২) প্রকাশিত আলোচনাটিই প্রথম মুদ্রিত গ্রন্থালোচনা। তখনো রবীন্ত্রনাথ নোবেল পুরস্কার লাভ করেনি নি। আলোচনাটির শুরুতে বলা হয়েছে, "যে-কোনো শিল্পের অধোগতির কারণ হলো বিষয়-বস্তুর দীনতা, আর ব্যক্তিকেন্দ্রিকতার আদি স্তর থেকে সার্বজনীনতার পর্যায়ে উত্তরণের প্রয়োজনীয় মননশক্তি যদি না থাকে তাহলে কবিতা সবসময়ই এই দীনতায় আক্রান্ত হবে। যে-সমাজে ভাববাদিতা বিপুলভাবে বর্তমান, সে-সমাজে প্রাণময় শিল্প হিসেবে বেঁচে থাকতে হ’লে কবিতাকে উৎক্রান্তি সাধন করতেই হবে। তা’ না হ’লে, শিল্পের খাতিরে, কবি-শক্তি পর্যবসিত হবে অচল মননশীলতায়, ব্যর্থ হবে নিছক বিদগ্ধ ব্যতিরেকে অন্য কারো মনে সাড়া জাগাতে। ভাবকে জয় করতে না-পারলে ভাবের কাছে পর্যদুস্ত কাব্য পরিণত হ’বে গদ্যে। অতীতে কবিতা যেমন ঘটনা-আলোড়িত আবেগের বাহন হয়েছে, তেমনি (এখন) কবিতাকে লিখতে হবে কী ক’রে ফুটিয়ে তোলা যায় ভাবোৎসারিত আবেগ ; আর তা’ করতে যেয়ে কবিতাকে সেই কবিতাই থাকতে হ’বে যার রয়েছে প্রৌঢ় সাংগীতিকতা, উপমা-অলংকার আর নিষ্কম্প্র মূল্যবোধ। আর এই সমস্যাতেই এ যুগের কবিতা আক্রান্ত্র, এর অস্তিত্ব বিপন্ন ; এবং অবাক হওয়ার কিছু নেই যে ইয়েটস সাহেব সেই ভারতীয় কবির রচনাকে সানন্দে সম্ভাষণ জানাবেন যিনি অনায়াসে ঐ সমস্যাটির সমাধান করেছেন বলে মনে হয়, যেভাবে হাজার বছর আগে চীনা চিত্রকলা রাহুমুক্ত হয়েছিল।"


title: গীতাঞ্জলি

text: "এথেমিয়াম" পত্রিকায় লেখা হয়েছিল, "তাঁর (রবীন্দ্রনাথের) কবিতামালায় এমন এক স্নিগ্ধ প্রশান্তি রয়েছে যার শিক্ষা পশ্চিমের অশান্ত-চিত্ত মানুষের বড় দরকার।"


title: গীতাঞ্জলি

text: টি. ডব্লু. রলেস্টন ১১০০ শব্দের দীর্ঘ প্রবন্ধে লিখেছিলেন, "জীবনের মৌল বিষয়ের সঙ্গে এই কবিতাগুলি এতো ঘনিষ্ঠভাবে সংশ্লিষ্ট যে এর চেতনা, এবং এমনকি, এর বাকপ্রতিমার একটি বিশ্বজনীন তাৎপর্য রয়েছে।


title: গীতাঞ্জলি

text: "দি নেশান" পত্রিকায় লেখা হয়েছিল, "ভুলে যাও ইয়েটস্-এর তদ্বির, ভুলে যাও যে ‘এটি সাহিত্য-বিশ্বের একটি শীর্ষ-ঘটনা’, এবং (তবু) গীতাঞ্জলি’তে পাবে প্রণয়াকুল হেমন্তের নিখাদ পুষ্পকোরক যাতে রয়েছে (মানুষের) সনাতন বিশ্বাসের ইঙ্গিত।


title: গীতাঞ্জলি

text: ১৯১৩ খ্রিস্টাব্দে এই গ্রন্থের জন্য তিনি সাহিত্যে নোবেল পুরস্কার অর্জন করেন। ইংরেজ লেখক এবং রয়্যাল সোসাইটির সদস্য স্টার্জ মুর নোবেল পুরস্কারের জন্য রবীন্দ্রনাথকে মনোনয়ন দিয়েছিলেন। এই মনোনয়ন সুইডিশ একাডেমীকে বিস্মিত করেছিল। তবে একাডেমীর সদস্য পার হলস্টর্ম রবীন্দ্রনাথের ব্যাপারে উৎসাহী ছিলেন। রবীন্দ্রনাথের প্রধান প্রতিদ্বন্দ্বী ছিলেন ফরাসি লেখক এমিল ফগ। তবে আরেকজন একাডেমী সদস্য ভার্নার লন হেইডেনস্টাম রবীন্দ্রনাথের পক্ষে প্রশস্তিপূর্ণ এমন জোরালো ও লিখিত বক্তব্য দেন যাতে সকল সংশয়ের অবসান হয় এবং রবীন্দ্রনাথকে নোবেল পুরস্কার দেয়ার সিদ্ধান্ত নেয়া হয়। ১৯১৩ খ্রিস্টাব্দের ১০ নভেম্বর বুধবার সাহিত্যে নোবেল ঘোষণা করা হয়। পর দিন খবরটি ইংল্যান্ডের বিভিন্ন পত্র-পত্রিকায় মুদ্রিত হয় ; কিন্তু তা বিলম্বে কলকাতায় পৌঁছে। ১৫ নভেম্বর সন্ধ্যায় তারবার্তার মাধ্যমে খবর আসে যে রবীন্দ্রনাথকে সাহিত্যে নোবেল পুরস্কারে ভূষিত করা হয়েছে। গীতাঞ্জলি (১৯১২) সহ সেই সময় সামান্য যে কিছু রবীন্দ্ররচনার অনুবাদ পাশ্চাত্য পাঠক মহলে পরিচিতি লাভ করেছিল, পুরস্কারের ঘোষণাপত্রে সেসবের ভূয়সী প্রশংসা করে সুইডিশ আকাদেমি।


title: চন্দ্রবিন্দু (ব্যান্ড)

text: চন্দ্রবিন্দু কলকাতার একটি বাংলা ব্যান্ড দল। তাদের নাম নেয়া হয়েছে বাংলা বর্ণমালার শেষ অক্ষর চন্দ্রবিন্দু ঁ থেকে। এছাড়া জনপ্রিয় বাংলা ছড়াকার সুকুমার রায়ের ননসেন্স ছড়ার বই হযবরল এর একটি উক্তি থেকেও তারা এই নাম রাখার প্রেরণা পেয়েছেন।


title: চন্দ্রবিন্দু (ব্যান্ড)

text: ১৯৮৯ সালে যাত্রা শুরু করে চন্দ্রবিন্দু। ব্যান্ডটি চন্দ্রিলের বিদ্রুপাত্নক, কথ্য ভাষার গানের কথার জন্য পরিচিত। এসব কথায় সাম্প্রতিক ঘটনা এবং সাংস্কৃতিক পরিমন্ডলের সূত্র দেয়া থাকে। এছাড়া তারা উপল ও অনিন্দ্যের লেখা ভিন্ন ধাঁচের গানও পরিবেশন করে থাকে।


title: আর্থার সি ক্লার্ক

text: আর্থার সি ক্লার্ক (ইংরেজি ভাষায়: Arthur Charles Clarke) (১৬ ডিসেম্বর, ১৯১৭ - ১৯ মার্চ, ২০০৮) একজন বিখ্যাত বিজ্ঞান কল্পকাহিনী লেখক এবং উদ্ভাবক। তিনি বিখ্যাত অডিসি সিরিজের স্রষ্টা। একাধিকবার হুগো ও নেবুলা পুরস্কার লাভ করেছেন। চলচ্চিত্রে চিত্রনাট্য রচনার জন্য স্ট্যানলি কুবরিকের সাথে যৌথভাবে একাডেমি পুরস্কার মনোনয়ন পেয়েছেন। জীবনের অধিকাংশ সময়ই ক্লার্ক শ্রীলঙ্কায় ছিলেন।


title: আর্থার সি ক্লার্ক

text:
১৯৪৫ খ্রিস্টাব্দে প্রকাশিত একটি বিজ্ঞান প্রবন্ধে ক্লার্কই প্রথম উপগ্রহ ভিত্তিক যোগাযোগ ব্যবস্থার ধারণা দেন, যদিও তিনি এই ধারণাকে পেটেন্ট করে আর্থিকভাবে লাভবান হওয়ার চেষ্টা করেননি। এই মহান সাহিত্যিক ও বিজ্ঞান গবেষক ২০০৮ সালের ১৯শে মার্চ শ্রীলঙ্কার রাজধানী কলম্বোতে মৃত্যুবরণ করেন।
ক্লার্কের জন্ম ইংলেন্ডর সমারসেটে ।। বালক বয়সে তিনি আকাশদেখা আর আমেরিকার পুরোনো বিজ্ঞান কল্পকাহিনী পড়তে পছন্দ করতেন।


title: ল্যাটেক

text: ল্যাটেক () একটি বিবরনী তৈরি করার জন্য ব্যবহৃত মার্কআপ ভাষা ও সফটওয়ার ব্যবস্থা। টেক টাইপসেটিং প্রোগ্রামের ওপর ভিত্তি করে ল্যাটেক রচিত হয়েছে। ল্যাটেক প্রোগ্রামে এর নামটি লেখা হয় এভাবে, Latex।


title: ল্যাটেক

text: এটি বিশ্বজুড়ে গণিতবিদ, বিজ্ঞানী, দার্শনিক, প্রকৌশলী, উচ্চ স্তরের শিক্ষক ও শিক্ষার্থী এবং অন্যান্য পেশার মানুষের মাঝে বহুল ব্যবহৃত হয়। ল্যাটেক মূলত টেক টাইপসেটিং এর গুণগত উচ্চ মানের কারনে প্রাথমিক অথবা মাধ্যমিক (বিভিন্ন ডকুমেন্ট ও এক্সএমএল ফরম্যাটকে পিডিএফ এ রুপান্তর করতে) মাধ্যম হিসেবে ব্যবহৃত হয়। এই টাইপসেটিং এর একটি বৈশিষ্ঠ্য হলো এটি ডেক্সটপ প্রকাশনার জন্য প্রোগ্রামিং সমর্থন করে। এছাড়া ডেক্সটপ প্রকাশনার বিভিন্ন কাজের জন্য এতে উচ্চমানের স্বয়ংক্রিয় টুলস ও সুবিধা পাওয়া যায়, যেমন নম্বর দেয়া, টেবিল ও ছবি যোগ, পৃষ্ঠার আকার আকৃতি নিয়ন্ত্রণ এবং বিবিলিওগ্রাফি যোগ করা ইত্যাদি।


title: ল্যাটেক

text: ল্যাটেককে উচ্চ স্তরের ভাষা হিসেবে তৈরি করার চিন্তাভাবনা করা হয়েছিল যা টেক এর ক্ষমতার পুরোটা ব্যবহার করতে পারে। ল্যাটেক মূলত বিভিন্ন টেক ম্যাক্রো এবং একটি প্রোগ্রাম নিয়ে গঠিত যা ল্যাটেক ডকুমেন্ট প্রক্রিয়ার কাজে ব্যবহৃত হয়। যেহেতু টেক এর ফরম্যাটিং নির্দেশগুলো বেশ নিচু-স্তরের তাই ল্যাটেক নির্দেশগুলো সাধারণত ব্যবহারকারীদের জন্য সহজ করে লেখা হয়।


title: ল্যাটেক

text: ল্যাটেক প্রথম লেখা হয় ১৯৮০ দশকের শুরুতে। লেসলি ল্যামপোর্ট "এসআরআই ইন্টারল্যাশনাল" এ কর্মরত অবস্থায় ল্যাটেক লিখেন। এরপর থেকে টেক ব্যবহার করার জন্য এটিই প্রধান মাধ্যমে রুপান্তরিত হয়। খুব কম লোকই বর্তমানে আসল টেক ব্যবহার করেন। বর্তমান ল্যাটেকের ভার্শন হচ্ছে ল্যাটেক ২য় সংস্করন যাকে ল্যাটেক দিয়ে লেখা হয় এভাবে (


ল্যাটেক


title: ল্যাটেক

text: টেকের মত ল্যাটেকও একটি "মুক্ত সফটওয়ার"।


title: ল্যাটেক

text: লেখক কি লিখছেন তার উপর যাতে মনোনিবেশ করেন, এবং লেখাটি কিভাবে দেখাবে সে চিন্তা থেকে যাতে তিনি মুক্ত থাকেন, এটিই মূলত ল্যাটেকের মূল প্রেরণা। ল্যাটেকে লেখার সময় লেখক কিছু যৌক্তিক গঠন নির্ধারন করে দেন, যেমন "অধ্যায়" ("chapter"), "অনুচ্ছেদ" ("section"), "টেবিল", "চিত্র" ইত্যাদি। ল্যাটেক ব্যবস্থা এগুলো কিভাবে প্রদর্শন করা হবে তা প্রক্রিয়াকরন করে, ব্যবহারকারীর কোন হস্তক্ষেপ দরকার পড়েনা। এটি মূল লেখা থেকে ফরম্যাটিং নির্দেশাবলী আলাদা করার ওপর জোর দেয়। তবে যেখানে ব্যবহারকারী যেমন চাইবেন তেমনই পাবেন তাও নিশ্চিত করা হয়। এদিক দিয়ে এটি এইচটিএমএল এর সিএসএস ব্যবহার করার মতই কাজ করে।


title: ল্যাটেক

text: ম্যাক্রো ভাষা ব্যবহার করে ল্যাটেককে বর্ধিত করা যায়। এধরনের কিছু ম্যাক্রোকে একসাথে রেখে সাধারণত "প্যাকেজ" নামে প্রকাশ করা হয়। এই সব প্যাকেজ বিভিন্ন প্রয়োজনীয় কাজে যোগ করা যায়। উদাহরনস্বরুপ গ্রাফিক্স বা জটিল গাণিতিক সূত্র লেখার জন্য বিশেষায়িত প্যাকেজ পাওয়া যায়।


title: ল্যাটেক

text: পুরো টেক ব্যবস্থার অনেক বানিজ্যিক সফটওয়ার রয়েছে। এসব ব্যবস্থায় বিভিন্ন অতিরিক্ত সুবিধা যেমন নতুন টাইপফেস ও টেলিফোন সুবিধা দেয়া থাকতে পারে। লাইক্স, টেকম্যাকস ইত্যাদি এ ধরনের কিছু সফটওয়ার।


title: ল্যাটেক

text: নিচে ল্যাটেকে লেখা একটি উদাহরন দেখানো হয়েছেঃ


title: ল্যাটেক

text: এই ইনপুট দিলে যে আউটপুট পাওয়া যাবে তা নিন্মরুপঃ


title: ল্যাটেক

text: অনলাইটে আরো উদাহরন পাওয়া যাবে HTML /Flash।


title: ল্যাটেক

text: ল্যাটেক এর বর্তমান সংস্করণ হচ্ছে ল্যাটেক২ই (LaTeX2e)। ২০০৭ সাল অনুযায়ী ল্যাটেকের নতুন সংস্করণ ল্যাটেক৩ (LaTeX3) নির্মানাধীন রয়েছে। এই সংস্করণে উন্নততর সিনট্যাক্স, হাইপারলিঙ্কের সুবিধা, ইউজার ইন্টারফেস, যেকোন ফন্ট ব্যবহারের সুবিধা এবং নতুন ডকুমেন্টেশনের ব্যবস্থা থাকবে।


title: জগদানন্দ রায়

text: জগদানন্দ রায় (১৮ই সেপ্টেম্বর ১৮৬৯-২৫শে জুন ১৯৩৩) ঊনবিংশ শতাব্দীর একজন বাঙালি বিজ্ঞান কল্পকাহিনী লেখক। তিনি "শুক্র ভ্রমণ" নামে একটি বই প্রকাশ করেন। এই বিজ্ঞান কল্পকাহিনীমূলক গ্রন্থ রচনার জন্যই মূলত তাকে বাংলা ভাষায় বিজ্ঞান কল্পকাহিনীমূলক সাহিত্য চর্চার অগ্রদূত হিসেবে আখ্যায়িত করা যায়। তার এই বইটি ভাষাতাত্ত্বিক ইতিহাসবিদদের জন্য বিশেষ আগ্রহের সৃষ্টি করতে পারে।


title: জগদানন্দ রায়

text: জগদানন্দ জন্মগ্রহণ করেন বর্তমান ভারতের নদীয়া জেলার কৃষ্ণনগরের একটি অভিজাত ও অবস্থাপন্ন পরিবারে। তার পড়াশোনা শুরু হয় একটি স্থানীয় মিশনারি স্কুলে। তখন থেকেই তার মধ্যে বিজ্ঞান এবং বিজ্ঞানের বিভিন্ন মজার বিষয়ে লেখার আগ্রহ সৃষ্টি হয়েছিল। এই আগ্রহের কারণে তিনি রবীন্দ্রনাথ ঠাকুরের বিশেষ দৃষ্টিতে পড়ে যান। ঠাকুর তখন সন্ধ্যা পত্রিকার সম্পাদক ছিলেন। রবী ঠাকুর তার লেখায় বিশেষ আগ্রহ বোধ করেন। জগদানন্দ যখন নিদারুণ ক্লেশের মধ্যে দিনাতিপাত করছিলেন তখন রবীন্দ্রনাথ তাকে নিজের ভূ-সম্পত্তিতে একটি চাকরি জোগাড় করে দেন।


title: জগদানন্দ রায়

text: ঠাকুর জানতেন যে চাকরিটি জগদানন্দের যোগ্যতাকে খাটো করে দেখা বই অন্য কিছু নয়। এ কারণে তিনি রায়কে নিজের ছেলেমেয়ের পড়াশোনার ভার দিয়েছিলেন। পরবর্তিতে যখন ব্রহ্মচর্যাশ্রম প্রতিষ্ঠা করেন তখন তিনি জগদানন্দকে শান্তিনিকেতনে নিয়ে আসেন একজন শিক্ষক হিসেবে। তিনি সেই স্কুলের প্রথম সর্বাধ্যক্ষ ছিলেন। ১৯৩২ সালে অবসর গ্রহণের পূর্ব পর্যন্ত তিনি নিবেদিতপ্রাণ শিক্ষক হিসেবে কাজ করে গেছেন। অবসর গ্রহণের পর তিনি স্বেচ্ছাসেবক হিসেবে গণিত শিক্ষাদান শুরু করে জীবন কাটেন।


title: জগদানন্দ রায়

text: বিজ্ঞান জনপ্রিয় করার উদ্দেশ্যে তিনি বেশ কিছু বই লিখেছিলেন। বৈজ্ঞানিক সত্যকে সাধারণ মানুষের সামনে তুলে ধরার তাগিদেই তিনি লিখা শুরু করেন আর লেখার আদল ছিল অনেকটা রামেন্দ্রসুন্দর ত্রিবেদীর মত। এছাড়া বিজ্ঞান কল্পকাহিনী রচনাও শুরু করেন। তার শুক্র ভ্রমণ নামক গ্রন্থের বিষয় ছিল অন্য গ্রহে মানুষের ভ্রমণ কাহিনী। মানুষ অন্য গ্রহে যাতায়াতের মাধ্যমে ইউরেনাস গ্রহে ভিনগ্রহী জীবের সাক্ষাৎ লাভ করে। সেই ভিনগ্রহী জীবের বিবর্তনের সাথে আধুনিক বিবর্তনবাদী তত্ত্বের আশ্চর্য মিল লক্ষ্য করা যায়। ভিনগ্রহী জীবের বর্ণনা দিতে গিয়ে তিনি যেসব বৈশিষ্ট্য উল্লেখ করেছেন তা হল: তারা অনেকটা আমাদের পূর্বপুরুষ বানরদের প্রতিনিধিত্ব করে। তাদের শরীর ঘন কালো পশমে ঢাকা, শরীরের তুলনায় মাথা অস্বাভাবিক রকমের মোটা, লম্বা লম্বা নখ রয়েছে এবং তারা সম্পূর্ণ নগ্ন। তার এই বর্ণনা প্রকাশিত হয় এইচ জি ওয়েল্‌সের বিখ্যাত বিজ্ঞান কল্পকাহিনী দ্য ওয়ার অব দ্য ওয়ার্ল্ডস প্রকাশিত হওয়ারও আগে। এই বইয়েও এইচ জি ওয়েল্‌স মঙ্গল গ্রহে ভিনগ্রহী জীবের বর্ণনা দিয়েছিলেন।


title: বিল ফোকেস

text: উইলিয়াম অ্যান্থনি ফোকেস (জন্ম জানুয়ারি ৫, ১৯৩২) ছিলেন একজন ইংরেজ ফুটবল খেলোয়াড় যিনি ম্যানচেস্টার ইউনাইটেড ক্লাবে স্যার ম্যাট বাজবির "বাজবি বেইবসের" সদস্য ছিলেন। তিনি এই দলে ১৯৫০ ও ১৯৬০ দশকে খেলেছেন। তার পছন্দের অবস্থান ছিল সেন্টার ব্যাক। তিনি ম্যানচেস্টার ইউনাইটেডের পক্ষে ৬৭৯ খেলায় অংশ নিয়েছেন যা স্যার ববি চার্লটন ও রায়ান গিগসের পর তৃতীয়। এছাড়া তিনি বদলী খেলোয়াড় হিসেবে ৩ টি খেলায় অংশ নিয়েছেন। তিনি ১৯৫৭-৫৮, ১৯৫৯-৬০, ১৯৬৩-৬৪ এবং ১৯৬৪-৬৫ সালের ইউনাইটেডের সবগুলো খেলায় অংশ নিয়েছেন। তিনি ইউনাইটেডের পক্ষে খেলা ১৮ মৌসুমে ৯ গোল করেছেন। তিনি ইউনাইটেডকে ৪টি প্রথম বিভাগ চ্যাম্পিয়নশিপ, একটি এফএ কাপ এবং একটি ইউরোপীয়ান কাপ জিততে সাহায্য করেছেন। ১৯৫৫ সালে তিনি মাত্র একটি খেলায় ইংল্যান্ড দলের প্রতিনিধিত্ব করেছেন।


title: অ্যালেক্স স্টেপনি

text: আলেক্সান্ডার সাইরিল (অ্যালেক্স) স্টেপনি (জন্ম সেপ্টেম্বর ১৮, ১৯৪২) একজন ইংরেজ ফুটবল খেলোয়াড় যিনি ম্যানচেস্টার ইউনাইটেডের গোলরক্ষক ছিলেন। ইংরেজ কোন ক্লাবের পক্ষে জেতা প্রথম ইউরোপীয়ান কাপ জয়ী দলের গোলরক্ষকও তিনি।


title: অ্যালেক্স স্টেপনি

text: স্টেপনি ফুলহ্যাম দলে যোগ দেন কিন্তু এখানে তিনি সফল হলনি। পরে তিনি মিলওয়াল ক্লাবে ১৯৬৩ সালে যোগ দেন। ১৯৬৬ সালে তিনি ৫০,০০০ পাউন্ডের বিনিময়ে চেলসি ক্লাবে যোগ দেন। ম্যানেজার টমি ডোচার্টি শুরুতে এক সপ্তাহ পরপর স্টেপনি ও আরেক সতীর্থ গোলরক্ষক পিটার বোনেতি কে খেলাতে চাইলেও তিন মাস পর স্টেপনিকে ম্যানচেস্টার ইউনাইটেডের কাছে ৫৫,০০০ পাউন্ডের বিনিময়ে বিক্রি করে দেয়া হয়। চেলসিতে তিনি মাত্র এক ম্যাচ খেলেছিলেন। ম্যানচেস্টার সিটি ক্লাবের বিপক্ষে তার অভিষেক ঘটে যাতে ডেনিস লর গোল থেকে ইউনাইটেড ১-০ গোলে জেতে।


title: বিজ্ঞান কল্পকাহিনীর ইতিহাস

text: বিজ্ঞান কল্পকাহিনী ধরনটিতে সাহিত্যের কোন্ কোন্ বিষয়গুলোকে স্থান দেয়া হবে তা নির্ধারণ করা বেশ দুঃসাধ্য ব্যাপার। এ কারণেই বিজ্ঞান কল্পকাহিনীর ব্যাপ্তি বা পরিসর ব্যাপক। সে হিসেবে এর উৎপত্তি কবে কখন হয়েছিল তা সঠিকভাবে বলা সম্ভব নয়, বরং এটি একটি উন্মুক্ত প্রশ্ন হিসেবেই থেকে গেছে। কেউ কেউ মনে করেন সুপ্রাচীন সুমেরীয় সভ্যতার "গিলগামেশ" ছিল প্রথম বিজ্ঞান কল্পকাহিনীমূলক রচনা বা সাহিত্য। তবে অনেকেই এর বিরোধিতা করেন। অধিকাংশের মতে বিজ্ঞান কল্পকাহিনী লেখা যেতে পারে কেবল প্রকৃত বিজ্ঞানের উপর ভিত্তি করেই। সে হিসেবে বৈজ্ঞানিক বিপ্লবোত্তর যুগেই বিজ্ঞান কল্পকাহিনীর উৎপত্তি। আর এই যুগের সূচনা হয়েছে পদার্থবিজ্ঞান, জ্যোতির্বিজ্ঞান এবং গণিতশাস্ত্রের মত ক্ষেত্রে আইজাক নিউটন বা গ্যালিলিও গ্যালিলির মত বাঘা বাঘা বিজ্ঞানীদের বিপুল অবদানের পর থেকে। অনেকেই মেরি শেলির বিখ্যাত গথিক উপন্যাস "ফ্রাংকেনস্টাইন"-কে বিজ্ঞান কল্পকাহিনী রচনার সূচনা হিসেবে দেখেন।


title: ক্ষেত্রফল অনুযায়ী হ্রদসমূহের তালিকা

text: হ্রদ (ইংরেজি ভাষায়: Lake) হল ভূ-বেষ্টিত লবণাক্ত বা মিষ্টি স্থির পানির বড় আকারের জলাশয়। হ্রদ উপসাগর বা ছোট সাগর এর মত কোন মহাসমুদ্রের সাথে সংযুক্ত নয়, তাই এতে জোয়ার ভাটা হয় না। বিভিন্ন ভূ-তাত্ত্বিক কারণে মাটি নিচু হয়ে হ্রদের সৃষ্টি হতে পারে। স্তরীভূত শিলায় ভাঁজের সৃষ্টি হয়ে, অনেক বড় আকারের শিলাস্তর ফাটলের আকারে স্থানচ্যুত হলে, কিংবা ভূমিধ্বসের ফলে পাহাড়ী নদীর গতিপথে প্রতিবন্ধকতার সৃষ্টি হয়ে হ্রদের সৃষ্টি হতে পারে। এছাড়া হিমবাহের মাধ্যমেও অনেক হ্রদ তৈরি হয়। হিমবাহগুলি এদের গতিপথে ভূ-পৃষ্ঠে গভীর খাঁজের সৃষ্টি করে এবং পরবর্তীতে কোন কারণে হিমবাহগুলি সরে গেলে এসব স্থানে হ্রদের সৃষ্টি হয়। উত্তর আমেরিকার অনেক হ্রদ এভাবেই তৈরি হয়েছে। এখানে আয়তন অনুযায়ী পৃথিবীর সর্ববৃহৎ হ্রদসমূহের একটি তালিকা উল্লেখ করা হচ্ছে:


title: বালিশ (মিষ্টি)

text: বালিশ মিষ্টি বাংলাদেশের নেত্রকোনা জেলার একটি প্রসিদ্ধ মিষ্টি। এটি আকারে বালিশের মত বড় না হলেও দেখতে অনেকটা বালিশের মত, এবং এর উপরে ক্ষীরের প্রলেপ থাকাতে একটি আবরণীসমেত বালিশের মত দেখায়। এই মিষ্টি গয়ানাথের বালিশ নামেও পরিচিত।


title: বালিশ (মিষ্টি)

text: বালিশ মিষ্টির জনক গোয়ানাথ ঘোষাল। হিন্দুদের মধ্যে ঘোষ পরিবার মিষ্টি তৈরিতে বিখ্যাত। নেত্রকোনা শহরের বারহাট্টা রোডের 'গয়ানাথ মিষ্টান্ন ভাণ্ডার'-এর স্বত্বাধিকারী গয়ানাথ ঘোষ শত বছরেরও বেশি সময় আগে বালিশ মিষ্টি উদ্ভাবন করেন। গোয়ানাথের স্বপ্ন ছিল নতুন কোন ধরনের মিষ্টি আবিষ্কার করে অমর হয়ে থাকা। একদিন তিনি বিশাল সাইজের একটি মিষ্টি তৈরি করলেন এবং ক্রেতাদের খেতে দিলেন এবং ক্রেতারা খুব প্রশংসা করলো। এর আকার অনেকটা কোল বালিশের মতো (টাঙ্গাইলের চমচমের মতো)। তাই ক্রেতাদের পরামর্শে মিষ্টিটির নাম রাখেন বালিশ। স্বাদে অতুলনীয় হওয়ায় অল্পদিনেই সর্বত্র ছড়িয়ে পড়ে বালিশের নাম। এর উদ্ভাবক হিসেবে ব্যাপক পরিচিতি পান গয়ানাথ ঘোষও। তাই এক সময় তাঁর নামটিও জড়িয়ে যায় বালিশের সঙ্গে। লোকমুখে বালিশের নাম হয়ে ওঠে 'গয়ানাথের বালিশ'। সে সময়ে শুধু তার দোকানেই এই মিষ্টি বিক্রি হতো। কিন্তু এখন তার দোকান ছাড়াও অন্যান্য দোকানেও বিক্রি হয় বালিশ মিষ্টি।


title: বালিশ (মিষ্টি)

text: বালিশ তৈরি হয় দুধ-ছানা, চিনি ও ময়দা দিয়ে। প্রথমে দুধের ছানার সঙ্গে সামান্য ময়দা মিশিয়ে মণ্ড তৈরি করা হয়। মণ্ড দিয়ে বানানো হয় বিভিন্ন সাইজের বালিশ। পরে তা ভাজা হয় চিনির গরম রসে। এর পর ঠাণ্ডা করেও চিনির রসে ডুবিয়ে রাখা হয় অনেকক্ষণ। এক সময় তা রসে টইটম্বুর হয়ে যায়। বিক্রির সময় বালিশের ওপর দেয়া হয় ক্ষীরের প্রলেপ বা দুধের মালাই। এ ছাড়াও বালিশ বানানোর প্রক্রিয়ায় কিছুটা গোপনীয়তা আছে যা ব্যবসার স্বার্থে প্রকাশ করতে চান না কারিগররা।


title: বালিশ (মিষ্টি)

text: ১৯৪৭ সালের দেশভাগের সময় ঘোষ পরিবারের অনেকেই ভারতে চলে যায়। কিন্তু গোয়ানাথ ঘোষ যাননি। এই মিষ্টির গোপন রহস্য তিনি কাউকে শিখিয়ে যাননি। কিন্তু পরিবারের টানে ১৯৬৯ সালে যখন ভারতে চলে যান তখন তাঁর দোকানের কর্মচারী নিখিল মোদককে বালিশ মিষ্টির গোপন রহস্য শিখিয়ে যান। এ সময় দোকানটি কিনে রাখেন তার কর্মচারী নিখিল মোদক। নিখিল মোদকের মৃত্যুর পর থেকে দোকানটি পরিচালনা করছেন তার তিন ছেলে বাবুল মোদক, দিলীপ মোদক ও খোকন মোদক।


title: বালিশ (মিষ্টি)

text: বালিশ বিক্রি হয় পিস হিসেবে। এর সাধারণ সাইজ তিনটি। যার দাম ৫, ১০ ও ২০ টাকা। ২০০ টাকা মূল্যের বালিশ আকারে ১৩ থেকে ১৪ ইঞ্চি হয়। ওই মিষ্টির ওজন ৮০০ থেকে ১০০০ গ্রাম হয়ে থাকে। ৫০-১০০ টাকা দামের বালিশও বানিয়ে দেন বিক্রেতারা। এর চেয়ে বেশি ওজনের বালিশও বানানো হয়। তবে তা অর্ডার দিলে তৈরি করা হয়। নেত্রকোনায় বিয়েশাদি বা জন্মদিনের মতো অনুষ্ঠান বা অন্যান্য সামাজিক বা অফিস-আদালতের অনুষ্ঠানেও খাবার তালিকায় প্রাধান্য পায় বালিশ। আত্মীয়স্বজনের বাড়িতে বেড়াতে গেলে অনেকে সঙ্গে করে নিয়ে যান বালিশ।


title: বালিশ (মিষ্টি)

text:
এ অঞ্চলে বালিশ মিষ্টির ঐতিহ্য নিয়ে প্রচলিত বহু ছড়া যুগ যুগ ধরে চলছে আমজনতার মুখে মুখে। বালিশ নিয়ে এমন একটি লোকজ ছড়া হল-
‘‘জাম, রসগোল্লা পেয়ে শ্বশুর
করলেন চটে নালিশ
আশা ছিল আনবে জামাই
গয়ানাথের বালিশ”।